এখন গাঁৱত একেলগে ১৪গৰাকী সাধাৰণ লোকৰ শ্মশান যাত্ৰা, ন্যায় পাবনে…!\nএখন গাঁৱত একেলগে ১৪গৰাকী সাধাৰণ লোকৰ শ্মশান যাত্ৰা, ন্যায় পাবনে…! সকলোৰে এটাই দাবী ‘AFSPA’বাতিল হওঁক\nUpdated: 6-Dec-21 @ 18:56\nনাগালেণ্ডৰ মন জিলাৰ বাতৰিয়ে এতিয়া দেশৰ সংবাদ শিৰোনাম হৈ পৰিছে। অসম ৰাইফলছৰ গুলিত ১৪ গৰাকী নিৰিহ লোকে প্ৰাণ হেৰুৱাৰ পিছত সকলো ফালে এটাই দাবী বাতিল কৰা হওক অসম ৰাইফলছৰ বিশেষ ক্ষমতা।\nআজি ৬ ডিচেম্বৰ তাৰিখ নাগালেণ্ডৰ বাবে হৈ পৰে এক ক’লা দিৱস। একেলগে ১৪ গৰাকীকৈ নিৰিহ সাধাৰণ শ্ৰমিকৰ শ্মশান যাত্ৰাৰ দৃশ্যই সেমেকাই তুলিলে হাজাৰ জনৰ চকু।\nঅন্তিম যাত্ৰাৰ সেই সময়ত উপস্থিত থাকে নাগালেণ্ডৰ মুখ্যমন্ত্ৰী। মুখ্যমন্ত্ৰীক দেখি সাধাৰণ জনতাই কেন্দ্ৰৰ ওচৰত আফছপা বাতিলৰ দাবীৰে প্ৰতিবাদো কৰা দেখা যায়। অসম ৰাইফলৰ এই বিশেষ ক্ষমতাৰ আইনৰ বাবেই কোনো বিচাৰ নকৰাকৈ পোনচাটেই সাধাৰণ লোকৰ ওপৰত গুলি কৰি দিয়ে।\nআনহাতে মন জিলাত বৰ্তমানেও পৰিস্থিতি উত্তেজনাপূৰ্ণ। ১৪৪ ধাৰা প্ৰযোজ্য কৰা আছে জিলাখনত। ইণ্টাৰনেট সেৱাও বাতিল কৰা হৈছিল কালিৰ ঘটনাটোৰ পিছতে। ৰাজ্যখনৰ মন জিলাত পৰিস্থিতি নিয়ন্ত্ৰণত ৰাখিবৰ বাবে প্ৰশাসনে যথা সম্ভৱ সকলো কৰিছে।\nFuneral service in honour of innocent civilians who were killed by security forces at Oting in Mon district of Nagaland. pic.twitter.com/xPzYDDTywC\n— Naga Hills (@Hillsnaga) December 6, 2021\nঅসম ৰাইফলে জনোৱা অনুসৰি ভুল তথ্যৰ বাবেই এই ঘটনা সংঘটিত হবলৈ পায়। আনহাতে নাগালেণ্ডৰ বিষয়টো আজি লোকসভাত উত্থাপন কৰে কেন্দ্ৰীয় গৃহমন্ত্ৰী অমিত শ্বাহে। তেওঁ মৃত সকলৰ বাবে গভীৰ সমবেদনা জনাই কয় যে ঘটনাৰ তদন্তৰ বাবে এছআইটি গঠন কৰি মাত্ৰ এমাহৰ ভিতৰতৰ তেওঁলোকৰ তদন্ত সম্পূৰ্ণ কৰাৰ নিৰ্দেশ দিয়া হৈছে।\nআৰু পঢ়ক : সমগ্ৰ উত্তৰ-পূবতে প্ৰতিবাদ হ’ব, নাগালেণ্ডে অকলশৰীয়া অনুভৱ নকৰে: সমুজ্জল\n6-Dec-21 @ 18:37


বৰ মানুহ - সাহিত্য ডট অৰ্গ\nলেখক- চৈয়দা চেমিন ইছলাম\nগাওঁখনৰ একমাত্ৰ ধনী ব্যক্তি কলিতা কেৰাণী বৰ্তমান নৰিয়াপাটীত। তেওঁৰে বৰপুত্ৰ অৱনীয়ে কিছু সময়ৰ আগতে লগত দুজনমান ল’ৰা লৈ লক্ষেশ্বৰৰ ঘৰলৈ আহিছিল। নানান ধৰণৰ উচ্চ-বাচ্য কৰি লক্ষেশ্বৰ আৰু লতিকাক থকা সৰকা কৰি থৈ গৈছে সিহঁতে। দৰাচলতে পঢ়াত ভাল আছিল কাৰণেই তিলকক “বৰ মানুহ” কৰিবলৈ কলিতা কেৰাণীৰ ওচৰত টকা ধাৰ লৈ আছিল লক্ষেশ্বৰে। এতিয়া কেৰাণী নৰিয়াপাটীত পৰাৰ পৰাহে সমস্যা হৈছে লক্ষেশ্বৰৰ। প্ৰায়েই আহি অৱনীয়ে লক্ষেশ্বৰক বাপেকৰ পৰা লোৱা টকাখিনি ওভতাই দিবলৈ সঁকিয়নি দি থৈ যায়। আজিও সদলবলে আহি এমাহৰ ভিতৰত যেনেতেনে সুদে-মূলে আদায় দিবলৈ সোঁৱৰাই গৈছে। এক কথাত ক’বলৈ গ’লে একপ্ৰকাৰ ধমকিয়েই দি গৈছে লক্ষেশ্বৰ আৰু লতিকাক।\nউপায়বিহীন হৈ পৰে দুয়ো।\n: দিম হেৰৌ..!\nসুদে-মূলেই আদায় দিম। দৰকাৰ হ’লে দুশ টকা বেছিকৈয়েই দিম। ল’ৰাটোৱে চাকৰিত সোমোৱাৰ দুটা মাহ হৈছেহে…! দৰমহাটো পালে সি নিজেই তোৰ ওচৰত যাব। চিন্তা নকৰিবি।\nদুখীয়া পিতৃ-মাতৃহালৰ একমাত্ৰ পুত্ৰ তিলকে উচ্চ পৰ্যায়ৰ চাকৰিটোত যোগদান কৰাৰ ছমাহৰ পিছতহে একেলগে দৰমহাৰ মোটা অংক এটা পাবলৈ সক্ষম হ’ল। বৰ সুস্থিৰ অনুভৱ কৰিলে সি আজি মনটো। পলম নকৰিলে। দৰমহাৰ কিয়দংশ বেংকৰ পৰা উলিয়াই পোনেছাটেই লতিকা আৰু লক্ষেশ্বৰৰ কাষ পালেহি উচ্চ পদস্থ বিষয়া তিলক দাস। বৰ হেঁপাহেৰে দেউতাকৰ হাতত টকাখিনি গুজি দিলে সি। লক্ষেশ্বৰেও কঁপা হাতেৰে পুত্ৰৰ প্ৰথম উপাৰ্জনৰ টকা হাত পাতি লৈ ভগৱানক শতকৌটি প্ৰণাম জনালে। বুকুখন সামান্য ওফন্দি উঠাৰ দৰেও অনুভৱ কৰিলে লক্ষেশ্বৰে। উঠিবৰে কথা– কাৰণ, সি শুনামতে সিহঁতৰ গাঁওখন কিয়, সিহঁতৰ সেই বৃহৎ অঞ্চলটোতে তাৰ পুতেকৰ সমকক্ষ এজনো বৰ মানুহ হ’ব পৰা নাই এতিয়ালৈকে।\nপিছে, টকাখিনি লোৱা হাতখনৰ তলুৱাখনহে চোন কিবা পাতল পাতল লাগিছে লক্ষেশ্বৰৰ..? প্ৰতি মাহে কেৰাণীৰ পৰা ধাৰলৈ আনিব যোৱা টকাখিনিতকৈও পাতল…?\nহাতৰ মুঠিটো খুলি চাবলৈ কিবা এটা লাজ লাগি গ’ল লক্ষেশ্বৰৰ। মূৰটো গৰম হৈ অহা যেন অনুভৱ কৰিবলৈ ধৰিলে সি। তিলকৰ মুখখন অথবা লতিকাৰ মুখলৈ চাওঁ বুলিও সাহস নহ’ল। মুক হৈ চোতালখনতে দৃষ্টি নিৱদ্ধ কৰিবলৈ চেষ্টা কৰিলে। সঁচাকৈয়ে, লতিকাই এই বয়সতো সাৰি-মচি বৰ আতৌপিতৌকৈ ৰাখিছে চোতালখন। আঠালেটীয়া মাটিৰ পকা চপৰাবোৰ গুড়ি কৰি মচি থোৱা চোতালখন একেবাৰে ফু মাৰি ভাত খাব পৰা কৰি ৰাখিছে তাই। চোতালত থকা তুলসী জোপাও লহপহকৈ বাঢ়িছে। অভাৱ আছে যদিও দুচকু শাঁত পৰাকৈ ৰাখিছে তাই ঘৰখন। পিছে, মূৰটো ঘূৰাই চোতালৰ ইটোফাললৈ চাওঁতেহে দুচকু সেমেকি উঠিল লক্ষেশ্বৰৰ। তাৰ মামৰে ধৰা পুৰণি অটোৰিক্সাখন আৰু কাপোৰ মেলা ৰচিডালত মেলি থোৱা তাৰ আৰু লতিকাৰ উৱঁলিব ধৰা কাপোৰবোৰ…! তিলকৰ চাকৰিত যোগদানৰ লগে লগে তিলকৰ দিহামতে অটোৰিক্সাখন চলোৱা বাদ দি চোতালৰ চুকটোত আঁতৰাই থৈছিল লক্ষেশ্বৰে। তিলকে কেজি হিচাপতে বিক্ৰী কৰাৰ কথা কৈছিল যদিও লক্ষেশ্বৰৰ মনটোৱে মনা নাছিল। সেয়ে, সুযোগ পালে বিদায় দিয়াৰ পৰিকল্পনা কৰি চুকটোত ৰাখি থৈছিল অটোৰিক্সাখন। আজি, এই মুহূৰ্তত লক্ষেশ্বৰৰ দৃষ্টি অটোৰিক্সাখনত নিৱদ্ধ হোৱাৰ লগে লগে অটোৰিক্সাখনে যেন তাচ্ছিল্যৰ হাঁহি মাৰি উঠিল লক্ষেশ্বৰক…! এখোজ-দুখোজকৈ আগুৱাই আহি অটোৰিক্সাৰ হেণ্ডেলডালত ধৰি থিয় হৈ থাকিল লক্ষেশ্বৰ..!\n: মা, তোমাৰ কামৰ বোজা পাতলাবলৈকেই মল্লিকাক সোনকালে তোমাৰ বোৱাৰী কৰি আনিব খুজিছোঁ। তোমালোকৰ নিশ্চয় কোনো আপত্তি নাই…?\nইমান টকা ক’ত পাবি তই..?\nতাতেই আকৌ ইমান ধনী মানুহৰ ছোৱালী…! বিয়া পাতি ক’ত ৰাখিবি তাইক? আমাৰ এই খেৰৰ ঘৰটোত…?\n: তোমালোকে সেইবোৰৰ চিন্তা কৰিব নালাগে মা। ছমাহৰ দৰমহা ইতিমধ্যে জমা আছেই মোৰ ওচৰত। থকাৰ চিন্তাও বাদ দিয়া। মোৰ লগত কোৱাৰ্টাৰতে থাকিব পাৰিব তাই…!\nতিলকে লতিকাক কৈ থকা কথাবোৰ নুশুনাকৈ নাথাকিল লক্ষেশ্বৰে। আঢ্যৱন্ত ঘৰৰ জীয়ৰী তথা তাৰ প্ৰেয়সী মল্লিকাৰ সৈতে বিবাহৰ প্ৰস্তাৱটো আগবঢ়াইছে সি মাকৰ ওচৰত…! কথাবোৰ শুনি একপ্ৰকাৰ হতভম্ব হৈ পৰিল লক্ষেশ্বৰ। নিজৰ শীৰ্ণকায় শৰীৰটোৰে অটোৰিক্সাখন চলাই কোনোমতে ঘৰ সংসাৰৰ বোজা টানি থকা লক্ষেশ্বৰৰ অলপ আগতে ওফন্দি উঠা বুকুখনত যেন কোনোবাই হঠাতে চেপি ধৰা যেন অনুভৱ কৰিবলৈ ধৰিলে সি।\n”কি ভাবি আছিলো, কি হ’বলৈ গৈ আছে…?”\nমূৰটো আশ্চন্দ্ৰাই কৰিবলৈ ধৰিলে লক্ষেশ্বৰৰ। কিছু পৰৰ আগতে অৱনীয়ে দি যোৱা সঁকীয়নি আৰু তিলকৰ কথাবোৰে যেন পাকঘূৰণি দিবলৈ ধৰিলে তাৰ মূৰটোত…!\nলতিকাক উদ্দেশ্যি আটাহ পাৰি উঠিল লক্ষেশ্বৰ …\n: হেৰা, আমাৰ ঘৰটোৰ মাটিৰ কাগজ- পাতিখিনি উলিয়াই লৈ আনাচোন।\nএনেদৰে ইমান জোৰেৰে চিঞৰিবলৈ হঠাতে কিনো হ’ল মানুহজনৰ বুলি উধাতু খাই দৌৰি আহিল তিলক আৰু লতিকা লক্ষেশ্বৰৰ কাষলৈ।\n: কি চাই আছা মোৰ মুখলৈ..?\nযি কৰিবলৈ কৈছো তাকে কৰা।\n: মাটিৰ কাগজেৰে কি কৰিব খুজিছে আপুনি? ভেটিটোৰ বাহিৰে একোৱেই নাইচোন এতিয়া আমাৰ..! সকলোবোৰ দেখোন বিক্ৰীয়েই হৈ গৈছে।\n: যি আছে তাকেই অৱনীৰ হাতত তুলি দিম। পুত্ৰক “বৰ মানুহ” সজাবলৈ লোৱা ঋণ নিজেই পৰিশোধ কৰিম।\nচিন্তা নকৰিবা তুমি। ল’ৰা বৰ মানুহ হ’ল যেতিয়া এই মামৰে ধৰা অটোৰিক্সাখনেৰেই চলি যাব আমাৰ। কেৰাচিন তেল অকণমানেৰে চাফা কৰি দিলে এতিয়াই চকচকীয়া হৈ পৰিব এইখন..! মনত ৰাখিবা, এইখনে কিন্তু কেতিয়াও বিশ্বাসঘাটকতা কৰা নাই আমাক।\nঅসহজ অনুভৱ কৰিলে লতিকাই। তিলকৰ উদাসীন মুখখনলৈ চাই সেমেকা হাঁহি এটি বিৰিঙি উঠিল লতিকাৰ ওঁঠত।\nএই বয়সত এনেকুৱা বৰ মানুহৰ পিতৃ মাতৃ হিচাপে “দায়গ্ৰস্ত” হৈ দোষী হৈ থকাতকৈ সোনকালে “ঋণমুক্ত” হোৱাই ভাল…!


ইণ্ডিয়ান ৰিভাইচ ভাৰচন (IRV) আচামিচ - 2019 1 চমূৱেল 22 অধ্যায়\n1 তাৰ পাছত দায়ূদে সেই ঠাই এৰিলে আৰু অদুল্লম নামেৰে এটা গুহাত আশ্ৰয় ল’লে; যেতিয়া তেওঁৰ ককায়েকসকলে আৰু পিতৃ-বংশৰ লোকসকলে এইকথা শুনিলে, তেতিয়া তেওঁলোক তেওঁৰ ওচৰলৈ গ’ল।2প্ৰতিজন দুখ পোৱা ব্যক্তি, প্ৰতিজন ধৰুৱা ব্যক্তি আৰু প্ৰতিজন বেজাৰত থকা ব্যক্তি তেওঁৰ ওচৰত গোট খালে। তাতে দায়ুদ তেওঁলোকৰ অধিপতি হ’ল; এই দৰে প্ৰায় চাৰি শ লোক তেওঁৰ সঙ্গী হ’ল।\n3 দায়ূদে তাৰ পৰা মোৱাবৰ মিস্পালৈ গ’ল। তেওঁ মোৱাবৰ ৰজাক ক’লে, “বিনয় কৰোঁ, ঈশ্বৰে মোলৈ কি কৰিব, তাক জ্ঞাত নহওঁমানে, মোৰ পিতৃ-মাতৃক আপোনাৰ লগত থাকিবলৈ দিয়ক।”4তেওঁ তেওঁলোকক মোৱাবৰ ৰজাৰ লগত ৰাখিলে, আৰু যেতিয়ালৈকে দায়ুদ তেওঁৰ দুৰ্গত থাকিল, তেতিয়ালৈকে তেওঁলোক ৰজাৰ লগত থাকিল।5পাছে গাদ ভাববাদীয়ে দায়ূদক ক’লে, “তুমি তোমাৰ দুৰ্গত নাথাকিবা, এই ঠাই ত্যাগ কৰি যিহূদা দেশলৈ যোৱা।” সেয়ে দায়ূদে সেই ঠাই ত্যাগ কৰি হেৰৎ অৰণ্যলৈ গ’ল।\n6 চৌলে শুনিলে যে, দায়ূদক তেওঁৰ লগৰ লোকসকলৰ সৈতে পোৱা গ’ল। সেই সময়ত চৌলে হাতত যাঠি লৈ গিবিয়াত ঝাওঁ গছৰ তলত বহি আছিল, আৰু তেওঁৰ চাৰিওফালে তেওঁৰ দাসবোৰ থিয় হৈ আছিল।7তাতে চৌলে চাৰিওফালে থিয় হৈ থকা তেওঁৰ দাসবোৰক ক’লে, “বিন্যামীনৰ লোকসকল শুনা! যিচয়ৰ পুত্ৰই তোমালোকৰ প্ৰতিজনকে শস্যক্ষেত্ৰ আৰু দ্ৰাক্ষাবাৰী দিব নে? আৰু তোমালোক সকলোকে সহস্ৰপতি ও শতপতিৰ পাতিব নে? 8 তাৰ পৰিবৰ্তে তোমালোক সকলোৱে মোৰ বিৰুদ্ধে চক্ৰান্ত কৰিছাহঁক, যেতিয়া মোৰ পুত্ৰৰ সৈতে যিচয়ৰ পুত্ৰই চুক্তি কৰিছিল তেতিয়া কোনেও মোৰ আগত এই কথা প্ৰকাশ কৰা নাছিল। মোৰ পুত্ৰক মোৰ দাস দায়ূদে মোৰ বিৰুদ্ধে উদগোৱাৰ কথা জানি আৰু আজিৰ দৰে খাপ দি লুকাই* শত্ৰু হোৱা থকা কথা জানিও তোমালোক কোনেও মোৰ কাৰণে দুখিত হোৱা নাই।”\n9 তাৰ পাছত চৌলৰ দাসবোৰৰ ওচৰত থিয় হৈ থকা ইদোমীয়া দোৱেগে উত্তৰ দিলে, “মই নোবত যিচয়ৰ পুত্ৰক অহীটুবৰ পুত্ৰ অহীমেলকৰ ওচৰলৈ অহা দেখিছিলোঁ।” 10 অহীমেলকে যিহোৱাৰ আগত প্ৰাৰ্থনা কৰিলে যাতে তেওঁক সহায় কৰে, আৰু তেওঁ তেওঁক যোগান ধৰিলে, আৰু পলেষ্টীয়া গলিয়াথৰ তৰোৱালো তেওঁক দিলে।\n11 তাৰ পাছত ৰজাই মানুহ পঠাই অহীটুবৰ পুত্ৰ অহীমেলক পুৰোহিতক আৰু তেওঁৰ পিতৃ-বংশক, অৰ্থাৎ নোবত থকা পুৰোহিতসকলক মতি পঠালে। তেওঁলোক সকলোৱেই ৰজাৰ ওচৰলৈ আহিল, 12 চৌলে ক’লে, “অহীটুবৰ পুত্ৰ শুনা।” তেওঁ উত্তৰ দিলে, “প্ৰভু, মই ইয়াতে আছোঁ।” 13 চৌলে তেওঁক ক’লে, “তুমি আৰু যিচয়ৰ পুত্ৰ মোৰ বিৰুদ্ধে কিয় চক্ৰান্ত কৰিছা, যাৰ বাবে তুমি তেওঁক পিঠা আৰু তৰোৱাল দিছা, আৰু ঈশ্বৰৰ ওচৰত তেওঁৰ সহায়ৰ কাৰণে প্ৰার্থনা কৰিছা, যাতে তেওঁ মোৰ বিৰুদ্ধে উঠে, আজি লুকাই† শত্ৰু হোৱা থকাৰ দৰেই তেওঁ গোপন ঠাইত আছিল। 14 তাৰ পাছত অহীমেলকে ৰজাক উত্তৰ দি ক’লে, “আপোনাৰ দাসবোৰৰ মাজত দায়ূদৰ দৰে বিশ্বাসী কোন? যিজন ৰজাৰ জোঁৱাই, আৰু আপোনাৰ দেহৰক্ষী, আপোনাৰ গৃহৰ এজন সন্মানীয় লোক।” 15 আজি প্ৰথমবাৰ মই তেওঁৰ কাৰণে ঈশ্বৰৰ ওচৰত প্ৰাৰ্থনা কৰিছোঁ নেকি? সেয়ে মোৰ পৰা দূৰ হওক! মহাৰাজ, আপোনাৰ এই দাসক আৰু মোৰ সকলো পিতৃ-বংশক দোষ নিদিব; কিয়নো আপোনাৰ দাসে এই বিষয়ে কোনো কথাই গম পোৱা নাছিল।”\n16 ৰজাই উত্তৰ দি ক’লে, “অহীমেলক, তুমি আৰু তোমাৰ পিতৃ-বংশ সকলোৰে নিশ্চয় মৃত্যু হ’ব।” 17 ৰজাই তেওঁৰ চাৰিও ফালে থকা ৰখীয়া সকলক ক’লে, “তহঁতে ঘূৰি গৈ যিহোৱাৰ পুৰোহিত সকলক বধ কৰ। কাৰণ তেওঁলোকো দায়ূদৰ সহায়কাৰী, আৰু তেওঁ পলোৱাৰ কথা তেওঁলোকে জানিও মোক নজনালে।” কিন্তু যিহোৱাৰ পুৰোহিতসকলক আক্ৰমণ কৰিবৰ অৰ্থে ৰজাৰ দাসবোৰ সন্মত নহ’ল।\n18 তাৰ পাছত ৰজাই দোৱেগক ক’লে, “ঘূৰি গৈ পুৰোহিতসকলক বধ কৰা।” সেয়ে ইদোমীয়া দোৱেগে পুৰোহিতসকলক আক্ৰমণ কৰি সেই দিনা শণ সূতাৰ এফোদ বস্ত্ৰ পিন্ধা পঁচাশী জনক বধ কৰিলে। 19 তেওঁ তৰোৱালৰ ধাৰেৰে পুৰোহিতসকলৰ নোব নগৰ আঘাত কৰি, পুৰুষ, তিৰোতা, ল’ৰা, আৰু পিয়াহ খোৱা কেঁচুৱা, আৰু গৰু, গাধ, মেৰ-ছাগ আদি সকলোকে তৰোৱালৰ ধাৰেৰে সংহাৰ কৰিলে।\n20 সেই সময়ত অহীটুবৰ পুত্ৰ অহীমেলকৰ এজন পুত্ৰ কেৱল ৰক্ষা পৰিল; তেওঁৰ নাম অবিয়াথৰ; তেওঁ দায়ূদৰ ওচৰলৈ পলাই গ’ল। 21 চৌলে যিহোৱাৰ পুৰোহিতসকলক বধ কৰা কথা অবিয়াথৰে দায়ূদক ক’লে, 22 তাতে দায়ূদে অবিয়াথৰক ক’লে, “ইদোমীয়া দোৱেগ সেই ঠাইত থকাতে মই সেই দিনা বুজিছিলোঁ, যে, সি অৱশ্যে চৌলক সম্বাদ দিব; ময়েই তোমাৰ পিতৃ-বংশৰ সকলো ব্যক্তিৰ বধৰ কাৰণ হ’লো। 23 তুমি মোৰ লগত থাকা, ভয় নকৰিবা; কিয়নো যি জনে মোৰ প্ৰাণ ৰক্ষা কৰিলে সেই জনে তোমাৰো কৰিব। কাৰণ মোৰ লগত তুমি নিৰ্ভয়ে থাকিবা।\n*22 অধ্যায়:8 শত্ৰু হোৱা\n†22 অধ্যায়:13 শত্ৰু হোৱা


অমানৱীয়! সুৰাৰ ৰাগীত পিতৃক হত্যাৰ অপ-চেষ্টা Prag News : Best Assamese News Channel, Latest Assam News Live Today , North East Breaking News\nঅমানৱীয়! সুৰাৰ ৰাগীত পিতৃক হত্যাৰ অপ-চেষ্টা\nভেৰগাঁওঃ পিতৃক কুঠাৰেৰে ঘপিয়াই হত্যাৰ অপ-চেষ্টা এজন যুৱকৰ। ২ নং ডিমাকুছিৰ বাগানতাৰীত সুৰাৰ ৰাগীত মাতাল হৈ পুত্ৰই ৰাজপথতে হত্যাৰ চেষ্টা কৰে। বাগানতাৰীৰ ৰবিন্দ্ৰ বেজবৰুৱা (৪৫)ৰ পুত্ৰ যতীন বেজবৰুৱাই হত্যাৰ চেষ্টা চলায়।\nস্থানীয় ৰাইজে ডিমাকুছি আৰক্ষী থানাত খবৰ দিয়াৰ পাছতে ঘটনাস্থলীত ডিমাকুছি আৰক্ষী থানাৰ ভাৰপ্ৰাপ্ত বিষয়া উপেন চন্দ্ৰ বৰ্মনসহ আৰক্ষীৰ দল উপস্থিত হয় । আৰক্ষীৰ বাহনতে সংকটজনক অৱস্থাত ‘টংলা অসামৰিক চিকিৎসালয়’লৈ প্ৰেৰণ কৰা হয় আহত ব্যক্তিজনক । ঘটনা সংঘটিত কৰি পুত্ৰ যতীন বেজবৰুৱা (১৮)ই পলায়ন কৰে ৷ ঘটনাক কেন্দ্ৰ কৰি চাঞ্চল্য অব্যাহত আছে সমগ্ৰ ডিমাকুছি অঞ্চলত।


these-5-fruits-to-keep-your-teeth-clean-and-bright-manju-b– News18 assam\nHome » photogallery » lifestyle »Fruits For Teeth Whitening: দাঁতত হালধীয়া চামনি পৰিছে নেকি? ৫ বিধ ফলে ক্ষন্তেকতে আপোনাৰ দাঁত চিকচিকীয়া কৰিব\nFruits For Teeth Whitening: দাঁতত হালধীয়া চামনি পৰিছে নেকি? ৫ বিধ ফলে ক্ষন্তেকতে আপোনাৰ দাঁত চিকচিকীয়া কৰিব\nFruits For Teeth Whitening : দাঁত হালধীয়া হোৱা (Teeth) সচৰাচৰ দেখি থকা এটা সমস্যা। কিন্তু বেছিভাগ মানুহে এই সমস্যাটো দূৰ কৰিবলৈ চিকিৎসকৰ পৰামৰ্শ নলয়। এই ক্ষেত্ৰত, মানুহে ঘৰুৱা প্ৰতিকাৰ বিচাৰে যাক কম খৰচত আৰু কম সময়ৰ ভিতৰত সহজে কৰিব পাৰি। গতিকে, আজি আমি আপোনাক5বিধ ফলৰ বিষয়ে ক'ম যি আপোনাক দাঁত হালধীয়া হোৱা(Yellowness))ৰ পৰা পৰিত্ৰাণ পোৱাত সহায় কৰিব । এই ফলবোৰে (Fruit) আপোনাৰ দাঁতত পৰা হালধীয়া সমস্যা আঁতৰ কৰিব আৰু দাঁতবোৰ উজ্জ্বল কৰি তুলিব। একে সময়তে, ই স্বাস্থ্যৰ বাবে অতি উপকাৰী হ'ব।\nকলে দাঁতৰ হালধীয়া (Yellowness) পৰা সমস্যাৰ সকাহ দিয়াত সহায় কৰে। ই পুষ্টিৰে সমৃদ্ধ এবিধ ফল। কলত মেগনেছিয়াম, পটাছিয়াম আৰু মেঙ্গানিজ থাকে যি দাঁতৰ লেতেৰা আঁতৰ কৰি দাঁতবোৰো চিকচিকীয়াকে কৰি তোলে। কল দাঁতত ঘঁহিলে দাঁতৰ উজ্জ্বলতা বৃদ্ধি পায়।\nতৰমুজে দাঁতৰ উজ্জ্বলতা বৃদ্ধি কৰাত সহায় কৰে।তৰমুজত মেঙ্গানিজ, জিংক, পটাছিয়াম, লো, মেগনেছিয়াম, কেলচিয়াম আৰু আয়ডিন থাকে। ই দাঁতৰ স্বাস্থ্যৰ বাবে অতি উপকাৰী। যদি আপুনি তৰমুজ খোৱাৰ লগতে অলপ সময় দাঁততো ঘঁহি দিয়ে, দেখিব ই দাঁতৰ হালধীয়া পৰা সমস্যা আঁতৰ কৰি দাঁতৰ উজ্জ্বলতা বৃদ্ধি কৰিব।\nষ্ট্ৰবেৰী কেৱল এবিধ সোৱাদযুক্ত ফলেই নহয়, লগতে ই যথেষ্ট পুষ্টি সমৃদ্ধও। ষ্ট্ৰবেৰীৰ অন্যতম এটা গুণ হ'ল ই দাঁত পৰিষ্কাৰ কৰাতো সহায় কৰে। এই ফলবিধত মেলিক এচিড (malic acid) থাকে যি দাঁতৰ লেতেৰা আঁতৰ কৰাত সহায় কৰে। দাঁত উজ্জ্বল কৰিবলৈ, ষ্ট্ৰবেৰীবোৰ কাটি লওক আৰু ইয়াত দুই চিকুট বেকিং চ'ডা যোগ কৰক, তাৰ পিছত কেইমিনিটমানৰ বাবে দাঁতত ঘঁহি দিয়ক। ই দাঁতৰ হালধীয়া হোৱা আঁতৰ কৰি উজ্জ্বলতা বৃদ্ধি কৰিব।\nআপেল খালেও দাঁতৰ উজ্জ্বলতাও বৃদ্ধি হয়। আপেলে দাঁতৰ বাবে স্ক্ৰাবাৰ (Works asascrubber) হিচাপে কাম কৰে। আপেলত মেলিক এচিড (malic acid) থাকে যাৰ ফলত মুখত যথেষ্ট লেলাৱতি উতপন্ন হয়। এই লেলাৱতিবোৰে দাঁতত হালধীয়া হোৱা দূৰ কৰি দাঁতবোৰ চিকচিকীয়া কৰাত সহায় কৰে।\nকমলা স্বাস্থ্যৰ বাবে যিমান উপকাৰী সিমানেই হাড় আৰু দাঁতৰ বাবেও উপকাৰী। কমলা ভিটামিন চি আৰু কেলচিয়াম সমৃদ্ধ এবিধ ফল।কমলাই দাঁতৰ হালধীয়া হোৱা আঁতৰাই দাঁতবোৰ উজ্জ্বল কৰাত সহায় কৰে। (Disclaimer : এই প্ৰবন্ধৰ তথ্যসমূহ সাধাৰণ বিশ্বাসৰ ওপৰত আধাৰিত। নিউজ১৮ অসম নৰ্থ-ইষ্ট-এ এইবোৰ নিশ্চিত নকৰে। তথ্যসমূহ কায্যকৰী কৰাৰ আগতে সংশ্লিষ্ট বিশেষজ্ঞৰ সৈতে যোগাযোগ কৰক)\nবয়সৰ জালিয়াতিৰে দিছিল শিক্ষক নিযুক্তি! শিৱসাগৰত গ্ৰেপ্তাৰ প্ৰাক্তন শিক্ষা বিষয়া, কোন কোন ৰাজনৈতিক নেতাৰ হেঁচাত জালিয়াতিৰে দিছিল নিযুক্তি? উন্মোচিত হৈছে বিস্ফোৰক তথ্য


Twitterৰ মজিয়াত Trending হৈছে অসমৰ অভিনেতা আদিল হুছেইন আৰু ৰাধিকাৰ ফটো...– News18 assam\nTwitterৰ মজিয়াত Trending হৈছে অসমৰ অভিনেতা আদিল হুছেইন আৰু অভিনেত্ৰী ৰাধিকা আপ্তেৰ এখন ছবি ! হঠাৎ এই ফটোখনক লৈ কিয় ইমান Controversy ?\nশুকুৰবাৰে Twitterত আদিল হুছেইন (Adil Hussain) আৰু ৰাধিকা (Radhika Apte) অভিনীত এখন ছবি ভাইৰেল হৈ পৰিছে। লগতে 'Boycott Radhika Apte' ট্ৰেণ্ডিং হৈ আছে।কাৰণটো হ'ল Parched চলচ্চিত্ৰখনৰ পৰা তেওঁলোকৰ পুৰণি লিক হোৱা ছবিবোৰ।\nৰাধিকা আপ্তে (Radhika Apte) আমাৰ দেশৰ আটাইতকৈ সমালোচকৰ দ্বাৰা প্ৰশংসিত অভিনেত্ৰীসকলৰ মাজৰ এগৰাকী। অসমৰ অভিনেতা আদিল হুছেইনো (Adil Hussain) বলীউডত সমানেই চৰ্চিত। অৱশ্যে, শুকুৰবাৰে টুইটাৰত আদিল হুছেইন আৰু ৰাধিকা অভিনীত এখন ছবি ভাইৰেল হৈ পৰিছে। লগতে 'Boycott Radhika Apte' ট্ৰেণ্ডিং হৈ আছে। যদিও অভিনেত্ৰীগৰাকীৰ কোনো শেহতীয়া চলচ্চিত্ৰ মুক্তি বা আহিবলগীয়া প্ৰকল্প নাই, তথাপিও তেওঁ সামাজিক মাধ্যমত চৰ্চাৰ শীৰ্ষত। কাৰণটো হ'ল Parched চলচ্চিত্ৰখনৰ পৰা তেওঁলোকৰ পুৰণি লিক হোৱা ছবিবোৰ।\nবলীউডৰ চেলিব্ৰেটীসকলৰ আচৰণত আপত্তি জনাই আহিছে যেতিয়া উদ্যোগটোৰ এজন ব্যক্তিয়ে আন প্ৰতিটো বিষয়ত মাত মাতি থকাৰ সময়ত কিবা 'ভুল' কৰে। পাৰ্চড চলচ্চিত্ৰৰ উক্ত ছবিবোৰত আদিল হুছেইন আৰু তন্নিষ্ঠা চেটাৰ্জীৰ (Tannishtha Chatterjee) সৈতে ৰাধিকাৰ অৰ্ধনগ্ন আৰু প্ৰেমৰ দৃশ্য দেখুওৱা হৈছে। এজন টুইটাৰ ব্যৱহাৰকাৰীয়ে কয়, "তেওঁলোক আমাৰ সংস্কৃতিৰ বিৰোধী।"\nআন এজনে টুইট কৰিছে, "তেওঁলোকৰ চিনেমাবোৰ ইমান বেয়া যে মই ফটো ভিডিঅ' ৰাখিবও নোৱাৰো। বিষয়টো হ'ল তেওঁলোকে অশ্লীলতা বিয়পাইছে, দেশৰ স্বাৰ্থত তেওঁলোকক বৰ্জন কৰিছে। " ইয়াত প্ৰতিক্ৰিয়াবোৰ চাওক-\nTHEY ARE AGAINST OUR CULTURE😡@YogiDevnath2#BoycottRadhikaApte pic.twitter.com/okKnRvlcVQ#BoycottRadhikaApte\n— Rahul Jaiswal (@Rahul22578409) August 13, 2021\nBollywood always targets the ancient religion and traditions of Bharat.#BoycottRadhikaApte #BoycottRadhikaApte pic.twitter.com/Pq4BIRrNGz\n— हिंदू MR✨🚩 (@I51cl4pnWwUOxpM) August 13, 2021\nFirst published: August 13, 2021, 11:52 IST\nActorbollywoodBollywood celebritiesIntimate SceneRadhika ApteTwitter\nনিগম নিকায় নিৰ্বাচনত বিজেপিৰ সৈতে মিত্ৰতা কৰিবনে অকলে খেলিব? দিছপুৰত অসম গণ পৰিষদৰ গুৰুত্বপূৰ্ণ কেন্দ্ৰীয় কাৰ্যনিৰ্বাহক বৈঠক


ফিয়েৰলেচ নাদিয়া - অসমীয়া ৱিকিপিডিয়া\n'১১ অ' ক্লক' (১৯৪৮) ছবিত ফিয়েৰলেচ নাদিয়া\nমেৰী এন ইভান্স\n৮ জানুৱাৰী, ১৯০৮\nপাৰ্থ, পশ্চিম অষ্ট্ৰেলিয়া\n৯ জানুৱাৰী, ১৯৯৬ (৮৮ বছৰ)\nমেৰী ইভান্স ৱাদিয়া\nঅভিনেত্ৰী, ষ্টাণ্ট ৱমেন\nহমী ৱাদিয়া (বি. ১৯৬১; তেওঁৰ মৃত্যু ১৯৯৬)\nমেৰী এন ইভান্স বা জনপ্ৰিয়ভাবে ফিয়েৰলেচ নাদিয়া (ইংৰাজী: Mary Ann Evans বা Fearless Nadia; ৮ জানুৱাৰী ১৯০৮ - ৯ জানুৱাৰী ১৯৯৬) এগৰাকী অষ্ট্ৰেলিয়ান-ভাৰতীয় অভিনেত্ৰী তথা ষ্টাণ্ট ৱমেন। তেওঁৰ মঞ্চ নাম 'ফিয়েৰলেচ নাদিয়া' বা 'নিৰ্ভীক নাদিয়া'ৰ দ্বাৰা জনাজাত আছিল। অষ্ট্ৰেলিয়ানমূলৰ এজন ভাৰতীয় অভিনেত্ৰী আৰু ষ্টাণ্টমহিলা নাদিয়ায়ে ১৯৩৫ চনত মুক্তি লাভ কৰা 'হাণ্টাৰৱালী'ৰ মাধ্যমেৰে সাহসী অভিনেত্ৰী চৰিত্ৰ ৰূপায়ণ কৰিছিল। 'হাণ্টাৰৱালী' হিচাপে তেওঁক আটাইতকৈ বেছি স্মৰণ কৰা হয়। এই ছবি প্ৰাৰম্ভিক কালৰ মহিলাপ্ৰধান ভাৰতীয় চলচ্চিত্ৰৰ ভিতৰত অন্যতম আছিল। তেওঁক প্ৰায়ে যৌনতাৰ প্ৰতীক বুলি অভিহিত কৰা হয়।\n5 উল্লেখযোগ্য চলচ্চিত্ৰ সমূহ\n১৯০৮ চনৰ ৮ জানুৱাৰী তাৰিখে পশ্চিম অষ্ট্ৰেলিয়াৰ পাৰ্থত মেৰী এন ইভান্স হিচাপে নাদিয়াৰ জন্ম হৈছিল। তেওঁ ব্ৰিটিছ সেনাৰ স্বেচ্ছাসেৱক আৰু মাৰ্গ্ৰেটৰ স্কছমেণ্ট হৰ্বাৰ্ট ইভান্সৰ কন্যা আছিল। তেওঁলোকে ভাৰতলৈ অহাৰ আগতে অষ্ট্ৰেলিয়াত বাস কৰিছিল। মেৰী এবছৰীয়া আছিল যেতিয়া হাৰ্বাৰ্টৰ ৰেজিমেণ্ট বোম্বেত আছিল। মেৰী ১৯১৩ চনত তেওঁৰ দেউতাকৰ সৈতে পাঁচ বছৰ বয়সত বোম্বলৈ আহিছিল।\n১৯১৫ চনত প্ৰথম বিশ্বযুদ্ধৰ সময়ত জাৰ্মানসকলৰ হাতত তেওঁৰ দেউতাকৰ অকাল মৃত্যুয়ে পৰিয়ালটোক পেছোৱাৰলৈ (এতিয়া পাকিস্তানত) স্থানান্তৰিত কৰিছিল। তেওঁ উত্তৰ-পশ্চিম ফ্ৰণ্টিয়াৰ প্ৰদেশত থকাৰ সময়ত (বৰ্তমান খাইবাৰ পাখতুনখোৱা) ঘোঁৰা চলোৱা, চিকাৰ, মাছ ধৰা আৰু শ্বুটিং শিকিছিল। ১৯২৮ চনত তেওঁ তেওঁৰ মাক আৰু এজন ল'ৰা ৰবাৰ্ট জোন্সৰ সৈতে বোম্বাই (মুম্বাই) লৈ উভতি আহিছিল। তাৰ পিছত মেডাম এষ্ট্ৰোভাৰ অধীনত বেলে শিকিবলৈ লয়।\nতেওঁ আগতে বোম্বাইৰ সেনা আৰু নৌবাহিনী দোকানত চেলছগাৰ্ল হিচাপে কাম কৰিবলৈ চেষ্টা কৰিছিল আৰু এসময়ত এটা উন্নত চাকৰি পাবলৈ শ্বৰ্টহেণ্ড আৰু টাইপিং শিকিব বিচাৰিছিল। আষ্ট্ৰোভাৰ দলে ভাৰতীয় ৰয়েলটিৰ বাবে ব্ৰিটিছ সৈন্যৰ সামৰিক ঘাটিত আৰু সৰু চহৰ আৰু গাঁৱত অন্যান্য সকলৰ বাবে নৃত্য প্ৰদৰ্শন কৰিছিল। তাই কাৰ্টহুইল আৰু স্প্লিট কলা আয়ত্ত কৰিছিল। এই কলায়ে পিছত তেওঁৰ ছবিৰ ষ্টাণ্টৰ সময়ত কামলৈ আহিছিল। এগৰাকী আৰ্মেনীয় ভাগ্যকথকে কৈছিল যে এটা সফল কেৰিয়াৰ গঢ়িবলৈ তেওঁ 'এন' আখৰৰ পৰা আৰম্ভ কৰি এটা নাম বাছনি কৰিব লাগিব। তাই নাদিয়া নামটো বাছনি কৰিছিল কাৰণ এইটো "আচহুৱা শব্দ" আছিল।\n'হাণ্টাৰৱালী'ৰ (১৯৩৫) পোষ্টাৰত ফিয়েৰলেচ নাদিয়া\nতেওঁ এগৰাকী থিয়েটাৰ শিল্পী হিচাপে ভাৰত ভ্ৰমণ কৰিছিল আৰু ১৯৩০ চনত জাৰকো চাৰ্কাচৰ বাবে কাম কৰা আৰম্ভ কৰিছিল। তেওঁক জামছেদ "জে.বি.এইচ. ৱাদিয়ায়ে হিন্দী ছবিৰ জগতলৈ চিনাকি কৰাই দিছিল। তেওঁ ৱাদিয়া মুভিটোনৰ প্ৰতিষ্ঠাতা আছিল। এয়া ১৯৩০ৰ দশকৰ বোম্বাইত ষ্টাণ্ট আৰু কাৰ্যৰ বেহেমথ আছিল। প্ৰথমে, জে.বি.এইচ. ৱাদিয়াৰ ছবিখনৰ বাবে চেষ্টা কৰাৰ বাবে মেৰিৰ জেদত আচৰিত হৈছিল। তেওঁ নাদিয়াক দেশ দীপক ছবিখনত দাস ছোৱালী হিচাপে (হাতৰ ৰঙৰ ক্ৰমত যি তেওঁৰ সোণালী বৰণীয়া চুলি আৰু উজ্জ্বল নীলা চকুক বৃদ্ধি কৰিছিল) আৰু তাৰ পিছত নূৰ-ই-য়মনত ৰাজকুমাৰী পাৰিজাদ হিচাপে এটা কেমিঅ' চৰিত্ৰ দি এটা জুৱা খেলাৰ দৰে লৈছিল। নাদিয়াই দৰ্শকৰ আগত এক বৃহৎ হিট প্ৰমাণ কৰিছিল আনহাতে চাৰ্কাচ আৰু অন্যান্য ষ্টাণ্ট প্ৰদৰ্শন কৰাৰ দক্ষতা বিবেচনা কৰি জে.বি.এইচ. ৱাদিয়া আৰু তেওঁৰ সৰু ভাতৃ হোমীয়ে নাদিয়াক তাৰকা হিচাপে বিকশিত কৰিবলৈ বাছনি কৰিছিল। ১৯৬৭-৬৮ চনত যেতিয়া তেওঁ ৫০ বছৰৰ শেষৰ ফালে আছিল তেওঁক খিলাড়ি (দি প্লেয়াৰ) নামৰ জেমছ বণ্ড স্পুফত দেখা গৈছিল।\nনাদিয়াই ১৯৬১ চনত হোমী ৱাদিয়াৰ বিয়া কৰিছিল আৰু এনেদৰে নাদিয়া ৱাদিয়া হৈছিল।\nবয়স সম্পৰ্কীয় ৰোগৰ বাবে তেওঁৰ ৮৮ তম জন্মদিনৰ এটা দিন পিছত ৯ জানুৱাৰী ১৯৯৬ চনত নাদিয়াৰ মৃত্যু হৈছিল।\n১৯৯৩ চনত নাদিয়াৰ আজু নাতিভতিজা ৰিয়াদ বিঞ্চি ৱাদিয়াই তেওঁৰ জীৱন আৰু চলচ্চিত্ৰৰ আধাৰত এখন তথ্যচিত্ৰ নিৰ্মাণ কৰে। ইয়াক 'ফিয়েৰলেচ: হণ্টাৰৱালি ষ্টৰী' নামকৰণ কৰা হয়। ১৯৯৩ চনৰ বাৰ্লিন আন্তৰ্জাতিক চলচ্চিত্ৰ মহোৎসৱত তথ্যচিত্ৰখন চোৱাৰ পিছত ডৰোথি ৱেনাৰ নামৰ এজন জাৰ্মান লেখকে 'ফিয়েৰলেচ নাদিয়া - দা ত্ৰু ষ্টৰী অফ অৰিজিনেল ষ্টাণ্ট কুইন অফ বলিউড' লিখিছিল। পৰৱৰ্তী সময়ত ২০০৫ চনত এই গ্ৰন্থখন ইংৰাজীলৈ অনুবাদ কৰা হৈছিল। বিশাল ভৰদ্বাজৰ হিন্দী ছবি ৰঙ্গুনত কংগনা ৰাণাউতৰ ভূমিকাটো নাদিয়াৰ দ্বাৰা অনুপ্ৰাণিত হৈছিল।\n২০১৮ চনৰ ৮ জানুৱাৰী তাৰিখে গুগলে ফিয়েৰলেচ নাদিয়াৰ ১১০তম জন্মদিনক শ্ৰদ্ধাঞ্জলি জনাই এটা ডুডুল প্ৰদৰ্শন কৰে। ডুডলটোৰ বাবে প্ৰস্তুত কৰা শিল্পীজন আছিল ভাৰতীয় কমিক শিল্পী দেৱকী নেয়গি।\nউল্লেখযোগ্য চলচ্চিত্ৰ সমূহ[সম্পাদনা কৰক]\nৰাজকুমাৰী মধুৰী বা হাণ্টাৰৱালী\n'মিছ ফ্ৰণ্টিয়াৰ মেইল'\nসবিতা বা মিছ ফ্ৰণ্টিয়াৰ মেইল\n'হাণ্টাৰৱালী কি বেটি'\n'১১ অ' ক্লক'\n'জংঘল কা জৱাহৰ'\n↑ 1.0 1.1 Mary Evans Wadia, aka Fearless Nadia Biography, tifr.res.in; accessed 22 November 2015.\n↑ Hunterwali Ki Beti(1935) Archived6October 2013 at the Wayback Machine NFAI.\n↑ Profile and images, memsaabstory.wordpress.com, feb 19 2008; accessed 22 November 2015.\n↑ Dr. Piyush Roy (2019). Bollywood FAQ: All That's Left to Know About the Greatest Film Story Never Told. Rowman & Littlefield. p. 7.\n↑ "Cinema: Female Interest". Outlook. 24 November 2003. http://www.outlookindia.com/article.aspx?222111.\n↑ 6.0 6.1 6.2 Shaikh Ayaz. "The woman withaWhip". OPEN. http://www.openthemagazine.com/article/cinema/the-woman-with-a-whip.\n↑ Wenner, D.; Morrison, R. (2005). Fearless Nadia: the true story of Bollywood's original stunt queen. Penguin Books. ISBN 9780143032700. https://books.google.com/books?id=QCdlAAAAMAAJ। আহৰণ কৰা হৈছে: 22 November 2015.\n↑ "International focus on 'Fearless Nadia'". The Hindu. March 16, 2008. http://www.hindu.com/thehindu/holnus/009200803160923.htm.\n↑ "Watastunt!". The Hindu. 28 March 2005. http://www.hindu.com/mp/2005/03/28/stories/2005032801480100.htm.\n↑ "Rangoon—The story of the fiery 'Hunterwali'!". Newsx.com. 22 October 2016. http://www.newsx.com/entertainment/44307-rangoon-the-story-of-the-fiery-hunterwali.\n↑ "Fearless Nadia's 110th Birthday". 2018-01-08. https://www.google.com/doodles/fearless-nadias-110th-birthday.\n↑ Krishna, Navmi (2018-01-08). "Google Doodle celebrates Bollywood's Fearless Nadia". http://www.thehindu.com/entertainment/movies/google-doodle-celebrates-bollywoods-fearless-nadia/article22394881.ece.\nফিয়েৰলেচ নাদিয়া সম্পৰ্কে ইণ্টাৰনেট মুভি ডাটাবেছত থকা তথ্য।\n"https://as.wikipedia.org/w/index.php?title=ফিয়েৰলেচ_নাদিয়া&oldid=262016"ৰ পৰা অনা হৈছে\nএই পৃষ্ঠাখন ০৭ ফেব্ৰুৱাৰী, ২০২১ তাৰিখে ১২:৪৪ বজাত অন্তিম সংশোধন কৰা হৈছিল।


Department All Urology Hepatology Gastroenterology Neurology Neuro Surgery Nephrology Cardiology Paediatric Cardiology Rheumatology Pediatric Rheumatology Paediatrics & Neonatology Haematology Medicine Dermatology Orthopaedics Psychiatry ENT Oncology Onco Surgery Respiratory Medicine Physiotherapy Diabetology General Surgery Pain & Palliative care SEXOLOGY Pulmonary Medicine ( TB & Chest) OBSTETRICS & GYNECOLOGY ENDOCRINE Liver Transplant & HPB Surgery Surgery\nGuwahati - 781038\n“Medicity Guwahati isavery good place with specialist doctors of all departments. They also have quality Laboratory facilities. Staff are very good and cooperative.”\n“Quality service with good doctors. No need to be in long queues. You get the appointment very soon and quite easily.”\n“Most patient friendly clinic in Guwahati , from doctor to staff , all are eager to help the patient , easy to locate , and all consultant available at one place.”\nমধুমেহ ৰোগ (DIABETES) #স্বাস্থ্য\nমধুমেহ (Diabetes) ৰোগৰ বিষয়ে আমি প্ৰত্যেক গৰাকী মানুহে অলপ হলেও জ্ঞাত৷ ভাৰতক মধুমেহ ৰোগৰ ৰাজধানী (Diabetes Capital) হিচাপে অভিহিত কৰা হয়৷ মধুমেহ ৰোগীৰ সংখ্যা ভাৰতত আচৰিত হাৰত বৃদ্ধি পাই আছে৷ পৃথিৱীৰ ভিতৰত সৰ্বাধিক মধুমেহ ৰোগী থকা দেশৰ ভিতৰত চীন দেশৰ স্থান প্ৰথম আৰু তাৰ পিছতে দ্বিতীয় স্থানত ভাৰত আছে৷ বৰ্তমান ভাৰতত যিটো হাৰত মধুমেহ ৰোগীৰ সংখ্যা বৃদ্ধি হৈ গৈ আছে যদি ভাৰতত মধুমেহ ৰোগীৰ বৃদ্ধিৰ হাৰ এনেদৰে অব্যাহত থাকে তেনেহলে ভাৰতে অতি শীঘ্ৰে চীন দেশক পিছ পেলাই প্ৰথম স্থানত উপনীত হব৷\nমানুহৰ দেহত শৰ্কৰাৰ পৰিমাণ এটা নিৰ্দিষ্ট সীমাৰ ভিতৰত সীমাবদ্ধ কৰি ৰাখে অম্লাষয়ৰ (Pancaese) পৰা নিৰ্গত হোৱা ইনচুলিন তথা মানুহৰ শাৰীৰিক শ্ৰম আৰু খোৱা খাদ্যৰ পৰিমাণে৷ যদি মানুহৰ শৰীৰত শৰ্কৰাৰ পৰিমাণ বৃদ্ধি হয় তেনেহলে ইয়াৰ বিৰূপ প্ৰভাৱ শৰীৰৰ বিভিন্ন অংগত পৰে৷ ইয়াক চিকিৎসা বিজ্ঞানৰ ভাষাত Diabetic Complications বুলি অভিহিত কৰা হয়৷ মধুমেহ ৰোগীৰ শৰীৰত ইনচুলিন উৎপাদনৰ ক্ষমতা হ্ৰাস পায়৷ মধুমেহ ৰোগত আক্ৰান্ত হোৱা ব্যক্তি এগৰাকীৰ দেহত ইনচুলিনে ভালকৈ ক্ৰিয়া কৰিব নোৱাৰে৷\nমধুমেহ ৰোগ তিনি প্ৰকাৰৰ৷\nType one মধুমেহ ৰোগত মানুহৰ শৰীৰত ইনচুলিনৰ উৎপাদন প্ৰথম অৱস্থাত কমি যায় আৰু পিছলৈ উৎপাদন একেবাৰে শূন্য হৈ যায়৷ সাধাৰণতে এই বিধ মধুমেহ ৰোগ কম বয়সৰ ব্যক্তিৰ শৰীৰত দেখা দিয়ে আৰু ইয়াৰ একমাত্ৰ চিকিৎসা হৈছে কৃত্ৰিমমভাৱে শৰীৰক ইনচুলিনৰ যোগান ধৰা চমুকৈ ইনচুলিনৰ দৰৱ ব্যৱহাৰ কৰা৷\nType two মধুমেহ ৰোগ সাধাৰণতে সকলো ব্যক্তিৰ শৰীৰত দেখা পোৱা যায়৷ এই ৰোগত ইনচুলিনৰ প্ৰতিৰোধ ক্ষমতা কম হয় অৰ্থাৎ ব্যক্তিৰ এগৰাকীৰ শৰীৰত কৃত্ৰিমভাৱে যোগান ধৰা ইনচুলিনেও সঠিকভাৱে শৰীৰত মধুমেহ ৰোগ প্ৰতিৰোধ কৰাত ব্যৰ্থ হয়৷\nঅন্যান্য মধুমেহৰোগৰ ভিতৰত মুলত: পৰে গৰ্ভাৱস্থাৰ মহিলা, পেনক্ৰাইটিটিছ ৰোগত আক্ৰান্ত হৈ হোৱা মধুমেহ ৰোগ, বেলেগ দৰৱ ব্যৱহাৰ কৰাৰ ফলত হোৱা মধুমেহ ৰোগ ইত্যাদি৷\nমধুমেহ ৰোগৰ ক্ষেত্ৰত আটাইতকৈ বেছি গুৰুত্বপূৰ্ণ কথাটো হৈছে মধুমেহ ৰোগটো নিয়ন্ত্ৰণ কৰি ৰখাটো৷ মধুমেহ ৰোগত আক্ৰান্ত ব্যক্তিসকলে মিঠাজাতীয় খাদ্যসমূহ খোৱাৰ পৰা বিৰত থাকিব পাৰিলে ভাল৷ দৰৱ তথা নিজৰ জীৱনশৈলীক এক নতুন ৰূপত সজাই মধুমেহ ৰোগক নিয়ন্ত্ৰণত ৰাখিব পৰা যায়৷ মধুমেহ ৰোগক যদি প্ৰথম অৱস্থাতে প্ৰতিৰোধ কৰা নহয় তেনেহলে এই ৰোগে গুৰুতৰ ৰূপ ধাৰণ কৰে, উদাহৰণস্বৰূপে শৰীৰৰ গুৰুত্বপূৰ্ণ অংগ যেনে চকু, হৃদযন্ত্ৰ, বৃক্ক আদিত পাৰ্চক্ৰিয়া কৰা আৰম্ভ কৰে৷ মধুমেহ ৰোগে এবাৰ পাৰ্চক্ৰিয়া আৰম্ভ কৰাৰ পিছত পুনৰ আগৰ স্বাভাৱিক অৱস্থালৈ ঘূৰি যোৱাতো কোনো ব্যক্তিৰ বাবে প্ৰায় অসম্ভৱ হৈ পৰে৷ গতিকে আমি আটাইয়ে মধুমেহ ৰোগৰ পৰা নিজকে বচাই ৰখাটো খুবেই গুৰুত্বপূৰ্ণ৷\nডাঃ সমীৰণ দাস|\nগুৱাহাটী চিকিৎসা মহাবিদ্যালয় হস্পিটেল\nA diagnostic centre cum multidisciplinary Superspecialty Clinic withateam of more than 100 highly experienced and dedicated doctors.\nEndocrine & Breast Specialist\nHepatology & Pancreatology\nNear Sewali Path,Dispur - Hatigaon Main Rd, Guwahti,\nAssam Pin: 781006\nDesigned & Developed By SIQES


Eliv in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Eliv ar byavahar, ppali, parshwakriya, upkaar, kriya-pratikriya aaru satarkatabani\nEliv के सारे विकल्प देखें\nEliv की जानकारी\nEliv ৰ লাভ আৰু ব্যৱহাৰসমূহ- Eliv Benefits & Uses in Assamese- Eliv ar laabh aaru byavaharsamuh\nEliv ৰ পালি আৰু সেয়া কেনেদৰে ল'ব- Eliv Dosage & How to Take in Assamese - Eliv ar paali aaru xeya kenedore lobo\nEliv ৰ পাৰ্শ্চক্ৰিয়াসমূহ- Eliv Side Effects in Assamese- Eliv ar parshwakriyasamuh\nEliv সংক্ৰান্ত সতৰ্কতাবাণীসমূহ- Eliv Related Warnings in Assamese- Eliv xonkranta xatarkatabanisamuh\nঅইন দৰৱৰ সৈতে Elivৰ গুৰুতৰ ক্ৰিয়া-প্ৰতিক্ৰিয়া- Severe Interaction of Eliv with Other Drugs in Assamese- Oinor xoite Eliv ar gurutor kriya-pratikriya\nEliv মতভেদসমূহ- Eliv Contraindications in Assamese- Eliv nishedhsamuh\nEliv ৰ বিষয়ে সততে সোধা প্ৰশ্নসমূহ- Frequently asked Questions about Eliv in Assamese- Eliv ar bikhoye satate xodha prashnasamuh\nখাদ্য আৰু মদৰ সৈতে Eliv ক্ৰিয়া-প্ৰতিক্ৰিয়া- Eliv Interactions with Food and Alcohol in Assamese- khadya aaru modor xoite Eliv kriya-pratikriya\nEliv ৰ লাভ আৰু ব্যৱহাৰসমূহ - Eliv Benefits & Uses in Assamese - Eliv ar laabh aaru byavaharsamuh\nEliv তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nEliv ৰ পালি আৰু সেয়া কেনেদৰে ল'ব - Eliv Dosage & How to Take in Assamese - Eliv ar paali aaru xeya kenedore lobo\nEliv-ৰ উপাদানসমূহ - Eliv Active Ingredients in Assamese - Eliv-ar upadaansamuh\nEliv ৰ পাৰ্শ্চক্ৰিয়াসমূহ - Eliv Side Effects in Assamese - Eliv ar parshwakriyasamuh\nগৱেষণাৰ ভিত্তিত, Eliv ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nEliv সংক্ৰান্ত সতৰ্কতাবাণীসমূহ - Eliv Related Warnings in Assamese - Eliv xonkranta xatarkatabanisamuh\nEliv-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nEliv এ গৰ্ভৱতী মহিলাৰ ক্ষেত্ৰত অপ্ৰয়োজনীয় প্ৰভাৱ পেলাব পাৰে। আপুনি যদি তেনেকুৱা পাৰ্শ্ব-প্ৰতিক্ৰিয়া অনুভৱ কৰে, Eliv খোৱা লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে আপোনাৰ চিকতসকৰ পৰামৰ্শ লওক।\nEliv-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nElivএ স্তন্যপায়ী মহিলাৰ ক্ষেত্ৰত কি প্ৰভাৱ পেলাব এইটোৰ ওপৰত এতিয়ালৈকে কোনো গৱেষনা কৰা হোৱা নাই। গতিকে Eliv গ্ৰহণ কৰিলে পাৰ্শ্ব-প্ৰতিক্ৰিয়া হব নে নহয় জনা নাযায়।\nবৃক্কত Eliv কি প্ৰভাৱ দেখা গৈছে?\nElivৰ বৃক্ক ৰ ওপৰত মৃদু পাৰ্শ্ব-প্ৰতিক্ৰিয়া আছে।\nযকৃতত Eliv কি প্ৰভাৱ দেখা গৈছে?\nElivৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Eliv ৰ কি প্ৰভাৱ দেখা গৈছে?\nElivৰ হৃদয় ৰ ওপৰত মৃদু পাৰ্শ্ব-প্ৰতিক্ৰিয়া আছে।\nঅইন দৰৱৰ সৈতে Elivৰ গুৰুতৰ ক্ৰিয়া-প্ৰতিক্ৰিয়া - Severe Interaction of Eliv with Other Drugs in Assamese - Oinor xoite Eliv ar gurutor kriya-pratikriya\nEliv তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nEliv মতভেদসমূহ - Eliv Contraindications in Assamese - Eliv nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Eliv লোৱা অনুচিত যাতে -\nEliv ৰ বিষয়ে সততে সোধা প্ৰশ্নসমূহ - Frequently asked Questions about Eliv in Assamese - Eliv ar bikhoye satate xodha prashnasamuh\nএই Eliv-এ অভ্য়াস বা নিচাৰ সৃষ্টি কৰে নেকি?\nElivৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, Eliv লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nEliv লোৱাৰ পিছত কোনো পাৰ্শ্চক্ৰিয়া নাই।\nনহয়, মানসিক ৰোগৰ চিকিত্সাৰ ক্ষেত্ৰত Eliv ব্যৱহৃত নহয়।\nখাদ্য আৰু মদৰ সৈতে Eliv ক্ৰিয়া-প্ৰতিক্ৰিয়া - Eliv Interactions with Food and Alcohol in Assamese - khadya aaru modor xoite Eliv kriya-pratikriya\nখাদ্য আৰু Elivৰ ক্ৰিয়া-প্ৰতিক্ৰিয়া\nElivৰ সৈতে খাদ্য খোৱাৰ বিষয়ে কোনো গৱেষণা উপলব্ধ নহয়।\nমদ আৰু Elivৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Elivৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nEliv ৰ অনুকল্প - Substitutes for Eliv in Assamese\nEliv के लिए सारे विकल्प देखें\nআপুনি বা আপোনাৰ পৰিয়ালৰ কোনোবাই Eliv লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Eliv ব্যৱহাৰ কৰিছিল নেকি?\nআপুনি কিমান পৰিমাণে Eliv সেৱন কৰিছিল?\nআপুনি Eliv ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Eliv সেৱন কৰে?


দশা - ডাঃ চৈয়দা চেমিন ইছলাম - সাহিত্য ডট অৰ্গ\n: চুমি অ … মোৰ দেখোন দুদিন মানৰ পৰা বুকুখন কিবা ধৰফৰাই আছে অ…! অলপতে বৰ ভাগৰ লাগে মোৰ৷ অথনি বৰানী আহিছিলে যে তেওঁ কৈছে তেওঁৰ বায়েক জনীৰো বোলে ঢুকোৱাৰ আগেয়ে এনেকুৱাই হৈছিল৷\n: এহ্, বৰানীয়ে কথা কিছুমান এনেই কৈ ফুৰে৷ নিজে ঘৰৰ কুটা এডালো ইফাল-সিফাল নকৰে বোলে৷ মানুহৰ ঘৰে ঘৰে ঘূৰি কথা চোবাবলৈ তাকেই নকৈ নো আৰু কি কব? ভয় খুৱাই থৈ গল আৰু আপোনাকো৷\n: তোমাক নো কোনে কলে – বৰানীয়ে ঘৰৰ কাম নকৰে বুলি? তাইৰো, বেচেৰীৰ অলপ কাম কৰিলেই বৰ ভাগৰ লগা হৈছে হেনো৷ ভয়তহে কাম কৰা কমাই দিয়া বুলি কলে তেওঁ মোক৷ পুতেক-বোৱাৰীয়েকে তেওঁৰ কথাত কাণ দিবলৈ সময়েই নাপায় হেনো আজি কালি৷\n: হেৰি, শুনিছানে? অথনি বৰানী আহি মাক কিবা কিবি লগাই থৈ গল নহয়…! মায়েও বৰানী যোৱাৰ পিছতেই বৰানীৰ পুতেক-বোৱাৰীয়েকৰ দোহাই দি আমাকো ভালকৈ দিলে এচাট …!\nঅ … মায়ে দেখোন তেওঁৰ বুকুখন কিবা ধৰফৰাই থাকে বুলি কলে৷ অৱশ্যে, বৰানীয়ে বা আকৌ কি ভয় খুৱাই থৈ গৈছে মাক -?\n: ৰ’বাচোন, তুমি কেৱল বৰানীৰে দোষ দেখি থাকা৷ সঁচাকৈয়োতো হব পাৰে তেনেকুৱা৷ এটা কাম কৰিবা – তুমিয়ে নহ’লে এবাৰ মাক চিকিৎসকৰ ওচৰলৈ লৈ যাবা৷\n: নাই, নাই৷ নোৱাৰোঁ দেই মই মাক চোঁচৰাই টানি ফুৰিব৷ কেটেৰেক্ট পৰা চকু দুটাৰে যিহে – কেনেবাকৈ উজুটি খাই পৰিব লাগিলে হৈছে আৰু মোৰ ….!\n: হয়তো দিয়া … অসুবিধা হব তোমাৰ৷ এইবাৰ বন্ধত কৰি দিম দিয়া মাৰ চকুৰ অপাৰেচনটো৷\n: কিহৰ বন্ধ হে তোমাৰ? কিমান আৰু পিছুৱাই থাকিবা তুমি? মই হে গম পাই আছোঁ – চকু দুটাৰ বাহানা কৰি কুটা এগচো সহায় কৰি নিদিয়ে আজি কালি …..!\n: পোনা, মোৰ দেখোন গাটো বৰ এটা ভাল লাগি নথকাই হল আজি কালি৷ কি বা হল?\n: চকু দুটাত যে চানি পৰিছে – সেই কাৰণে চাগৈ, মা৷ হব দিয়া – বন্ধত নহ’লে অপাৰেচনটো কৰিয়ে দিম তোমাৰ৷\n: হেৰা, মাক দেখোন এই কেইদিনমানৰ পৰা বেছ স্ফূৰ্তিত থকা যেন লাগিছে, কথাটো কি হে? নে চকুৰ অপাৰেচন কৰাই দিম বুলি কৈছিলোঁ যে মই, সেই কাৰণে চাগৈ!\n: নহয় …!\nবন্ধত যে আমি বিদেশ ফুৰিব গলো সেই কেইদিনতে বৰানীৰ লগত বহুত ফুৰিছে বোলে মায়ে৷ বৰ স্ফূৰ্তিতো আছিল বোলে দুয়ো৷ অইন বাৰৰ নিচিনাকৈ এইবাৰ মোৰ মাক পাত্তাই নিদিলে বোলে তোমাৰ মায়ে৷ মোৰ মা লগত যাবলৈ খোজোঁতেও নিনিলে হেনো লগত – আপুনি জীয়ৰীৰ ঘৰ ৰখিবলৈ আৰু মোৰ ওপৰত চোৰাংচোৱা গিৰি কৰিবলৈ অহা নাই জানো? গতিকে আপোনাৰ কাম আপুনি কৰি থাককচোন৷ – বুলি ভেঙুচালি হে কৰিছে বোলে মাক৷\nমাটো এনেকুৱা স্বভাৱৰ মানুহ নাছিল …!\n: হুমম্ …!\nময়ো আচৰিত হৈছোঁ৷ বেলেগে কোৱা হলে বিশ্বাসেই নকৰিলোঁ হেতেন চাগৈ ….!\n: চুমি …. হো, এইখন লোৱা …!\n: কিহৰ কাগজ এইখন? কিনোঁ মা? কি কৰিম?\n: “উপহাৰ“ – তোমালৈ বুলি মোৰ শেষ উপহাৰ, এয়া৷ ইয়াৰ পিছত আৰু মোৰ তোমাক দিবলৈ একোৱেই নাথাকিব৷\nযিমান আদৰ-সাদৰকৈ বোৱাৰী কৰি আনিছিলোঁ তোমাক, মোৰ বিয়াৰে সাঁচি ৰখা স্ত্ৰী ধন খিনিও ভাঙি তোমাৰ বিয়াৰ গহনা কিনিবলৈ উলিয়াই দিছিলোঁ – আনকি মোৰ ছোৱালীৰ আৰু ডাঙৰ বোৱাৰীকো দিয়া নাছিলোঁ মই৷ অৱশ্যে এৱোঁ জীয়াই আছিল তেতিয়া৷\nবৰানী আৰু মই মিলি দুয়োৰে নামত থকা খেতিৰ মাটিবোৰ বিক্ৰী কৰি দিলোঁ৷ পইচা বোৰৰ আধা ভাগ ৰাখি বাকী আধা মহিলা সংস্থা এটাৰ নামত জমা কৰিছোঁ৷ তেতিয়াৰ পৰা সিহঁতে আমাৰ সকলো দায়িত্ব লৈছে৷ আমাক চিকিৎসাও কৰাই আছে সিহঁতে৷ মোৰ অলপ হাৰ্টৰ প্ৰব্লেম পাইছে৷ অহা মাহত বাহিৰলৈ লৈ যাব৷ পাৰিলে অহা মাহতে একেলগে চকু অপাৰেচনো কৰাব৷ কাগজ-পাতি সকলো ঠিক হৈ গৈছে আমাৰ৷ তোমালোকে একো চিন্তা কৰিব নালাগে আৰু মোৰ৷ ৰখা মানুহৰো চিন্তা নাই, আজিৰ পৰা তাতেই থকাকৈ যাম গৈ আমি দুয়ো৷ সকলো থাকিলেও বৰানীৰ সৈতে ইজনীয়ে সিজনীৰ ৰখীয়া হ’ম আমি৷\n: তেন্তে, পেকেটটোত এইখন মোক কি দিছে আপুনি?\n: অ… সেইখন ….!\nসেইখন এখন ফিক্সড্ ডিপজিট …!\nমাটি বিক্ৰী কৰি পোৱা টকাৰ আধা টকা মই লগত ৰাখিছিলোঁ নহয় – তাৰেই আধা তোমাক দিলোঁ৷\nযিটো হে যুগ পৰিছে, লৰা-ছোৱালীৰ ওপৰত কি ভৰসা…? যিটো দেখিলো, পোনাইৰটো জমা-জমি একোৱেই নাই৷ ইহঁতক দামী স্কুলত পঢ়াওঁতে, বিদেশ ফুৰোঁতেই শেষ হয় তাৰ টকা৷\nপিছত যদি তোমাৰো মোৰ নিচিনাই দশা হয়, অন্ততঃ …..!\n← অনুৰাগ তোমাৰ বাবে – মনালিছা পাঠক নেওগ\nভয় – ৰিতুপৰ্ণ ডেকা →\nজীৱনৰ গোপন ৰং (মৌচুমী দাস)


মোৰ অনুভৱ: পাচপৰ্ট এপ্লিকেচন -- অসম আৰু কেৰেলা\n২০১০ চন৷ ইঞ্জিনিয়াৰিং পাচ কৰাৰ পাচত চাকৰিত সোমাবলৈ লোৱাৰ লগে লগে কোম্পানীয়ে পাচপৰ্ট বিচাৰিলে৷ তেতিয়ালৈকে পাচপৰ্টৰ কথা ইমানকৈ ভবা নাছিলোঁ৷ বিশেষকৈ পাচপৰ্ট আবেদন কৰোতে হোৱা মানুহৰ দুখ-কষ্টৰ কথা শুনিয়ে আমনি লাগিছিল৷ লগৰ কেইবাটাৰো দেখিছিলোঁ পাছপৰ্ট লৈ কি অৱস্থা৷ সেয়েহে ভাবিছিলোঁ যেতিয়ালৈকে দৰকাৰ নহয় তেতিয়ালৈকে মই এই আহুকালবিলাকৰ কাষ নাচাপোঁ৷\nকিন্তু কোম্পানীয়ে বিচাৰিলে যেতিয়া উপায় নাইকিয়া হ’ল৷ এপ্লাই কৰিলো পাছপৰ্টৰ বাবে৷\nএমাহ-দুমাহ হৈ গ’ল৷ পুলিচ ভেৰিফিকেচনৰ একো খা-খবৰ নাই৷ পাছত দেউতাই চিনাকি মানুহ এজনক সুধি গম পালে মোৰ ফাইলটো স্থানীয় থানালৈ পঠিওৱা হৈ গ’ল৷ কিন্তু পুলিচৰ পিনৰ পৰা একো খা-খবৰেই নাই৷ সেয়েহে বন্ধত ঘৰলৈ যাওঁতে নিজেই যাম বুলি ঠিক কৰিলোঁ পুলিচ থানালৈ৷\nডিচেম্বৰৰ শীতকো আওকাণ কৰি এদিন পুৱাই পুৱাই থানালৈ গ’লো ৷ থানালৈ অহা উদ্দেশ্যৰ কথা কবলৈহে পালো এজন পুলিচে সুধিলে “ বিদেশলৈ যোৱা নেকি ???” যেন পাচপৰ্ট মানুহে বিদেশলৈ যাবলৈহে বনায়৷ ( কথাটো অৱশ্য ইমান মিছাও নহয়)৷\nঅলপ সময়ৰ পাছত ভাৰপ্ৰাপ্ত বিষয়াজন আহিল৷ অলপ সময় মোৰ ফাইলটো লিৰিকি বিদিকি চাই কুটিল হাঁহি এটা মাৰি মোলৈ ক’লে –\n“পাছে ভাইটি চাকৰি কৰিবা, বিদেশলৈ যাবা পইচা ঘটিবা ৷ এই কামটো কৰি দিয়াৰ বাবে আমাকো কিবা এটা কিন্তু দিব লাগিব”\nআজিলৈকে কাকো ঘোচ দি পোৱা নাই৷ আৰু এনেকুৱা পৰিস্থিতিৰো আগতে সন্মুখীন হোৱা নাই৷ সেয়েহে মই একো কি কম কি নকম একো বুজিব নোৱাৰিলোঁ৷ একো নকৈ তেওঁলৈ মই হেবাংটোৰ নিচিনাকৈ চাই থাকিলোঁ৷\nপুলিচ বিষয়াজনে মোৰ মনৰ অৱস্থাটোৰ কথা গম পালে হ’বলা৷ তেও নিজেই কলে – কামটো কৰি দিম বাৰু৷ তুমি দেউতাক পঠিয়াই দিবা৷ এতিয়া যোৱা৷\nএনেই এইবিলাক কথা-কান্ড ভাল নালাগে, তেওঁৰ কথা শুনি মই ভালেই পালো৷ ঘৰলৈ গুচি আহিলো৷ দুই তিনিদিনৰ পাছত চুটি শেষ হোৱাত কৰ্মস্থলীলৈ ঘূৰি আহিলো৷\nদুই তিনি মাহ মান একো খা-খবৰ নাই৷ এদিন হঠাৎ পাছপৰ্ট এপ্লিকেচনৰ ষ্টেটাছ পঢ়ি দেখিলো – পুলিচ ৰিপোৰ্ট আহিল – কিন্তু ৰিপোৰ্ট ADVERSE আছিল৷ মই ঘৰৰ বাহিৰত থকাৰ প্ৰমাণ দিয়া নাছিলোঁ৷ পাছপোৰ্ট অফিছে গুৱাহাটীত মোক আকৌ প্ৰমাণ দাঙি ধৰিবলৈ ক’লে৷ কিন্তু সেইসময়ত মই বাংগালোৰত থকা বাবে যাব নোৱাৰিলোঁ আৰু সেইবাৰলৈ পাচপৰ্টৰ আশা বাদ দিলো৷ দুই তিনি মাহ মানৰ পাছত দেখিলো মই ভবাৰ দৰেই মোৰ আবেদন প্ৰক্ৰিয়াটো বন্ধ কৰি দিয়া হৈছে৷ তাৰমানে পাছপোৰ্ট পাবলৈ আকৌ নতুনকৈ এপ্লাই কৰিব লাগিব৷\nযি কি নহওক, লাইনত থিয় হৈ থাকি এপ্লাই কৰা, পুলিচ ভেৰিফিকেচনৰ ঝামেলা আৰু ক’ত কি এইবিলাক দেখি সিদ্ধান্ত কৰিলো দৰকাৰ হ’লেহে পাচপোৰ্টৰ কাৰণে আকৌ আবেদন কৰিম৷\nইতিমধ্যে তিনি বছৰ পাৰ হৈ গল৷ পাছপোৰ্ট আবেদন প্ৰক্ৰিয়াটো টেক্নলজিৰ পৰশ পৰি আগতকৈ বহুত সহজ হৈ পৰিল৷ ইন্টাৰনেটৰ জৰিয়তে ঘৰৰ পৰাই বহি বহি আবেদন কৰিব পৰা হ’ল৷ সেয়েহে যোৱা অক্টোবৰ মাহত কেৰেলাত কোজিকোড়’ৰ পৰা পাছপোৰ্টৰ কাৰণে অনলাইন এপ্লাই কৰিলো৷\nনিজৰ সুবিধামতে এপইন্টমেন্টো ল’লো আৰু সেইমতে ৩ অক্টোবৰ তাৰিখে পাছপৰ্টৰ অফিচলৈ তথ্য-পাতি ভেৰিফিকেচনৰ কাৰণে গলো৷ তাত দেখিবলৈ পালো কেনে সুন্দৰ ভাবে পৰিচালনা কৰা হৈছে গোটেই প্ৰক্ৰিয়াটো৷ সকলো কাম সময়মতে একো জঞ্জাল নলগাকে নিয়াৰিকৈ কৰা হৈছে৷ কোনো আবেদন কৰ্তাই লাইনত থিয় হ’ব লগীয়া হোৱা নাই৷ এজেন্টৰ লগত দৰ-দাম কৰিবলগীয়া হোৱা নাই৷ অফিচৰ বিষয়াসকলো যথেষ্ট শৃংখলাবদ্ধ৷ দেখি ভাল লাগিল টেক্নল’জিয়ে যে কেনেকৈ পৰিৱৰ্ত্তন আনিছে আমাৰ জীৱনলৈ৷ তথাপিতো বাৰু আমি কিয় পৰিৱৰ্ত্তনৰ প্ৰতিৰোধ কৰো৷ যি কি নহওক আগতে নিদিষ্ট কৰি দিয়া সময় অনুসৰিয়েই মোক ভেৰিফিকেচনৰ কাৰণে মাতিলে আৰু সকলো কাম সময়মতে ৩০-৪৫ মিনিটৰ ভিতৰত হৈ গ’ল৷\nএতিয়া মোৰ আৰু পাছপোৰ্টৰ মাজত আছে মাথো পুলিচ ভেৰিফিকেচন৷ ভয় লাগিল এইবাৰো কিজানি আগৰ বাৰৰ দৰে হয়৷ পুলিচে নছোৱাব নেকি আকৌ এইবাৰো৷ পাচে সেই ভয়ে মোৰ মনত খোপনি পুতিবলৈ সময় পোৱাৰ আগতেই ৭ দিনৰ পাছতেই এদিন মোক স্থানীয় পুলিচ থানাৰপৰা পুলিচ ভেৰিফিকেচনৰ কাৰণে মাতি পঠিয়ালে৷ সময় দিয়া মতেই পাছদিনা মই স্থানীয় পুলিচ থানালৈ গলো৷ তেখেতসকলে মোৰ প্ৰমাণ-পত্ৰ সমূহ চালে আৰু এটা চহী লৈ মোক পঠিয়াই দিলে৷ পইচা-পাতিৰ কথা একোৱেই নকলে৷ মাত্ৰ ৫-১০ মিনিট সময়ৰ কাম৷\nএতিয়া আৰু ভয় নাই৷ পুলিচ ভেৰিফিকেচনো হৈ গ’ল আৰু ইন্টাৰনেটত পাছপোৰ্ট পৰ্টেলত সময়ে সময়ে দেখা পালো মোৰ পাছপোৰ্ট এপ্লিকেচনৰ অগ্ৰগতি৷ অক্টোবৰ মাহৰ ১৯ তাৰিখে পাছপোৰ্ট আহি মোৰ হাতত পৰিলহি৷ আবেদন কৰাৰপৰা সময় ল’লে মাথো ১৮ দিন৷ ইমান কম সময়তে পাছপোৰ্ট পালো আৰু আটাইতকৈ ডাঙৰ কথা নিজৰ জেপৰপৰা অতিৰিক্ত এটকাও খৰচ কৰিব লগীয়া নহ’ল৷\nকিন্তু জমনি কথাটো হ’ল যোৱা সপ্তাহত আমাৰ অসমৰ ঘৰলৈ স্থানীয় পুলিচ থানাৰ পৰা ফ’ন আহিছিল৷ পুলিচ ভেৰিফিকেচনৰ কাৰণে মোক তেওঁলোকে হেনো মাতিছে৷ পাছপোৰ্ট আহি মোৰ হাততো পৰিলহি আৰু অসম পুলিচৰ ভেৰিফিকেচন সম্পূৰ্ণ হোৱা নাই ?? মন কৰিব মই তৎকাল শাখাত পাছপোৰ্টৰ কাৰণে এপ্লাই কৰা নাছিলোঁ সাধাৰণ শাখাতহে কৰিছিলোঁ৷ সাধাৰণ ভাবে আবেদন কৰিলে পুলিচ ভেৰিফিকেচন সম্পূৰ্ণ হোৱাৰ পাছতহে পাছপোৰ্ট দিয়া হয়৷ অসম পুলিচৰ এনে কাণ্ড দেখি আচৰিত লাগিল৷\nএয়া যি কি নহওক, কেৰেলা কিয় দেশৰ one of the most advanced state আৰু আমাৰ অসম one among the least developed state সেই কথা বুজিবলৈ বেচি সময় নালাগিল মোৰ৷৷\nPosted by manash dutta at 7:03 PM


CAAৰ জৰিয়তে নাগৰিকত্ব কেনেকৈ পাব? অসমৰ কাৰণে কি প্ৰস্তাৱ দিছে অসম চৰকাৰে? জনালে হিমন্ত বিশ্বই|will-there-be-separate-frame-rule-for-assam-caa-explained-himanta-biswa-sarma– News18 Assam\nCAAৰ জৰিয়তে নাগৰিকত্ব কেনেকৈ পাব? অসমৰ কাৰণে কি প্ৰস্তাৱ দিছে অসম চৰকাৰে? জনালে হিমন্ত বিশ্বই\nবিয়া পাতিলে দৰা–কইনাই জমা দিব লাগিব ঠিকনা, ধৰ্ম, উপাৰ্জনৰ সবিশেষ!\nUpdated:January 18, 2020, 6:24 PM IST\nতিনিটা বিশেষ প্ৰক্ৰিয়াৰ মাজেৰেহে সম্ভৱ নাগৰিকত্ব লাভ ৷ অসম চৰকাৰে দিছে কেন্দ্ৰীয় গৃহমন্ত্ৰালয়ক প্ৰস্তাৱ ৷\nLast Updated: January 18, 2020, 6:24 PM IST\nদুদিনমান পূৰ্বে ধৰ্মীয় উৎপীড়নৰ বলি হোৱাৰ প্ৰমাণ নিদিলেও যিকোনো লোকে নাগৰিকত্বৰ আৱেদন কৰিব পাৰিব বলি দিল্লীত সংবাদমাধ্যমত কৈছিল নেডাৰ আহ্বায়ক তথা অসম চৰকাৰৰ মন্ত্ৰী ড৹ হিমন্ত বিশ্ব শৰ্মাই ৷ শনিবাৰে এই প্ৰশ্নটোকে কৰা হৈছিল মন্ত্ৰীগৰাকীক ৷ প্ৰশ্নৰ উত্তৰত মন্ত্ৰী গৰাকীয়ে ক'লে—"মই কোৱা নাই যে ধৰ্মীয় উৎপীড়নৰ বলি হোৱাৰ প্ৰমান দিব নালাগে বুলি, মই কৈছো এইটো জটিল বিষয় ৷ বাংলাদেশত ধৰ্মীয় উৎপীড়নৰ বলী হোৱা মানুহজনে বাংলাদেশৰ পৰা দেখোন থানাত দিয়া FIR আনিবগৈ লাগিব ৷ পৰিৱেশ কি আছিল সেয়াই প্ৰমান হ'ব ৷ সকলো কথাৰে প্ৰমান নথিৰে নহয় ৷ তিনিটা বিশেষ প্ৰমান দিবই লাগিব এজন লোকে নাগৰিকত্ব লাভ কৰিবলৈ ৷"\nহিমন্ত বিশ্ব শৰ্মাই লগতে সংযোগ কৰিলে— প্ৰথমে, মানুহজন যে চুবুৰীয়া তিনি ৰাষ্ট্ৰৰ ধৰ্মীয় সংখ্যালঘু হয় সেইটোৰ প্ৰমান দিব লাগিব ৷ দ্বিতীয়তে, আৱেদনকাৰীয়ে প্ৰমান দিব লাগিব আৱেদনকাৰীযে ২০১৪ৰ পূৰ্বে আহিছিল ভাৰতলৈ ৷ তৃতীয়তে, আৱেদনকাৰী যে সেই নিৰ্দিষ্ট ৰাষ্ট্ৰৰ পৰা আহিছিল তাৰো দিব লাগিব প্ৰমান ৷\nকি কি নথিৰ কথা ক'লে হিমন্ত বিশ্ব শৰ্মাই? "আৱেদনকাৰীযে ২০১৪ৰ পূৰ্বে যে ভাৰত বা অসমলৈ আহিছিল তাৰ তথ্য প্ৰমান দিবই লাগিব ৷ তাৰ বাবে আৱেদনকাৰীয়ে দিব লাগিব ২০১৪ৰ পূৰ্বে প্ৰস্তুত কৰা নিৰ্ভেজাল বেংক একাউন্টৰ নথি, ২০১৪ৰ পূৰ্বৰ ভোটাৰ তালিকা, NRCত আৱেদন কৰা ARN নম্বৰ, অসমত তেওঁ ২০১৪ৰ পূৰ্বে থকা ঘৰৰ ঠিকনাৰ প্ৰমান। হিমন্ত বিশ্ব শৰ্মাই লগতে সংযোগ কৰিলে "অসম চৰকাৰৰ ফালৰ গৃহমন্ত্ৰালয়ক প্ৰস্তাৱ দিয়া হৈছে যাতে অসমৰ বাবে হয় পৃথক ৰুল ফ্ৰেম ৷ য'ত আৱেদনকাৰীয়ে দিব লাগিব ২০১৪ৰ পূৰ্বৰ ভোটাৰ তালিকা, ২০১৪ৰ পূৰ্বে খোলা বেংক একাউন্ট, ১৯৭৫চনৰ পৰা ছেবাৰ পোৱা প্ৰমাণপত্ৰ, NRCত আৱেদন কৰা ARN নম্বৰ ৷"\nশনিবাৰে মন্ত্ৰীগৰাকীয়ে এই কথাখিনিৰ লগতে ক'লে, তিনিমাহ সময়হে দিয়া হ'ব ‘কা’ৰ জৰিয়তে নাগৰিকত্ব আৱেদনৰ বাবে ৷\nFirst published: January 18, 2020, 6:22 PM IST\nDr Himanta Biswa Sarmah


Xerolimus in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Xerolimus ar byavahar, ppali, parshwakriya, upkaar, kriya-pratikriya aaru satarkatabani\nXerolimus ৰ মূল্য আৰু পেকৰ চাইজ - Xerolimus Price and Pack Size in Assamese - Xerolimus ar mulya aaru pakor size\nXerolimus की जानकारी\nXerolimus ৰ লাভ আৰু ব্যৱহাৰসমূহ- Xerolimus Benefits & Uses in Assamese- Xerolimus ar laabh aaru byavaharsamuh\nXerolimus ৰ পালি আৰু সেয়া কেনেদৰে ল'ব- Xerolimus Dosage & How to Take in Assamese - Xerolimus ar paali aaru xeya kenedore lobo\nXerolimus ৰ পাৰ্শ্চক্ৰিয়াসমূহ- Xerolimus Side Effects in Assamese- Xerolimus ar parshwakriyasamuh\nXerolimus সংক্ৰান্ত সতৰ্কতাবাণীসমূহ- Xerolimus Related Warnings in Assamese- Xerolimus xonkranta xatarkatabanisamuh\nঅইন দৰৱৰ সৈতে Xerolimusৰ গুৰুতৰ ক্ৰিয়া-প্ৰতিক্ৰিয়া- Severe Interaction of Xerolimus with Other Drugs in Assamese- Oinor xoite Xerolimus ar gurutor kriya-pratikriya\nXerolimus মতভেদসমূহ- Xerolimus Contraindications in Assamese- Xerolimus nishedhsamuh\nXerolimus ৰ বিষয়ে সততে সোধা প্ৰশ্নসমূহ- Frequently asked Questions about Xerolimus in Assamese- Xerolimus ar bikhoye satate xodha prashnasamuh\nখাদ্য আৰু মদৰ সৈতে Xerolimus ক্ৰিয়া-প্ৰতিক্ৰিয়া- Xerolimus Interactions with Food and Alcohol in Assamese- khadya aaru modor xoite Xerolimus kriya-pratikriya\nXerolimus ৰ লাভ আৰু ব্যৱহাৰসমূহ - Xerolimus Benefits & Uses in Assamese - Xerolimus ar laabh aaru byavaharsamuh\nXerolimus তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nXerolimus ৰ পালি আৰু সেয়া কেনেদৰে ল'ব - Xerolimus Dosage & How to Take in Assamese - Xerolimus ar paali aaru xeya kenedore lobo\nXerolimus-ৰ উপাদানসমূহ - Xerolimus Active Ingredients in Assamese - Xerolimus-ar upadaansamuh\nXerolimus ৰ পাৰ্শ্চক্ৰিয়াসমূহ - Xerolimus Side Effects in Assamese - Xerolimus ar parshwakriyasamuh\nগৱেষণাৰ ভিত্তিত, Xerolimus ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nXerolimus সংক্ৰান্ত সতৰ্কতাবাণীসমূহ - Xerolimus Related Warnings in Assamese - Xerolimus xonkranta xatarkatabanisamuh\nXerolimus-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nXerolimusৰ গৰ্ভাবস্থাৰ সময়ত কিছু পাৰ্শ্ব-প্ৰতিক্ৰিয়া থাকিব পাৰে। যদি গৰ্ভাবস্থাৰ সময়ত Xerolimus ৰ কোনো পাৰ্শ্ব-প্ৰতিক্ৰিয়া থাকে, ইয়াক লগে লগে বন্ধ কৰক। ইয়াক পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nXerolimus-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাসকলে Xerolimus ৰ মধ্যমীয়া পাৰ্শ্ব-প্ৰতিক্ৰিয়া অনুভৱ কৰিব পাৰে। আপুনি যদি কোনো পাৰ্শ্ব-প্ৰতিক্ৰিয়া লক্ষ্য কৰে লগে লগে Xerolimus গ্ৰহণ কৰা বন্ধ কৰে। আপোনাৰ চিকিতসকৰ সৈতে যোগাযোগ কৰক আৰু আপোনাৰ চিকিতসকে সুৰক্ষিত বুলি কোৱাৰ পিছতহে পিছত ব্যৱহাৰ কৰিব।\nবৃক্কত Xerolimus কি প্ৰভাৱ দেখা গৈছে?\nXerolimus গ্ৰহণ কৰাৰ পিছত বৃক্ক ত প্ৰতিকূল প্ৰভাৱ পৰিব পাৰে। আপুনি আপোনাৰ দেহত যদি কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা বন্ধ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nযকৃতত Xerolimus কি প্ৰভাৱ দেখা গৈছে?\nXerolimusৰ কলিজা ত মধ্যমীয়া পাৰ্শ্ব-প্ৰতিক্ৰিয়া হব পাৰে। আপুনি যদি ইয়াৰ কোনো পাৰ্শ্ব-প্ৰতিক্ৰিয়া দেখা পায় তেন্তে এই ঔষধটো গ্ৰহণ কৰা লগে লগে বন্ধ কৰক। এই ঔষধটো পুনৰাই ব্যৱহাৰ কৰাৰ পূৰ্বে চিকতসকৰ পৰামৰ্শ লওক।\nহৃদযন্ত্ৰৰ ক্ষেত্ৰত Xerolimus ৰ কি প্ৰভাৱ দেখা গৈছে?\nআপোনাৰ হৃদয় ত Xerolimusৰ সুতীব্ৰ পাৰ্শ্ব-প্ৰতিক্ৰিয়া হব পাৰে। চিকিতসকে নোকোবাকৈ গ্ৰহণ নকৰিব।\nঅইন দৰৱৰ সৈতে Xerolimusৰ গুৰুতৰ ক্ৰিয়া-প্ৰতিক্ৰিয়া - Severe Interaction of Xerolimus with Other Drugs in Assamese - Oinor xoite Xerolimus ar gurutor kriya-pratikriya\nXerolimus তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nXerolimus মতভেদসমূহ - Xerolimus Contraindications in Assamese - Xerolimus nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Xerolimus লোৱা অনুচিত যাতে -\nXerolimus ৰ বিষয়ে সততে সোধা প্ৰশ্নসমূহ - Frequently asked Questions about Xerolimus in Assamese - Xerolimus ar bikhoye satate xodha prashnasamuh\nএই Xerolimus-এ অভ্য়াস বা নিচাৰ সৃষ্টি কৰে নেকি?\nনহয়, আপনি Xerolimusৰ প্ৰতি আসক্ত নহয়।\nহয়, Xerolimus লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, আপুনি ডাক্তৰৰ পৰামৰ্শৰ পিছতহ Xerolimus লোৱাটো নিৰাপদ।\nমানসিক ৰোগৰ চিকিত্সাৰ বাবে Xerolimus লৈ কোনো লাভ নাই।\nখাদ্য আৰু মদৰ সৈতে Xerolimus ক্ৰিয়া-প্ৰতিক্ৰিয়া - Xerolimus Interactions with Food and Alcohol in Assamese - khadya aaru modor xoite Xerolimus kriya-pratikriya\nখাদ্য আৰু Xerolimusৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Xerolimus আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Xerolimusৰ মাজৰ প্ৰতিক্ৰিয়া\nXerolimusৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nXerolimus ৰ অনুকল্প - Substitutes for Xerolimus in Assamese\nআপুনি বা আপোনাৰ পৰিয়ালৰ কোনোবাই Xerolimus লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Xerolimus ব্যৱহাৰ কৰিছিল নেকি?\nআপুনি কিমান পৰিমাণে Xerolimus সেৱন কৰিছিল?\nআপুনি Xerolimus ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Xerolimus সেৱন কৰে?


ৰাজস্থানৰ ডাক্তৰ এজনে '৪৪ ক’ভিড১৯' নামেৰে ক’ৰনা ভাইৰাছৰ এক ভেকচিন উলিয়াইছে নেকি? - Factcrescendo Assamese\nচীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক’ৰনা ভাইৰাছ ৰোগত ভুগি সমগ্ৰ বিশ্বতে এতিয়ালৈকে প্ৰায় তিনি লাখ ৯৭ হেজাৰতকৈ অধিক মানুহৰ মৃত্যু হৈছে আৰু প্রায় ৬৮ লাখ মানুহ আক্রান্ত হৈছে । বিশ্বৰ আন দেশৰ লগতে ভাৰতত এতিয়ালৈকে ২ লাখ ৫০ হেজাৰতকৈ অধিক ৰোগী চিনাক্ত হৈছে আৰু ৭ হাজাৰতকৈ অধিক লোকৰ মৃত্যু হৈছে । অসমতো দুহেজাৰতকৈ অধিক ৰোগী ইতিমধ্যে চিনাক্ত হৈছে আৰু ইয়াৰে পাঁচজনৰ মৃত্যু হৈছে ।\nএনে সময়তে ক’ৰনা ভাইৰাছ সম্বন্ধীয় বিভিন্ন ফটো/ভিডিঅ’/পোষ্ট ছচিয়েল মিডিয়াৰ জৰিয়তে ভাইৰেল হৈ পৰিছে । ইয়াৰে বহুতো ভুৱা বুলি জানিব পৰা গৈছে । বিভিন্ন নিউজ পৰ্টেলতও কিছু ভুৱা বা আংশিকভাৱে ভুৱা বাতৰি প্ৰকাশ হোৱা দেখা গৈছে ।\nনিউজ ১০০ নামৰ অসমৰ এক নিউজ পৰ্টেলৰ ফেচবুক পে’জত ৭ জুন, ২০২০ তাৰিখে এটা ফেচবুক পোষ্টত, “বজাৰত উপলব্ধ হ’ব ক’ৰ’ণা ভেকচিন । ডেৰমাহৰ অন্তত ভাৰতীয় চিকিৎসকে প্ৰস্তুত কৰি উলিওৱাৰ দাবী ক’ৰ’ণা ভেকচিন । মাত্ৰ ৭ দিনত সুস্থ হৈ উঠিব ক’ৰ’ণা আক্ৰান্ত ৰোগী” বুলি শিৰোনামা দি এক ভিডিঅ’ বাতৰি আপলোড কৰা হৈছে । উক্ত ফেচবুক পোষ্টটো ৩৯ হাজাৰ বাৰ শ্বেয়াৰ হৈছে আৰু ১০ লাখতকৈ অধিকবাৰ দৰ্শন কৰা হৈছে ।\nআমি লক্ষ্য কৰিলোঁ যে উক্ত ভাইৰেল পোষ্টটোৰ কমেণ্টছ চেক্সনত বিভিন্নজনে এই বাতৰি ভুৱা বা ভুল বুলি দাবী কৰিছে । গতিকে আমি ইয়াৰ সত্যতা জানিবলৈ চেষ্টা কৰিলোঁ । এই বাতৰি কিমান দূৰ সঁচা, জানোঁ আহক ।\nআমি প্ৰথমে কিছুমান সাধাৰণ কীৱৰ্ডছ ব্যৱহাৰ কৰি গুগল চাৰ্ছ কৰিলোঁ আৰু নিউজ ২৪ অনলাইন নামেৰে এক নিউজ ৱেবচাইটত এই বিষয়ে প্ৰকাশিত এক বাতৰি দেখা পালোঁ । উক্ত বাতৰিটোত কোৱা হৈছে যে অজয় যাদৱ নামেৰে ৰাজস্থানৰ এজন হোমিয়পেথিক ডাক্তৰে ক’ৰনা ভাইৰাছ ৰোগৰ দৰৱ বিচাৰি উলিয়াইছে আৰু এই দৰৱ খালে ৰোগী সাত দিনৰ ভিতৰত সুস্থ হৈ উঠে বুলি দাবী কৰিছে । ভাইৰেল হোৱা বাতৰিটোত কিন্ত ডাক্তৰজনে ক’ৰনা ভাইৰাছৰ ভেকচিন আবিষ্কাৰ কৰিছে বুলি প্ৰকাশ পাইছে । যিহেতু ভেকচিন আৰু দৰবৰ মাজত পাৰ্থক্য আছে, ভাইৰেল বাতৰিটোৰ সেই অংশ আমি ভুল বা ভুৱা বুলি ধৰিছোঁ ।\nইয়াৰ উপৰিও যদি আমি নিউজ ২৪ অনলাইন’ৰ বাতৰিটোৰ সৈতে তুলনা নকৰোঁ আৰু ভাইৰেল বাতৰিটো স্বাধীন হিচাবে চাওঁ, তথাপি ‘এটা ভেকচিন ব্যৱহাৰৰ ফলত ৰোগী ৭ দিনৰ ভিতৰত সুস্থ হৈ পৰা’ কথাটোৰ কোনো যুক্তি বিচাৰি নাপাওঁ যিহেতু ভেকচিন ৰোগ প্ৰতিৰোধৰ বাবেহে ব্যৱহাৰ কৰা হয় আৰু ৰোগৰ সংক্ৰমণ হোৱাৰ পাছত ‘ভেকচিন’ নহয় ‘দৰৱ’ ব্যৱহাৰ কৰা হয় ।\nইয়াৰ পাছতেই আমি লক্ষ্য কৰিলোঁ যে ভাইৰেল বাতৰিটোত উল্লেখ আছে যে ভেকচিন বিধৰ নাম ’44 Covid19′ ৰখা হৈছে কিন্তু আমি ‘নিউজ ২৪ অনলাইন’ৰ বাতৰিটোত দেখিলোঁ যে তেওঁ আচলতে 44 (৪৪) জন ক’ৰনা ৰোগী ইতিমধ্যে তেওঁৰ দৰৱ গ্ৰহণ কৰি সুস্থ হৈ উঠিছে বুলিহে দাবী কৰিছে । ইয়াৰ বাদে 44 (৪৪) সংখ্যাটো সমগ্ৰ বাতৰিটোত ক’তো উল্লেখ নাই । গতিকে ভাইৰেল বাতৰিটোত উল্লেখ থকা এই তথ্যটোও ভুৱা বা মিছা বুলি ধৰিছোঁ ।\nইয়াৰ উপৰিও ভাইৰেল ভিডিঅ’ বাতৰিটোত এই নতুন ভেকচিনৰ বিষয়ে বাতৰি কৰিবলৈ যাওঁতে ‘বিচিজি ভেকচিন’ৰ ছবি দেখোৱা হৈছে আৰু যিহেতু সেইয়া উদাহৰণৰ বাবে দিয়া হৈছে বুলি উল্লেখ নাই, ছবিবোৰে এক ভুল বাৰ্তা কঢ়িয়াইছে । আমি সেইবাবে উক্ত পোষ্টটোৰ কমেণ্টছ চেক্সনত সেইয়া যে বিচিজি ভেকচিন হয় আৰু দাবী কৰাৰ দৰে ক’ৰনা ভাইৰাছৰ নতুন ভেকচিনৰ ছবি নহয়, সেই সম্পৰ্কে বিভিন্ন পোষ্ট দেখিবলৈ পাইছো । উল্লেখযোগ্য যে বিচিজি ভেকচিন আচলতে মূলতে টিবি বা যক্ষ্মা ৰোগৰ বিৰুদ্ধে ব্যৱহাৰ কৰা হয় ।\nউক্ত ভাইৰেল ফেচবুক পোষ্টটো আংশিকভাৱে ভুৱা বা মিছা হয় যিহেতু পোষ্টটোত বা ভিডিঅ’ বাতৰিটোত কেইবাটাও ভুৱা বা ভুল তথ্য আছে । উক্ত বাতৰিটোৱে জনসাধাৰণক বিপথে পৰিচালিত কৰিব পাৰে ।\nTitle:ৰাজস্থানৰ ডাক্তৰ এজনে ‘৪৪ ক’ভিড১৯’ নামেৰে ক’ৰনা ভাইৰাছৰ এক ভেকচিন উলিয়াইছে নেকি?\nTagged Coronavirus VaccineCOVID 19\nJanuary 30, 2020 March 23, 2020 Manjori Borkotoky


KCC Loan: কৃষকে ক’লে প্ৰতিশ্ৰুতিৰ পৰা আঁতৰি গৈছে কেন্দ্ৰীয় চৰকাৰ\nThursday, 13 January 2022 02:21 PM\nKCC Loan for farmer\nসন্মুখত দেশৰ পাচঁখনকৈ গুৰুত্বপূৰ্ণ ৰাজ্যৰ নিৰ্বাচন । নিৰ্বচনৰ প্ৰাকমুহুৰ্তত কৃষকসকলৰ অসন্তুষ্টি লাহে লাহে যেন পৰিলক্ষিত হৈছে । ৰাজ্য চৰকাৰে কিছু কিছু ক্ষেত্ৰত নিজৰ প্ৰতিশ্ৰুতি পালন কৰা যেন লাগিলেওঁ কিন্তু যদি কেন্দ্ৰীয় চৰকাৰে ইয়াৰ প্ৰতিশ্ৰুতিবোৰ ৰক্ষা কৰা যেন লেহেমীয়া হোৱা দেখিবলৈ পোৱা গৈছে ।\nমধ্য প্ৰদেশ, ৰাজস্থান আৰু হাৰিয়ানা চৰকাৰে তেওঁলোকৰ স্তৰত প্ৰকৃত কৃষকসকলক সুতমুক্ত কৃষি ঋণ (Farm Loan) প্ৰদান কৰা আৰম্ভ কৰিছে, যাতে কৃষকসকলৰ ওপৰত ঋণৰ বোজা হ্ৰাস হয় । প্ৰায়ে দেখা যায় যে খেতিয়কসকলক খেতি কৰাৰ পৰা শস্য চপোৱালৈকে বৃহৎ পৰিমাণৰ ধনৰ প্ৰয়োজন । এনে পৰিস্থিতিত, ৰাজ্য চৰকাৰ আৰু কেন্দ্ৰীয় চৰকাৰৰ প্ৰতিটো সৰু সহায় তেওঁলোকৰ বাবে গুৰুত্বপূৰ্ণ । কিন্তু কেন্দ্ৰীয় চৰকাৰে এতিয়ালৈকে নিজৰ প্ৰতিশ্ৰুতি পূৰণ কৰা নাই।\nকৃষকসকলৰ অসন্তুষ্টিৰ মাজতে অনুষ্ঠিত হ'বলগীয়া পাঁচখন ৰাজ্যৰ নিৰ্বাচনৰ সময়তো সাধাৰণ বাজেট উপস্থাপন কৰা হ'ব । কৃষকসকলে আশা কৰে যে চৰকাৰে এইবাৰ দাতাসকলক আকৰ্ষিত কৰিবলৈ এই অংশীদাৰী ত্বৰান্বিত কৰিব পাৰে । কৃষকসকলে ইতিমধ্যে এই বিষয়ে তেওঁলোকৰ মত বিৰোধ প্ৰকাশ কৰিছে । এইবাৰ কৃষি ঋণৰ লক্ষ্যও ১৬.৫ লাখ কোটি টকাৰ পৰা ১৮ টকা বা ২০ লাখ কোটি টকালৈ বৃদ্ধি কৰা হ'ব পাৰে । কেন্দ্ৰীয় চৰকাৰে ইতিমধ্যে কিষাণ ক্ৰেডিট কাৰ্ড (KCC) বনোৱাৰ মাচুল শূন্য কৰিছে।\nবিজেপিৰ প্ৰতিশ্ৰুতি কি আছিল?\nবিজেপিয়ে ২০১৯ ৰ লোকসভা নিৰ্বাচনৰ সময়ত প্ৰস্তুত কৰা প্ৰস্তাৱ পত্ৰত কেচিচিক সূত অবিহনে ১ লাখ টকালৈকে ঋণ দিয়াৰ প্ৰতিশ্ৰুতি দিছিল । চৰকাৰে কৈছিল যে চৰকাৰে ১ ৰ পৰা ৫ বছৰৰ বাবে শূন্য শতাংশ সূতত ১ লাখ টকালৈকে ঋণ প্ৰদান কৰিব । তেতিয়াৰ পৰা কৃষকসকলে এই প্ৰতিশ্ৰুতি পূৰণ হোৱালৈ অপেক্ষা কৰি আছে । কৃষকসকলৰ স্বাৰ্থৰ প্ৰতি লক্ষ্য ৰাখি চৰকাৰে কেচিচিত কেইবাটাও পৰিৱৰ্তন কৰিছিল । কৃষিঋণ দিয়াৰ লক্ষ্য প্ৰতি বছৰে বৃদ্ধি কৰা হৈছিল, কিন্তু সূতমুক্ত ঋণ দিয়া হোৱা নাছিল ।\nসুতমুক্ত ঋণৰ সৈতে সলনি হ'ব কৃষকৰ জীৱন\nRastriya Kisan Progressive Association (RKPA) ৰ সভাপতি বিনোদ আনন্দে কয় যে চৰকাৰে বেংক (Bank)ত লেনদেনৰ বাবে ভাল ঋণ থকা কৃষকসকলক সুতবিনামূলীয়া ঋণ দিয়া উচিত যত মূলধন সময়মতে ঘূৰাই দিয়াৰ ব্যৱস্থা থাকিব লাগে । এইটোও চাব লাগে যে ইয়াক সেই ধনেৰে খেতি কৰা হৈছে নেকি । এনে কৰাৰ দ্বাৰা, কৃষকসকলে খেতিৰ বাবে ধন ল'বলৈ ধনদাতাৰ ওচৰলৈ যাব নালাগে । বৰ্তমান কিষাণ ক্ৰেডিট কাৰ্ডৰ ঋণ ৪ শতাংশ হাৰত ঋণ লাভ কৰে যত কৃষকসকলে এটা ডাঙৰ ঋণৰ সমস্যাৰ সন্মুখীন হৈছে । সুতমুক্ত ঋণে কৃষকসকলৰ জীৱন সহজ কৰি তুলিব ।\nকেচিচি ঋণত নতুন পৰিৱৰ্তন\nকিষাণ ক্ৰেডিট কাৰ্ডত (KCC) চৰকাৰে বৰ্তমান কৃষিৰ বাবে ৩ লাখ টকা ধাৰ দিয়ে । ইয়াৰ বাবে ৰাজহ ৰেকৰ্ডৰ গেৰাণ্টি দিব লাগে । কিন্তু যদি এজন কৃষকে ১.৬০ লাখ টকালৈকে ঋণ লয়, তেন্তে তেওঁৰ পৰা কোনো গেৰাণ্টি লোৱা নহয় । আগতে ১ লাখ টকালৈকে ঋণ গেৰাণ্টি অবিহনে উপলব্ধ আছিল । কৃষকসকলে কয় যে সীমাটো ২ লাখ টকালৈকে কৰি দিব লাগে । এতিয়া কেচিচিৰ অধীনত পশুপালন আৰু মীন পালনৰ বাবে ২ লাখ টকালৈকে ঋণ প্ৰাপ্ত কৰিব পাৰে । কৃষকসকলে বিচাৰে যে ইয়াৰ সীমাও বৃদ্ধি কৰিব লাগে ।\nকৃষকসকলৰ ওপৰত ঋণ কিমান?\nৰাষ্ট্ৰীয় কৃষি আৰু গ্ৰামোন্নয়ন বেংক নাবাৰ্ডৰ মতে ৩১মাৰ্চ, ২০২১ তাৰিখলৈকে মুঠ বকেয়া কৃষি ঋণ হৈছে ১৬,৮০,৩৬৬.৭৭ কোটি টকা । আনহাতে ২০১৯ চনত প্ৰতিজন কৃষকৰ গড় ঋণ ৭৪,১২১ টকা । কৃষকসকলৰ ওপৰত ঋণৰ বোজা বাঢ়ি আহিছে । ২০১৩ চনত প্ৰতিজন কৃষকৰ গড় ৪৭,০০০ টকা আছিল । কৃষি ঋণৰ ওপৰত এই বাজেটত চৰকাৰে কি পদক্ষেপ গ্ৰহণ কৰে য়েয়াহে লক্ষণীয় হব ।\nলগতে পঢ়কঃ ৭ লাখ কৃষকে উভতাই দিব লাগিব PM Kisan আচঁনিৰ ধন\nKcc loan Farmer


মই আৰু মোৰ পৃথিৱী: এটা ই-প্ৰকল্পৰ জন্মকাহিনী\nএটা ই-প্ৰকল্পৰ জন্মকাহিনী\n২০০৯ চনৰ ডিচেম্বৰ মাহৰ কোনোবা এটা সন্ধিয়া। গুগল টকৰ যোগেদি এজন অনা অসমীয়া বন্ধুৰ সৈতে কথা পাতি আছিলো, কথা প্ৰসংগত ওলাল অসমৰ কথা, অসমৰ বিভিন্ন তথ্য পাতি সমূহ ইন্টাৰনেটত উপলব্ধতাৰ কথা। মোক সি কৈ আছিল মোৰ হাতত ইমানবোৰ সংগ্ৰহ আছে, তেন্তে মই এটা অসম সংক্ৰান্তীয় ব্লগ এটাকে নোখোলো কিয়? কথাটো ময়ো ভাবি চালো ব্লগ এটা নিশ্চয় খুলিব পাৰি। কিন্তু মুৰত খেলাই আছিল অইন এটা কথা হে। এটা ৱেবচাইট আৰম্ভ কৰাৰ কথা, অসম সংক্ৰান্তীয়। কাৰণ সেই সময়ত ইন্টাৰনেটৰ জগতখনত অসম সংক্ৰান্তীয় তথ্যৰ অভাৱ ঘটিছিল বাৰুকৈয়ে। ভবামতে কাম, তেতিয়া ইউক্ৰেইনত থকা অন্তৰংগ বন্ধু আদিত্য, দিল্লীতে থকা শান্তনু দা, অচ্যুত দা, ভাৰ্গৱ দা, পংকজ, মুম্বাইৰ অংকুৰ দা, গুৱাহাটীৰ নিজৰা হাজৰিকা, শিৱসাগৰৰ অঞ্জলি সোণোৱাল, আমেৰিকাত থকা প্ৰসেনজিত দা, চেন্নাইৰ ইন্দুকল্প, দিল্লীত মোৰ ওচৰ চুবুৰীয়া বিমান, গুৱাহাটীৰ কেটজ (catz) গোটটোৰ ভাস্কৰ, শ্বমীম, বিতোপন, সুদীপ্ত, আই আই টি গুৱাহাটীৰ বুলজিৎ দা আৰু ব্ৰজেন আদিৰ লগত আৰম্ভ কৰিলো কথা বতৰা। এওঁলোকে যথেষ্ট আগ্ৰহৰে আগবাঢ়ি আহিল এই প্ৰকল্পত সেৱা আগবঢ়াবলৈ। এতিয়া বিপাঙত পৰিলো ৱেবচাইট টোৰ নামটো কি দিওঁ? আমাক এনেকুৱা এটা নাম লাগে যিটো প্ৰথমেই হ’ব লাগিব শুনিবলৈ মিঠা, তাৰ পাছতে সহজ আৰু সহজতে মনত ৰখা। শিৱসাগৰৰ পৰা অঞ্জলি সোণোৱালে সৰু সৰু শব্দ কিছুমানৰ ভাণ্ডাৰ এটা পঠাই দিলে। তাৰে পৰাই তুলি ল’লো এনাজৰী নামটো। সহজ, মিঠা আৰু অৰ্থপুৰ্ণ! তাৰ পাছতে বিমান লাগিল প্ৰগামিঙৰ কামত, কেটজ গ্ৰুপ লাগিল ডিজাইনিঙৰ কামত। প্ৰস্তুতিৰ কাম চলি থাকোতেই যোগ দিলে দিল্লীৰে অমৰজিৎ, গুৱাহাটীৰ লীনা, দীপাংকৰ আৰু শিৱসাগৰৰ কৃষ্টি কমলে। সকলো নিজৰ নিজৰ ক্ষেত্ৰত কাম কৰিবলৈ আগবাঢ়ি আহিল। আৰ্থিক ভাৱে কাৰো পৰা সহায় নোলোৱাকৈ নিজৰ পকেটৰ ধনেৰেই আৰম্ভ কৰিলো এনাজৰী ডট কমৰ প্ৰাৰম্ভিক কাম কাজ। যিহেতু প্ৰায়খিনি কাম আমাৰ এনাজৰী পৰিয়ালৰ সদস্য সকলে স্বেচ্চাই আৰম্ভ কৰিলে, সেইবাবে আৰ্থিক ভাৱে সিমান সমস্যাৰ সন্মুখীন নহ’লো। হাতত সময় বান্ধি ল’লো দুমাহ; দুমাহৰ ভিতৰত আমি এনাজৰী সাজু কৰি উলিয়াম। কথামতে কাম, দিন ৰাতি একাকাৰ কৰি লাগি গ’লো কামত। এতিয়াও মনত আছে এনাজৰী ওলোৱাৰ আগে আগে দিল্লীত বহি বিমান, পংকজ, অমৰজিতৰ সৈতে পুঁৱতি নিশালৈকে কৰা কামবোৰ, ৰাতি এঘাৰ বজাত শিৱসাগৰৰ অঞ্জলি সোনোৱালে পাকঘৰৰ বৈয়াম খুলি আমালৈ পঠাইছিল কোমল চাউলৰ ফটো, কাৰণ আমাৰ এটা শাখাত কোমল চাউলৰ টোকা এটা আছিল যাৰ বাবে আমাক প্ৰয়োজন হৈছিল ফটো এখনৰ । সেইবোৰ এতিয়া এক মিঠা স্মৃতি!। তাৰ পাছতে দিল্লীৰ পৰা আহি গুৱাহাটীত আৰম্ভ হৈছিল উন্মোচনী সভাৰ কাম কাজবোৰ। অৱশেষত ২০১০ চনৰ ১৩ মাৰ্চ তাৰিখে গুৱাহাটী প্ৰেচ ক্লাবত নিৰুপমা বৰগোঁহাই বাইদেউৱে মাউচত ক্লিক কৰি শুভ উদ্বোধন কৰিলে এনাজৰী ডট কমৰ। তাৰ পাছতে ইন্টাৰনেটৰ ৰাইজৰ প্ৰতিক্ৰিয়া আছিল চমকপ্ৰদ। কাহানিও আশা কৰা নাছিলো এনাজৰী ডট কমে ইমান সোনকালে সকলোকে মৰমেৰে বান্ধি পেলাব বুলি!\nএনাজৰী ডট কম আৰম্ভ হোৱাৰ কিছু মাহৰ পাছত নিজ নিজ ক্ষেত্ৰত সহায়ৰ হাত আগবঢ়াবলৈ আগবাঢ়ি আহিল গুৱাহাটীৰ অৰ্পন, অনুৰাগ (কাৰিকৰী), লণ্ডনৰ চেতন (কাৰিকৰী), তেজপুৰৰ অৰুণাভ (অনুবাদ), দিল্লীৰ শাক্য (অনুবাদ) ইটানগৰৰ বৰ্ণালী হাজৰিকা (ইউনিকোড), টাইৱানৰ মনোজ মন (ইউনিকোড), গুৱাহাটীৰ মঞ্জিল (ইউনিকোড), দিল্লীৰ পংকজ (অলংকৰণ), ৰিদিপ (ইউনিকোড) আৰু সুস্মিতা (ইউনিকোড) ।\nবিভিন্ন পৰামৰ্শ, শুভেচ্ছা, দাবী আদিৰে যেতিয়া পঢ়ুৱৈ সকলে এনাজৰী ডট কমলৈ বাৰ্তা পঠিয়াই তেতিয়াই প্ৰকল্পটো কিছু হ'লেও সফল হোৱা যেন অনুভৱ হয়। কেতিয়াবা এনাজৰী ডট কম কাৰিকৰী কাৰণত কিছুসময় বন্ধ কৰি ৰাখিলেও বাৰ্তা আহে এনাজৰী কিয় বন্ধ হৈ আছে? নি:সন্দেহে এইবোৰ পঢ়ুৱৈৰ প্ৰকল্পটোৰ প্ৰতি থকা মৰম চেনেহৰে উদাহৰণ। এটা কথা ভাবি এতিয়া ভাল লাগে যেতিয়া এনাজৰীত অসমৰ ইমানবোৰ তথ্য একেলগে পাই এজন অনা অসমীয়া লোকে অসম অহাৰ পৰিকল্পনা কৰে। (বাহিৰত থকা অসমীয়া বন্ধু এজনে জনাইছিল সেই কথা)।\nতিনিবছৰীয়া পৰিক্ৰমাটোত সফলতাৰ ঢৌৱেও চুই গ'ল এনাজৰী ডট কমক। প্ৰথম সাফল্য আহে ই নৰ্থ ইষ্ট বঁটাৰ যোগেদি, য'ত এনাজৰী ডট কমে লাভ কৰে ‘জুৰীৰ বিশেষ' বঁটা। আনহাতে তাৰ কিছুদিনৰ পাছতে আহে আন এক বৃহৎ সাফল্য, মন্থন ছাউথ এছিয়া আৰু এছিয়া পেচিফিক ২০১২ বঁটা এনাজৰী ডট কমৰ বাবে হৈ পৰে এক বৃহৎ সাফল্য।\nএনাজৰী ডট কম এতিয়া এখন পঞ্জীয়নভুক্ত অনুষ্ঠান । আমি নিজকে ইন্টাৰনেটৰ বিশ্বতে সীমিত কৰি ৰাখিব খোজা নাই। অসমীয়া কলা, সাহিত্য, সংস্কৃতি আদি বিভিন্ন ক্ষেত্ৰত বিভিন্ন প্ৰকল্প হাতত লোৱা হৈছে ইতিমধ্যেই। ৱেবচাইটযোগে বিভিন্ন প্ৰকল্পৰ কাম ইতিমধ্যেই চলি আছে। ‘লিপ্যন্তৰ প্ৰকল্পৰ অধীনত অনুবাদ কৰ্মদলৰ সহায়ত বিভিন্ন অসমীয়া লেখা মেলাৰ ইংৰাজীলৈ অনুবাদৰ কাম চলি আছে, ইউনিকোড উপন্যাস প্ৰকল্পৰ অধীনত ৰীতা চৌধুৰীৰ জনপ্ৰিয় উপন্যাস ’পপীয়া তৰাৰ সাধু' ৰ ইউনিকোড ৰূপান্তৰণ যোৱা এবছৰ ধৰি চলি আছে, দুষ্প্ৰাপ্য ফটো, অসমীয়া গল্প, কবিতাৰ আৰ্কাইভৰ কামো চলি আছে সমান্তৰালভাবে, হাজাৰোধিক পুৰণি অসমীয়া গীতৰ আৰ্কাইভ ইতিমধ্যে মুকলি কৰি দিয়া হৈছে (অৱশ্যে এই আৰ্কাইভটো সাময়িকভাবে কাৰিকৰী কাৰণত ৱেবচাইটৰ পৰা আঁতৰাই ৰখা হৈছে), ইতিমধ্যে মুকলি কৰা হৈছে হাজাৰোধিক অসমীয়া গ্ৰন্থ আৰু গীতৰ তথ্যৰ প্ৰথম তালিকা। আৰু বিভিন্ন কাম কাজ চলি আছে সমান গতিত। ইন্টাৰনেটৰ বাহিৰতো বিভিন্ন প্ৰকল্প ৰূপায়ন কৰিবলৈ এনাজৰী ডট কমে ইতিমধ্যে কঁকালত টঙালি বান্ধিছে। হয়তো পঢ়ুৱৈ শুভাকাংক্ষীৰ মৰম শুভেচ্ছা অবিহনে এনাজৰী ডট কমে ইমানবোৰ কাম কাজ এক সময়তে চলাই নিয়াটো সম্ভৱ নহ’লহেতেন।\nব্যক্তিগত ৱেবচাইট হিচাবে আৰম্ভ কৰিম বুলি ভবা এনাজৰী ডট কম এতিয়া এটা সামাজিক সংগঠন। এনাজৰী ডট কমৰ তিনি বছৰীয়া যাত্ৰাত সংগী হোৱা সকলো সদস্য, পঢ়ুৱৈ, শুভাকাংক্ষী সদৌটিলৈ এনাজৰী ডট কমৰ তৰফৰপৰা জনাইছো আন্তৰিক কৃতজ্ঞতা।\nহিমজ্যোতি তালুকদাৰ, প্ৰতিষ্ঠাপক, এনাজৰী ডট কম\nPosted by হিমজ্যোতি at 12:07 AM\nHimjyoti Da, Great to read your post.Our best wishes to yo & all team of enajori.com. Keep it up.\nJhon Sarma said...\ngreat work dada.....my best wishes to all of u(the team of enajori.com)KEEP GOIN dada\nA Gobin Topo said...\nDhanyabad hokolu enajori kormokorta hokololoi....


ৰাছিয়াৰ ৰাষ্ট্ৰপতিৰ সৈতে আলোচনাত মোদীৰ মন্তব্য -ভেকছিন হৈছে মানৱতাৰ সেৱা– News18 Assam\nৰাছিয়াৰ ৰাষ্ট্ৰপতি পুটিনৰ সৈতে আলোচনাত প্ৰধানমন্ত্ৰী মোদীৰ মন্তব্য -ভেকছিন হৈছে মানৱতাৰ সেৱা।\nনিজৰ ঘৰ–সম্পত্তি চোৱাচিতা কৰাৰ বাবদ এটা পৰিয়ালে আগবঢ়াব ১ কোটি টকাতকৈও অধিক টকাৰ দৰমহা\nভাৰতত কোৰোণাৰ সংহাৰ! ভাৰতৰ পৰা হ'বলগীয়া ভ্ৰমণত এইবাৰ নিষেধাজ্ঞা আৰোপ শ্ৰীলংকাৰ\n১২ বছৰৰ ঊৰ্ধ্বৰ লোকক প্রতিষেধক প্রদানৰ অনুমোদন কানাডাৰ\nপ্ৰথমবাৰৰ বাবে কানাডাত ১২ৰ পৰা ১৫ বছৰ বয়সৰ শিশুকো দিয়া হ'ব ক’ৰোনা ভাইৰাছৰ প্ৰতিষেধক। Pfizerএ লাভ কৰিলে অনুমতি...\nUpdated:April 28, 2021, 8:31 PM IST\nপ্ৰধানমন্ত্ৰী মোদীয়ে ৰাছিয়াৰ ৰাষ্ট্ৰপতিগৰাকীক ক'ৰোনাৰ বিৰুদ্ধে যুঁজত আগবঢ়োৱা সহযোগিতাৰ বাবে ধন্যবাদ জনাইছে।\nLast Updated: April 28, 2021, 8:31 PM IST\nপ্ৰধানমন্ত্ৰী শ্ৰী নৰেন্দ্ৰ মোদী আৰু ৰাছিয়াৰ ৰাষ্ট্ৰপতি পুটিনে বুধবাৰে ক'ৰোনাৰ পৰিস্থিতি সন্দৰ্ভত আলোচনা কৰে। প্ৰধানমন্ত্ৰী নৰেন্দ্ৰ মোদীৰ অফিচিয়েল টুইটাৰ হেণ্ডেলৰ তথ্য অনুসৰি, দুয়োগৰাকী নেতাই ক'ৰোনাৰ উপৰিও কেইবাটাও বিষয় আলোচনা কৰে। প্ৰধানমন্ত্ৰী মোডীয়ে ৰাষ্ট্ৰপতিগৰাকীক ক'ৰোনাৰ বিৰুদ্ধে যুঁজত সহযোগিতাৰ বাবে ধন্যবাদ জনাইছে।\nএক টুইটযোগে প্ৰধানমন্ত্ৰীয়ে কয়, "আমি দ্বিপাক্ষিক সম্পৰ্ক, বিশেষকৈ মহাকাশ খণ্ড আৰু নৱীকৰণযোগ্য শক্তিৰ বিষয়েও আলোচনা কৰিছো। স্পুটনিক-ভি ভেকছিনৰ ক্ষেত্ৰত দুয়োখন দেশৰ সহযোগিতাই মানৱজাতিক সহায় কৰিব।\nHad an excellent conversation with my friend President Putin today. We discussed the evolving COVID-19 situation, and I thanked President Putin for Russia's help and support in India's fight against the pandemic. @KremlinRussia_E\nFirst published: April 28, 2021, 8:23 PM IST


Reminder #Annual Subscription #Membership It is to inform all the members of Samannay group that the annual subscription process for the financial year 2017-18 has started since 1st April 2017. Our membership drive is also on. As per General body meeting as well as Executive body meeting dated 7th April 2017 the following has been decided. 1. Annual Subscription Fee - Rs 1000/annum 2. One time Membership Fee - Rs 500.00 #Bank Detail Of Samannay Samannay Account no- 47980100\nCultural night performance by Mr. Zubeen Garg at Samannay's Durga Puja 2016 Part 1 https://www.youtube.com/watch?v=zJWcJIvo2X8&feature=youtu.be Part2https://www.youtube.com/watch?v=KB-NaoDADrU\nA Kind Request Members are requested to send their article to be published in Samannayor Enajori under the following heads. 1. Musing - Assamese language, literature, culture - past and present - Burning Problems of Assam and its solutions ( চিন্তন - অসমীয়া ভাষা, সাহিত্য - সংস্কৃতি ইতিহাস আৰু বৰ্তমান - সাম্প্ৰতিক অসমৰ জলন্ত সমস্যা আৰু তাৰ সমাধান) 2. Non-resident Assamese / প্ৰবাসী অসমীয়া - Society & institutions and theur contributions to Assamese society ( সমাজ জীৱন,সা\n"A request from Magazine secretary of Samannay to all" আপোনালোক সকলোৱে ভালে আছে হয়তো। আলোচনী এখন উলিয়াই আছো দিল্লীৰ অসমীয়াবাসীয়ে 'সমন্বয়' নামৰ অনুষ্ঠান এটাৰ জৰিয়তে। তাৰবাবে লিখনি বিচৰা হৈছে। তলৰ বিষয়বস্তু খিনি লৈ আমি আলোচনী খন উলিয়াম বুলি ভাবিছোঁ। ১) চিন্তন -অসমীয়া ভাষা, সাহিত্য - সংস্কৃতি ইতিহাস আৰু বৰ্তমান। - সাম্প্ৰতিক অসমৰ জলন্ত সমস্যা আৰু তাৰ সমাধান। ২) প্ৰবাসী অসমীয়া - সমাজ জীৱন,সামাজিক বা সাংস্কৃতিক অনুষ্ঠান আৰু তেওঁলোকৰ অসমীয়া সমাজলৈ অৱদান ৩) ভিন্নমত - দু্ৰ্গা


একাকী কথকতা - যামিনী গগৈ - সাহিত্য ডট অৰ্গ\nসকলো থাকিও নিঃসংগ তেওঁ। এই নিঃসংগতা বিৰাজ দুৱৰাৰ একান্ত আৰ্জিত। একাকিত্বকেই তেওঁ চিৰসংগী কৰি লৈছিল। বিৰাজ দুৱৰাই ঘৰৰ বহল বাৰাণ্ডাত বহি মনৰ চকুৰেই যেন চাই পঠিয়াইছে নিজৰ একাকী চৌপাশ!\nতেওঁৰ চৌকাষে এখন জীপাল গাওঁ। প্ৰাকৃতিক আৰু অপ্ৰাকৃতিক সম্ভাৰেৰে সম্পূৰ্ণ এখন সেউজীয়া গাওঁ। গাওঁখনত থাকিবলগীয়া সকলো আছে। আহাৰ-শাওণৰ সেউজ দলিচা, আঘোণৰ সোণোৱালী ধাননি, মাঘৰ উদং পথাৰত উদঙীয়া গৰুৰ হেম্বেলনি, ছাগলীৰ বেবনি, বাৰীয়ে বাৰীয়ে ফল-বন, তামোল, তামোলৰ গা-গছত জালুক-পাণ আৰু ঠোকবোৰত তামোলৰ লগতে সমানে উলমি কেৰ্কেটুৱাৰ সুখী পৰিয়াল, পুখুৰীত জীৰণীয়া দেশী-বিদেশী মাছ, পথাৰৰ মাজৰ বাঁহতলীয়া ডোংবোৰত যাযাবৰী বনৰীয়া মাছৰ ঋতুজনিত শিৱিৰ, ভঁৰালবোৰৰ মূধচত পাৰৰ ৰুণ, চোতালত ফেৰেকা খোজেৰে হাঁহৰ মিছিল। এইবোৰ গাওঁখনত এতিয়াও আছে।\nকিন্তু, জাৰৰ দিনৰ বাঁহৰ মূঢ়াৰ জুইৰ চাৰিওকাষে মানুহবোৰ আৰু জুইৰ উত্তাপত ৰঙাপৰা মুখবোৰ হেৰাই গ’ল। জহৰ দিনৰ পদূলি মূৰৰ গা শাঁত পেলোৱা বিচনীৰ বা আৰু সুখ-দুখৰ হা-হুমুনিয়াহবোৰ নাইকিয়া হৈ গ’ল।\nবাঁহ, বাঁহনি, বাঁহৰ মূঢ়া, পদূলিবোৰ আৰু মানুহবোৰ এতিয়াও আছে। কিন্তু সেই সময়বোৰ হেৰাই গ’ল।\nআৰু বহুত বস্তু এসময়ত আছিল, যিবোৰ এতিয়া প্ৰায় হেৰাই গ’ল…লাহে লাহে, সন্তৰ্পণে, কোনেও গম নোপোৱাকৈ। খিটিক-খিটিক তাঁতশালৰ শব্দবোৰ; আখলৰ জুইকুৰা জীয়াই তোলা ফু-চুঙাৰ শব্দ; ঢেঁকীশালৰ চুবুক-চুবুক শব্দৰ সৈতে ঘৰৰ জীয়াৰী-বোৱাৰীৰ হাঁহিৰ খলকনি; জেঠৰ জিলিৰ কৰ্কশ উদাস সংগীত; নৈপৰীয়া নিজানৰ পৰা ভাঁহি অহা গৰখীয়া বাঁহীৰ সকৰুণ বিননি.. যি চেলেকিথৈ যায় কলিজাৰ আলসুৱা চুকটো; গধূলি গো-ধূলিৰ লেটিলৈ খেলি থকা ল’ৰাটোক মাকে চিঞৰি মতা ৰিংটো; আঘোণৰ পথাৰত কুক্-ভা খেলা শিয়ালৰ ৰাওঁচি …এইবোৰৰ লগতে আৰু বহুত কিবাকিবিয়েই হেৰাই গ’ল।\nনতুনত্বৰ ভিতৰত মূৰৰ ওপৰত দুডলীয়া বিজুলী তাঁৰৰ কপালী পিন্ধি গাওঁখনৰ সেওঁতা হৈ বৈ গৈছে শিলগুটিহীন নিমজ পকী আলিটো। আলিটোৰ বুকুৱেদি সশব্দে গাওঁখনৰ সৌষ্ঠৱ ঘোষণা কৰি নিৰন্তৰ পাৰ হৈ গৈ আছে ভিন্ন মডেলৰ গাড়ীৰ সমদল। এসময়ৰ ঘৰতে আৱদ্ধ মানুহবোৰে দিছে বিশ্বমুখী দৌৰ। ৰ’বলৈ যেন কাৰোৱেই সময় নাই, চাবলৈ যেন কাৰো অৱকাশেই নাই। তথাপি গাওঁখনে থকা-নথকা এই সকলোবোৰৰ সৈতে সলনিৰ লগত খোজ মিলাই ৰং-ৰূপ সলাই হ’লেও গাওঁ এখনৰ স্বকীয়তা বজাই ৰাখি গাওঁহৈ থকাৰ কছৰৎ কৰি আছে। এই থকা-নথকা পোৱা নোপোৱাবোৰৰ হিচাপ কৰি গাওঁখনৰ মাজতে থকা গাঁৱৰ মধ্যমণি প্ৰকাণ্ড ঘৰখনৰ প্ৰকাণ্ড চোতালখন আগত লৈ বাৰাণ্ডাতে বহি আছে এসময়ৰ প্ৰবল প্ৰতাপী আৰু এই সময়ৰ অতিকৈ নিঃকিন আৰু একাকী মানুহজন- বিৰাজ দুৱৰা।\nবাৰাণ্ডাতে বহি ভাৱৰ সাগৰত কেলি কৰি থকা বিৰাজ দুৱৰাৰ ভৰিত সামান্য জলীয় গৰম বতাহ লগাত উচপ্ খাই উঠিল তেওঁ।\n: হেই, চেই…চেই!\nএজনী ঢেঁকুৰা কুকুৰ তেওঁৰ চিঞৰত চক্ খাই ভৰিৰ ওচৰৰ পৰা চোতালখন শুঁঙি শুঁঙি অলপ আঁতৰি গ’ল। বিৰাজ দুৱৰাৰ অজানিতেই হুমুনিয়াহ এটা সৰি পৰিল। আগতে, এসময়ত মানুহেৰে পৰিবেষ্টিত প্ৰতাপশালী মানুহজনৰ সন্মুখলৈ মানুহ আহিবলৈকে ভয় কৰিছিল; এসময়ত মানুহৰ সান্নিধ্যত তেওঁ অতিষ্ঠ হৈছিল। আৰু এতিয়া! নিজৰ খেয়াল-খুছিৰে মানুহবোৰৰ পৰা যে আঁতৰ হ’লেই, বাটৰ ঢেঁকুৰা কুকুৰেও তেওঁক ভয় নকৰা হ’ল।\nএয়া তেওঁৰ সন্মুখত ফোপাই-ফোপাই বহি আছে খেদা খোৱা কুকুৰজনী। তাইৰ চেহেৰা দেখিয়েই তেওঁ গম পাইছে, পোৱাতি কুকুৰ।\nআকৌ এটা হুমুনিয়াহ সৰিল তেওঁৰ বুকুৰ গভীৰৰ পৰা। কুকুৰজনী তাৰ মানে তেওঁতকৈও সুখী। তাইৰ পোৱালিকেইটাৰ ওচৰত অন্ততঃ তাইৰ আদৰ আছে, প্ৰয়োজন আছে। কিন্তু বিৰাজ দুৱৰা এতিয়াৰ সাময়িক প্ৰেক্ষাপটত এক অপ্ৰয়োজনীয় চৰিত্ৰ- ঘৰতেই হওক বা সমাজতেই হওক। কিবা মনত পৰাৰ দৰে হঠাৎ কুকুৰজনী উঠি কুকুৰ লৰ দি গুচি গ’ল। হয়তো তাইৰ হেঁপাহৰ পোনাকেইটালৈ মনত পৰিল। এৰা! …হেঁপাহ– বিৰাজ দুৱৰাই চিন্তা কৰিলে তেওঁৰ কিহলৈ হেঁপাহ!\nনৈপৰীয়া নিজান ভাল পাই তেওঁ। শৈশৱ, কৈশোৰ আৰু যৌৱনৰ ভাল লগা মুহূৰ্ত কিছুমান জীপ লৈ আছে গাঁৱৰ কাষেৰে বৈ যোৱা সৰু নৈখনৰ পলসুৱা পাৰত। ডেকা কালটোৰ মাজৰ দায়িত্বশীল সময়বোৰৰ হেঁচাত বহু ভালপোৱা -নোপোৱা একাকাৰ হৈ পৰিল। এতিয়া আজৰি দিনবোৰত ভালপোৱাখিনি আকৌ এবাৰ চুই চাব খুজি তেওঁ বুজি পাইছে যে সেইবোৰ তেওঁ ঘূৰাই পাব নোৱাৰাকৈয়ে আঁতৰি গৈছে তেওঁৰ কাষৰ পৰা, যেন প্ৰচণ্ড অভিমান কৰি। যেনেকৈ এদিন তেওঁ নিজে আঁতৰি ফুৰিছিল সেই ভালপোৱাখিনিৰ পৰা….কাম, ব্যস্ততা আৰু অভাৱী সময়ৰ অজুহাতত!\nতেওঁৰ এই নিস্পৃহতাৰ আচিলা লৈয়ে এদিন কোনো আগজাননী নিদিয়াকৈ তেওঁৰ জীৱনৰ পৰা জীয়া বতাহজাকো ধোঁৱা আৰু ছাই হৈ পঞ্চভূতত মিলি গৈছিল। আৰু সেইদিনটোৰ পাচৰ পৰাই তেওঁ চাবলৈ লৈছিল তেওঁৰ চৌপাশ! হিচাপ কৰিবলৈ লৈছিল, তেওঁৰ জীৱনৰ পৰা কিমান কি ইতিমধ্যে হেৰাই গৈছে! আচলতে তেওঁৰ ভালপোৱাখিনি এডাল মিহি এঁৱাসূতাই ধৰি ৰাখিছিল বৰ সন্তৰ্পণে। আৰু সেই মিহি এঁৱাসূতাডাল আছিল ইতিমধ্যে ছাই হৈ মাটিত মিলি যোৱা তেওঁৰ অৰ্ধাংগিনী তৰু। বিৰাজ দুৱৰাই বেয়াপোৱাখিনি এখন হাতেৰে আঁৰ কৰি আনখন হাতেৰে তেওঁৰ ভালপোৱাখিনি যোগাই আহিছিল সদায়। আনকি তেওঁৰ নিৰ্লিপ্ততাত তেওঁৰ পৰা আঁতৰি যোৱা ল’ৰা-ছোৱালী হালৰো যোগসূত্ৰ যে তৰুৱেই আছিল।\nএতিয়া তৰু হঠাৎ নাইকিয়া হৈ যোৱাত যেন ভাললগাখিনিৰ সৈতে সেই যোগসূত্ৰও হেৰাই গ’ল আৰু ইমান দিনে তৰুৱে তেওঁৰ পৰা আঁৰ-বেৰ দি থোৱা বেয়ালগাখিনি পৰ্বত প্ৰমাণহৈ তেওঁৰ আগত ধৰা দিলে।\nএসময়ত নিজৰ জীৱনৰ পৰা একাকী আৰু একান্ত নিজৰ সময় অলপ আঁজুৰি আনোতে আনোতে এতিয়া বিৰাজ বৰুৱাৰ চৌপাশে কেৱল মাথোঁ একাকিত্ব।\nবিৰাজ দুৱৰাই এবাৰ তেওঁৰ চৌপাশ আকৌ নিৰীক্ষণ কৰিলে। সকলো থাকিও তেওঁৰ কোনো নাই। ঘৰখনৰ চাৰিওফালে পো-বোৱাৰী-নাতি, তিনি-চাৰিটাকৈ কাম কৰা মানুহেৰে গিজগিজাই থকাৰ পাচতো বিৰাজ দুৱৰাৰ ওচৰত বহি কথা এষাৰ পতা মানুহৰ অভাৱ। পুতেক-বোৱাৰীয়েক ঘৰ-সংসাৰ চলোৱাত ব্যস্ত। এই সংসাৰখন যে বিৰাজ দুৱৰাৰেই সৃষ্টি অথচ ইয়াতো এতিয়া তেওঁৰ কোনো প্ৰয়োজন নাই। নাতিকেইটাইও তেওঁক কেতিয়াও কোনো কাৰণতে নিবিচাৰে। আচলতে দুৱৰাই নিজেই আঁৰি দিছিল এক দুৰ্লংঘ্য প্ৰাচীৰ। কিন্তু সিহঁতেই আইতাকৰ কোলাই-বোকোচাই ওলমি ফুৰা দেখি আহিছে দুৱৰাই। হঠৎ দুৱৰাৰ মৰি ছাই হোৱা নিজৰ মানুহজনীলৈ ভীষণ ঈৰ্ষা হ’ল। তেওঁৰ ঠাইত ৰৈ এবাৰ জীৱনৰ কোলাহল উপভোগ কৰিবলৈ মন গ’ল দুৱৰাৰ।\nকিন্তু সহজ জানো! এবাৰ একাকী কোঠালিত নিজকে তলাবন্ধ কৰাৰ পাচত জীৱনৰ কোলাহললৈ ওলাই যোৱা জানো ইমান সহজ! -বিৰাজ দুৱৰাই মনতে গুমৰি উঠা এই প্ৰশ্নৰ উত্তৰ বিচাৰি আকাশলৈ মূৰ তুলি চালে, যেন তেওঁৰ প্ৰিয়তমা তৰুকহে সুধিলে কথাষাৰ।\nনীলাকাশত এখনি বেঙুণৰঙী চিলা!\nদুৱৰাৰ মনটো চিলাখনৰ দৰেই নিজৰ ওচৰতে বাগি দি নাচি উঠিল। ঘপহকৈ চকীৰ পৰা উঠি তেওঁ ভিতৰ পালেগৈ। হাততে পোৱা খবৰকাগজখন আৰু কটাৰি এখন লৈ তেওঁ ওলাই আহিল। তাৰপাচত বাৰীলৈ গৈ হাতত বাঁহৰ লেকেচি আৰু বেল এটাও আনিলেগৈ।\nঅলপ আগত কুকুৰজনীয়ে শুঙি থৈ যোৱা পকাখনতে লেপেতা কাঢ়ি বহি ল’লে তেওঁ। বোৱাৰীয়েক ৰীমা আৰু কামকৰা মানুহবোৰ “হেই..হেই” কৈ দৌৰি আহিল।\nদুৱৰাই সিহঁতলৈ চাই হাঁহি ক’লে,\n: বহুত দিনৰ মূৰত মোৰ ভাল লগা কাম এটা কৰিবলৈ লৈছো। মোৰ ভাললগা ধৰণেই কৰিবলৈ দে’চোন।\nআপোনমনে জোখত বাঁহ চুঁচি থকা অকলশৰীয়া ককাকৰ ওচৰলৈ কৌতূহলেৰে নাতি দুটাও আগবাঢ়ি আহিল,\n: এইবোৰেৰে কি কৰিব ককা? -চুচুক-চামাককৈ এটাই সুধিলে।\n: চিলা এখন সাজিম! -দুৱৰাইও বৰ গৰ্বেৰে ক’লে।\n: চিলা? আকাশত উৰে যে! ….আমাৰখনো উৰিবনে?\n: উৰিব উৰিব। মই বনোৱা চিলা আজিলৈকে নুৰাকৈ থকা নাই। -আত্মসন্তুষ্টিৰে হাঁহি উঠিল তেওঁ।\nতাৰ পাচত চিলা বনোৱাত ককাকক দুই নাতিয়ে পূৰ্ণ সহযোগ কৰিলে। ৰীমাই আঁতৰৰ পৰাই সুখী হৈ চাই ৰ’ল।\nৰীমালৈ চাই দুৱৰাই চিঞৰিলে,\n: ৰীমা, মাৰাৰ তাঁতশালৰ ববিন এটা লৈ আঁহাচোন।\n-শহুৰ দেউতাকৰ এই পৰিৱৰ্তনত ৰীমাও আচৰিত হৈছিল। সদায় দূৰত্ব বজাই ৰখা মানুহজনে যে আজি তাইক জীয়েকক মতাদি মাতিছে! তায়ো উৎসাহেৰে ববিনৰ যোগাৰ দিলে।\nইতিমধ্যে সম্পূৰ্ণ হৈ উঠা চিলাখনলৈ চাই চাই সৰুটো ল’ৰা ককাকৰ ডিঙিত ওলমিছেগৈ। দুৱৰাৰো তেওঁৰ পত্নীৰ প্ৰতি ঈৰ্ষাটো যেন কমি আহিছে! তেওঁ পুনৰ আকাশলৈ মূৰ তুলি চালে। আবেলিৰ হেলনীয়া বেলিটোৰ ফালে কোলাহল কৰি আগবাঢ়িছে এজাক নীড়মুখী চৰাই।\nবিৰাজ দুৱৰাইও বুকুৰ ভিতৰত শুনিবলৈ পাইছে এক জীৱনমুখী কোলাহল।\n: ককা, এইখন কেতিয়া উৰিব?\n: কাইলৈ। আঠা শুকালেই উৰাব পাৰিবি।\n: আমি উৰাব নাজানো নহয় ককা। আপুনি নাথাকিলে কেনেকৈ উৰিব! আপুনি থাকিব লাগিব ককা। থাকিবনে আপুনি?\n-বিৰাজ দুৱৰাৰ ওঁঠৰ কোণেৰে হাঁহি এটা বাগৰি গ’ল,\nঘৰখনত যেন তেওঁৰ আদৰ এতিয়াও একেই আছে।\nএৰা! বহুত কিছু সলনি হ’লেও বহুত একে হৈয়ে আছে। আকাশখন একে হৈ আছে। চিলা এখনক জীৱন দিয়া বতাহচাটি একে হৈ আছে আৰু….আৰু মনত নিভৃতত দুৱৰাৰ চিলা সজা মনটোও একে হৈ আছে! ইয়াতকৈ আৰু কি লাগে জীৱনক!\nবহুত দিনৰ মূৰত একাকী বিৰাজ দুৱৰাক যেন জীৱনমুখী কোলাহল এখিনিয়ে বৰ মোহ লগাকৈ চুই গ’ল।\nতেওঁলৈ আশাৰে চাই ৰোৱা নাতিয়েকৰ মূৰৰ ওপৰত হাতখন থৈ বিৰাজ দুৱৰাই সন্মতিৰে মূৰ দুপিয়ালে। বিৰাজ দুৱৰাৰ মূৰৰ ওপৰৰ আকাশখনে তেতিয়া খবৰ কাগজৰ চিলা এখন বুকুত সাৱটিবলৈ অধীৰ আগ্ৰহেৰে বাট চাই আছিল।\n← মকৰা, যখিনী আৰু ৰাজকুমাৰীৰ সাধু – নিৰ্মালি সন্দিকৈ\nতোমালৈ মোৰ মনত পৰে… – কৰবী দত্ত →


Hypertension আৰু COVID-19.... – Guwahati Times\nHypertension আৰু COVID-19….\nকোভিড-১৯ য়ে বিভিন্ন লোকক বিভিন্ন ধৰণে প্ৰভাৱিত কৰিব পাৰে। বেছিভাগ সংক্ৰমিত ব্যক্তিৰ সাধাৰণ বেমাৰ দেখা দিয়ে যদিও আৰু চিকিৎসালয়ত নোযোৱাকৈয়ে সুস্থ হয়।\nএই বেমাৰৰ মুখ্য লক্ষণ সমূহ হল:\nএকেবাৰে সাধাৰণ লক্ষণসমূহ-\nগোন্ধ আৰু সোৱাদ নোপোৱা\nহাতৰ আৰু ভৰিৰ আঙুলিত ৰঙা ৰঙা গুটি বা শেঁতা পৰা\nকথা কোৱাত কষ্ট।\nসংক্ৰমিত ব্যক্তিয়ে যেতিয়া হাঁচি বা কাহে তেতিয়া দূষিত বায়ু কণিকা হিচাপত কোভিড-১৯ বিয়পে। বর্তমানলৈ এই ভাইৰাছৰ লগত যুঁজিব পৰাকৈ কোনো এনটি ভাইৰেল ঔষধ বা কোনো ধৰণৰ ভেকচিন উপলব্ধ হোৱা নাই, সেইকাৰণে সংক্ৰমিত লোকৰ আৰু ভাইৰাছৰ পৰা অসংক্ৰমিত লোক সকলক বচাই ৰাখিবলৈ সাৰ্বজনীন স্বাস্থ্য উপায় আৰু বিভিন্ন ৰণনীতি সমূহ অৱলম্বন কৰা হৈছে। যুৱ প্ৰজন্ম বা স্বাস্থ্যবান ব্যক্তি সকল এই ভাইৰাছৰ দ্বাৰা সংক্ৰমিত হলেও সাধাৰণ বেমাৰ হৈ সুস্থ হব পাৰে কিন্তু বয়োজ্যেষ্ঠ লোক বা ৬০ বছৰৰ উৰ্ধৰ লোক নাইবা যদি কোনো ব্যক্তি আগতীয়াকৈ কোনো বেমাৰৰ লগত যুঁজি আছে তেন্তে তেওঁলোকৰ কাৰণে এই ভাইৰাছ অধিক মাৰাত্মক ৰূপত দেখা দিয়ে। সমগ্ৰ বিশ্বৰ আন্তঃৰাষ্ট্ৰীয় সংস্থা আৰু অন্য অধিকাৰী সংগঠন সমূহে এই ভাইৰাছৰ পৰা নিজকে কেনেকৈ ৰক্ষা কৰিব লাগে তাৰ নীতি নিয়ম সমূহ দাঙি ধৰিছে।\nকোভিড আৰু উচ্চ ৰক্তচাপ:\nপ্ৰায় এক তৃতীয়াংশ প্ৰাপ্তবয়স্ক লোক উচ্চ ৰক্তচাপত আক্রান্ত আৰু এই উচ্চ ৰক্তচাপৰ দ্বাৰা গুৰুতৰ বেমাৰ যেনে ষ্ট্ৰ’ক (Stroke)আৰু বৃক্কৰ (Kidney\nDisease) যটিল ৰোগৰ সম্ভাৱনা বৃদ্ধি কৰিব পাৰে।\nচীন আৰু ইটালীৰ তথ্য:\nচীন আৰু ইটালীত এই ভাইৰাছে প্ৰথমে আক্ৰমণাত্মক ৰূপ লয় আৰু ইয়াৰ সংক্ৰমণে বহুত পৰিমানে ক্ষতি কৰে। চীনত কৰণা ভাইৰাছ সংক্ৰমণ হোৱা লোকৰ চিকিৎসালয়ত অহা ৰোগীৰ ২৫% ৰ পৰা ৫০% লোকৰ দেহত উচ্চ ৰক্তচাপ, কৰ্কট মধুমেহ আৰু হাওঁফাওঁৰ ৰোগত আক্ৰান্ত আছিল। ইটালীৰ এটা তথ্যৰ পৰা জানিব পাৰি এই ভাইৰাছৰ ফলত মৃত্যু হোৱা ৯৯% লোকতকৈ ও অধিক লোক পূৰ্বৰে পৰা এনে ধৰণৰ বেমাৰৰ দ্বাৰা আক্ৰান্ত আছিল আৰু তাৰে ৭৬% লোক উচ্চ ৰক্তচাপত আক্ৰান্ত।\nঅন্য গৱেষণাৰ পৰা জানিব পৰা মতে ক’ৰণা ভাইৰাছৰ ফলত উচ্চ ৰক্তচাপ থকা লোকৰ মৃত্যুৰ সম্ভাৱনা সাধাৰণ লোকৰ তুলনাত প্ৰায় দুগুণ।\nদুৰ্বল ৰোগ প্ৰতিৰোধ ক্ষমতা আৰু উচ্চ ৰক্তচাপ বা অন্য বেমাৰৰ লগত যুঁজি থকা ৰোগী সকলৰ কাৰণে ক’ৰণা ভাইৰাছ ভয়ানক হব পাৰে। দীঘলীয়া সময় ধৰি স্বাস্থ্যৰ অৱনতি ঘটি থকা আৰু বয়স বৃদ্ধিৰ লগে লগে প্ৰতিৰক্ষা প্ৰণালী দুৰ্বল হৈ যায় লগতে এই ভাইৰাছৰ লগত যুঁজিব পৰা ক্ষমতাও কমি যায়। ৬০ বছৰৰ উৰ্ধৰ প্ৰায় তিনিভাগৰ এভাগ লোক উচ্চ ৰক্তচাপ ৰোগত আক্ৰান্ত। উচ্চ ৰক্তচাপ থকা লোকৰ ভাইৰাছৰ পৰা বেছি ভয় নাথাকিলেও, ভাইৰাছ প্ৰতিৰোধ কৰিব ব্যৱহাৰ কৰা ঔষধৰ পৰাও হব পাৰে, ই চি ই (ECE) অৱৰোধক এনজিওটেনচিন ৰেচেপ্টৰ ব্লকাৰ্ছ ( এ আৰ বি এছ ) Angiotensin receptor blockers (ARBs).\nসূত্ৰ মতে জানিব পাৰি যে এ চি ই(ACE) অৱৰোধক আৰু এ আৰ বি(ARB) আপোনাৰ শৰীৰত এ চি ই ২(ACE 2)নামৰ এটা এঞ্জাইমৰ পৰিমাণ বৃদ্ধি কৰে আৰু কোষীকা বোৰক সংক্ৰমিত কৰিবলৈ কোভিড-১৯ এ চি ই ২ (ACE2) ত সংযোগ কৰে।\nডাঙৰ ডাঙৰ কিছুমান অধ্যয়নত এই ঔষধ সমূহৰ আৰু কোভিড-১৯ ৰ লগত কোনো সম্বন্ধ পোৱা নাই । আন কিছুমান গৱেষণাত পোৱা গৈছে যে কোভিড-১৯ ৰ ভয়াৱহতা কমাবৰ বাবে এইবোৰ ঔষধ ব্যৱহাৰ কৰা হয়। মানুহক ৰখোৱাৰ পিছত ভয়াৱহতা কমাৰ কোনো প্ৰমাণ নাই।\nএই ঔষধ সমূহ বন্ধ কৰিলে হৃদৰোগ আৰু বৃক্কৰ ৰোগৰ আশংকা বৃদ্ধি পাব পাৰে। ই আপোনাৰ মৃত্যুৰ সম্ভাৱনাও বৃদ্ধি কৰিব পাৰে। আমেৰিকান কলেজ অফ কাৰ্ডিঅ’ল’জী আৰু আমেৰিকান হাৰ্ট এছোচিয়াচনে পৰামৰ্শ দিছে যে আপুনি আপোনাৰ উচ্চ ৰক্তচাপৰ ঔষধ নিয়মীয়াকৈ লৈ থাকক, যদি আপুনি নিয়মীয়াকৈ ঔষধ নলয় তেন্তে আপোনাৰ হাৰ্ট এটেক আৰু ষ্ট্ৰ’ক হোৱাৰ সম্ভাৱনা যথেষ্ট পৰিমানে বৃদ্ধি পাব আৰু আপোনাক চিকিৎসালয়ত ৰাখিব পাৰে যেনেকৈ কৰণা ভাইৰাছৰ সংখ্যা সন্মুখত আহিছে।\nউচ্চ ৰক্তচাপ থকা লোকক কৰণা ভাইৰাছে কিদৰে প্ৰভাৱিত কৰিব পাৰে :\nযেনেকৈ নিউমোনিয়া ভাইৰাছৰ সকলোতকৈ সাধাৰণ জটিলতা, ই হৃদ প্ৰণালীত বেয়াকৈ প্ৰভাৱ পেলাব পাৰে। উচ্চ ৰক্তচাপে শৰীৰৰ ধমনি নষ্ট কৰিব পাৰে আৰু আপোনাৰ হৃদয়ত ৰক্ত সঞ্চালন কম কৰিব পাৰে। গতিকে আপোনাৰ হৃদয়ত পৰ্যাপ্ত পৰিমাণৰ ৰক্ত সঞ্চালনৰ কাৰণে বহুত কষ্ট বা ব্যাম কৰিব লাগিব। সময়ৰ লগে লগে এই অতিৰিক্ত কাৰ্যই আপোনাৰ হৃদযন্ত্ৰক ইমান দুৰ্বল কৰিব পাৰে যে আপোনাৰ শৰীৰত অধিক অক্সিজেন যুক্ত ৰক্ত সঞ্চালন কৰিব নোৱাৰিব।\nক’ৰণা ভাইৰাছে হৃদযন্ত্ৰৰো ক্ষতি সাধন কৰিব পাৰে। আপোনাৰ কাৰণে বেছি ভয়ংকৰ হব পাৰে যদি আপোনাৰ উচ্চ ৰক্তচাপৰ ফলত আগতেই হৃদযন্ত্ৰ দুৰ্বল হৈ আছে। ভাইৰাছৰ কাৰণে ময়কৰ্ডিটিছ নামৰ হাৰ্টৰ মাংসপেশীত জটিল ৰোগ হোৱাৰ আশংকা থাকে যাৰ ফলত হৃদয়ৰ পাম্প কৰাত যথেষ্ট অসুবিধা হব পাৰে।\nযদি আপোনাৰ ধমনিত প্লাক বিল্ডআপ হৈ আছে তেনেহলে ভাইৰাছে সেই পষ্টিকা বোৰক ভাঙি আৰু হাৰ্ট এটাক হোৱাৰো কাৰণ হ’ব পাৰে। আগৰ অধ্যয়ন বোৰৰ পৰা গম পোৱা যায় যে হৃদৰোগী সকলৰ ফ্লুৰ দৰে উশাহৰ বেমাৰ আৰু কৰণা ভাইৰাছৰ প্ৰথম অৱস্থাতে হাৰ্ট এটাক হোৱাৰ ভয় থাকে। উচ্চ ৰক্তচাপৰ ৰোগী সকলে কৰণা ভাইৰাছৰ পৰা বাচিবলৈ তলত দিয়া নিয়ম সমূহ পালন কৰক।\nসাধাৰণ নিয়মাৱলী সমূহ:\nবাৰে বাৰে চাবোনেৰে হাতখন ধুব (প্ৰায় ২০ছেকেণ্ড ধুব) যদি হাত ধুব পৰা অৱস্থাত নাথাকে তেন্তে এলক’হল যুক্ত চেনিটাইজাৰ ব্যৱহাৰ কৰিব, নিজৰ মুখমণ্ডল হাত নোধোৱাকৈ নুচুব বিশেষকৈ চকু,নাক আৰু মুখ।\nযদি কাহ বা হাঁচি আহে তেন্তে পেলাই দিব পৰা কাপোৰেৰে ঢাকি লওক নতুবা হাতেৰে ঢাকি কাহ বা হাঁচি মাৰক।\nমোবাইল ফোন বা তেনেকুৱা ধৰণৰ সঘনাই চুই থকা বস্তু চাফা কৰিবলৈ ঘৰত ব্যৱহাৰ কৰা স্প্রে ব্যৱহাৰ কৰক।\nভাইৰাছৰ সংক্ৰমিত ব্যক্তিৰ পৰা দূৰত থাকক , যদি কাৰোবাৰ জ্বৰ, চৰ্দি, কাহ আদি হৈ আছে তেন্তে তেনেকুৱা ব্যক্তিৰ পৰা দূৰত থকাৰ লগতে যদি পাৰে চিকিৎসকক খবৰ কৰক, সকলো ব্যক্তিৰ লগত শাৰীৰিক দূৰত্ব ৬ফুট পৰ্যন্ত বজাই ৰাখক।\nজনসমাগম ত্যাগ কৰক, বাছ, ট্ৰেইনত যাতায়ত নকৰাই উত্তম, কিন্তু কেতিয়াবা কিবা গুৰুত্বপূৰ্ণ কামৰ বাবে ওলাই যাব লগা হলেও বেলেগ বিকল্প ব্যৱস্থা কৰা টান হৈ পৰে।\nউচ্চ ৰক্তচাপ ৰোগী সকলৰ বাবে সাৱধানবাণী :\nনিয়মীয়াকৈ আপোনাৰ উচ্চ ৰক্তচাপৰ ঔষধ লৈ থাকক, যদি সম্ভৱ হয় তেন্তে ঘৰতে নিজৰ ৰক্তচাপ জোখক, উচ্চ ৰক্তচাপ সামান্য পৰিমাণৰ কম বেছি হব পাৰে কিন্তু নিজৰ চিকিৎসক বা ক্লিনিকৰ পৰামৰ্শ নোলোৱাকৈ একো পদক্ষেপ নলব।\nমনত ৰাখিব: নিম্ন ৰক্তচাপ বেয়া বা অনিয়মিত খাদ্য প্ৰণালীৰ পৰা হব পাৰে।\nনিজকে হাইড্ৰেদ ৰাখক, বিশেষকৈ মধ্য বয়সস্থ লোক সকলে অপৰ্যাপ্ত তৰল পদাৰ্থ গ্ৰহণ নকৰিব, এখন নিয়মীয়া কাৰ্য্য নিৰ্ধাৰণ প্ৰণালী বনাই লৈ আপুনি দিনটোত প্ৰয়োজন অনুসৰি তৰল পদাৰ্থ লব।\nশাৰীৰিক ব্যায়াম: ক’ৰণা ভাইৰাছৰ পৰা বাচিবলৈ ঘৰতে বেছি সময় কটাওক, ঘৰত থকাৰ ফলত শাৰীৰিক গতিবিধি বা ব্যায়াম হয়তো আমাৰ কমি যাব পাৰে, ইয়াৰ এটা উপায় আছে, ঘৰৰ পৰা বাহিৰত ব্যাম কৰিবলৈ সামাজিক দূৰত্ব বজাই ৰাখক, কঠিন সময়ত স্বাস্থ্য আৰু মনোবল বঢ়োৱা উচিত, বিশেষকৈ উচ্চ ৰক্তচাপ ৰোগী সকল।\nউচ্চ ৰক্তচাপ ৰোগী সকলৰ উচ্চ ৰক্তচাপৰ জটিলতাৰ লগতে কোভিড-১৯ৰ দৰে ফ্লুৰ পৰাও বহুত জটিলতা আহিব পাৰে। তলত দিয়া নিয়ম সমূহত গুৰুত্ব আৰোপ কৰা উচিত।\nবয়োজ্যেষ্ঠ লোক বিশেষকৈ ৬০ বছৰৰ উৰ্ধৰ লোক সকলৰ কোভিড-১৯ৰ লগতে তেওঁলোকৰ উচ্চ ৰক্তচাপৰ বেয়া প্ৰভাৱৰ আশংকা থাকে। যদি আপোনাৰ কোভিড-১৯ ৰ লক্ষণ দেখা দিয়ে তেন্তে চিকিৎসাৰ বাবে সংকোচ নকৰিব।\nহৃদৰোগী, স্ত্ৰক আৰু বৃক্ক ৰোগী সকলৰ বাবে:\nনিজৰ সকলো ঔষধ নিয়মীয়া ভাবে লৈ থাকক পূৰ্বৰে পৰা দিয়া নিয়ম সমূহ পালন কৰক আৰু সাৱধানে থাকক।\nমধুমেহ আৰু কলেষ্টৰল :\nউচ্চ ৰক্তচাপ ৰোগী সকলৰ সাধাৰণতে মধুমেহ আৰু কলেষ্টৰল থকা দেখা যায়। কোভিড-১৯ ফ্লু আৰু হৃদয়ৰ জটিলতাৰ লগত যুঁজিবলৈ সকলো নিয়মীয়া ঔষধ লৈ থাকক আৰু উচিত খাদ্য প্ৰণালী আৰু আমি দিয়া নীতি নিয়ম সমূহ অতি গুৰুত্ব সহকাৰে মানি চলক। যদি আপোনাৰ মধুমেহ আছে মধুমেহ ৰোগী সকলৰ বাবে বিশ্ব স্বাস্থ্য সংস্থাৰ দিয়া নিয়ম সমূহ পঢ়ি চাওক ভালদৰে পালন কৰক।\nপূৰ্বৰ হাওঁফাওঁৰ ৰোগী, এষ্ঠমা বৰ্তমান আৰু পূৰ্বতে ধূমপান কৰা সকলৰ বাবে: এনে স্থিতিৰ লোক সকলে কোভিড-১৯ ৰ জটিলতা আৰু উচ্চ ৰক্তচাপ হোৱাৰ আশংকা থাকে। আপুনি যি অনুভৱ কৰে, তাৰ পৰিৱৰ্তনৰ কাৰণে বহুত সংবেদনশীল হওক, হাওঁফাওঁ ৰোগৰ লক্ষণ, উশাহ লোৱাত কষ্ট আৰু কাহৰ বাবে চিকিৎসা সহায় লওক।\nঅসংক্ৰমিত ৰোগৰ ভয়াবহতা আৰু তাৰ পৰা নিজকে সুৰক্ষিত কৰাৰ ওপৰত গুৰুত্ব দি লাল পেথ লেব ফাউণ্ডেচনৰ সহযোগত ভলোন্টেৰি হেলথ এচোছিয়েছন অব ইণ্ডিয়াৰ দ্বাৰা চলোৱা এটা প্ৰকল্প আৰোগ্য প্ৰকল্প। এই পৰিযোজনাৰ দ্বাৰা কামৰূপ মেট্ৰোৰ লগতে কামৰূপ গ্ৰাম্যৰ কিছু অংশত অসংক্ৰামক ৰোগ(উচ্চ ৰক্তচাপ, মধুমেহ)ৰ প্ৰতিৰোধৰ লগত জড়িত বিভিন্ন কাৰক আৰু সজাগতামূলক কাৰ্য্যৰ লগতে ইয়াৰ যথোপযুক্ত উপায়ৰ বিষয়ে মানুহক অৱগত কৰোৱাৰ দৰে কাৰ্য্য কৰি আছে।\nকোভিদ-১৯ মহামাৰীৰ বাবে অসংক্ৰামক ৰোগীৰ বাবে কৰিবলগীয়া সকলোধৰণৰ কার্যতেই বিভিন্ন বাধাই দেখা দিছে। এই সমস্যাৰ বাবে এই সময়ত এই ৰোগীসকলৰ মনত বিভিন্ন চিন্তাৰ উদ্দেগ হোৱা দেখা গৈছে কিয়নো কোভিদ আৰু অসংক্ৰামক ৰোগ দুয়োটাই মানৱ শৰীৰৰ ৰোগ প্ৰতিৰোধ ক্ষমতাৰ লগত বাৰুকৈয়ে জড়িত। লগতে ৬০ উৰ্ধৰ যিসকল লোকৰ অসংক্ৰামক ৰোগ যেনেঃ উচ্চ ৰক্তচাপ, মধুমেহ, হৃদৰোগ, মেদবহুলতা আদিত আক্ৰান্ত তেওলোকৰ সংক্ৰমিত হোৱাৰ আশংকা বেছি।\nবহুতো এনে ৰোগী যিয়ে এই সময়ত উপযুক্ত স্বাস্থ্যজনিত উপদেশ আৰু চিকিৎসাৰ পৰা বঞ্ছিত হৈছে যাৰ ফলত তেঁ‌ওলোকৰ বিভিন্ন সমস্যায়ে দেখা দিছে। তেনে ক্ষেত্ৰত নতুন নতুন দিশৰ উদ্ভাৱনৰে এনে ধৰণৰ ৰোগী সকলে যাতে সুবিধা লাভ কৰিব পাৰে তাৰে লক্ষ্য ৰাখি এনে অনুষ্ঠানৰ আয়োজন কৰা হৈছে।\nউক্ত প্ৰৱন্ধটিৰ কাৰিকৰী দিশত ভলোন্টেৰি হেলথ এচোছিয়েছন অব ইণ্ডিয়াক সহায় কৰিছে ডাঃ গৌতম বৰগোঁহাইয়ে।\nPrevious মাজনিশা জুবিনক দুৰ্বৃত্তৰ আক্ৰমণৰ চেষ্টা, দিছপুৰ থানত গোচৰ\nNext ১৬ আগষ্টৰ পৰা ৰাজ্যত কি কি নতুন নিয়ম…


বাংক বিশেষজ্ঞ -(বিকাশ শইকীয়া ) - সাহিত্য ডট অৰ্গ\nবাংক বিশেষজ্ঞ -(বিকাশ শইকীয়া )\nবাংক মৰাটো কলেজত থাকোতে বেয়া কাম বুলি ভাবিছিলোঁ। কিন্তু যেতিয়া ইউনিভাৰ্চিটিৰ এঘন্টীয়া শ্ৰেণীত দহ মিনিটতে চকু পতা মেলি ৰাখিবলৈ প্ৰচণ্ড সংগ্ৰাম কৰিব লগা হ’ল, তেতিয়াই বাংকিং আৰম্ভ কৰি দিছিলোঁ। তেতিয়া যি আৰম্ভ হ’ল, হ’লেই আৰু। প্ৰেক্টিকেল ক্লাছত বাংক, কোম্পানীৰ ট্ৰেইনিঙত বাংক, আৰু এতিয়া কৰ্তব্যত বাংক।\nবাংক মৰাটো এতিয়া এটা হবি হৈ পৰিছে। কৰ্তব্যত বাংক মাৰি বিয়া, জন্মদিনৰ পাৰ্টী, অন্নপ্ৰাসন, বিহুৰ ফাংচন উপভোগ কৰিছোঁ, কিন্তু আজিলৈকে বাংক মাৰি হাতে-লোটে ধৰা পৰা নাই।\n১৪ দিন অন-অফৰ লাষ্ট শ্বিফট, নাইট ডিউটি আছিল। চাইটত গৈ পালোঁ। টনেজাই ক’লে, ‘কাম তো কুচ ভী নহী হোগা। -লগে লগে বাংক মৰাৰ লালসা জাগি উঠিল। ফটাফট ৰেজিষ্টাৰত চহী মাৰিলোঁ আৰু যিখন গাড়ীত গৈছিলোঁ সেইখনতে উভতি আহি গ’লোঁ।\nচাইটৰপৰা আহি শিৱসাগৰ পালোহি। উৎপলক ফোন কৰিলোঁ, ৰাতি বাছষ্টেণ্ডত থৈ আহিব লাগে। চাৰে আঠ বজাত উৎপল আহি পালে। বয়-বস্তু পেক কৰি উৎপলৰ বাইকত উঠিলোঁ, পুল-অভাৰটোৰে মূৰটো ঢাকি লোৱাৰ উপৰিও মাৰ্ফলাৰ এখনৰে মুখখন ঢাকি ল’লোঁ।\n– আব্বে ইমান ঠাণ্ডা লাগিছেনে, চব ঢাকি লৈছ যে? উৎপলে সুধিলে।\n– ঠাণ্ডা নহয় বে, বছে ৰাতি কলনিত খোজ কাঢ়ে কৰে, কেনেবাকে দেখিব লাগিলে ৱাট লাগি যাব। মই ক’লোঁ।\nবাছত উঠিলোঁ। ১২ নম্বৰ চিট; চিংগল চিট। ১৩ আৰু ১৪ নম্বৰ চিটত দুজনী ধুনীয়া ছোৱালী। বাহ, আজি দিনেই ভাল। বাছখন ষ্টাৰ্ট দিবলৈ লৈছে, আৰু আঠঘন্টাৰ পাছত গুৱাহাটী গৈ পামগৈ, হেডফোনটো কাণত লগালোঁ। চুহানা চফৰ অউৰ য়ে মৌচম হাচি, হমে ডৰ হে হাম খো না জায়ে কহী….\nমিঠা পাণ এখন চোবাই হেডফোনত গানৰ আমেজ লৈ আছোঁ। এবাৰ পিক পেলাবলৈ বাওঁফালে খিড়িকীখনেৰে মূৰটো উলিয়াইছোঁহে মাত্ৰ… আব্বে চাল্লা….. খিড়িকীৰ তলত, হাতত মিডিয়াম চাইজৰ ট্ৰলী এটা লৈ বছ।\nলগে লগে পুল-অভাৰ, মাৰ্ফলাৰ আৰু লগত থকা এৰী চাদৰখনেৰে গা-মূৰ-চকু চব ঢাকি ল’লোঁ। বছ বেলেগ এখন গাড়ীত উঠিলেই হ’ল। কিন্তু…. বছ আহি ৯ নম্বৰ অৰ্থাৎ মোৰ আগৰ চিংগল চিটত বহিলহি। চুহানা চফৰৰ গান অফ কৰি থ’লোঁ। হে ভগ্গু, আজি বচাই দিয়া আৰু। কচম খাইছোঁ জিন্দেগীত ভৱিষ্যতে বাংক নামাৰোঁ।\n– চিট থোৰা পিচে কৰ লেতা হু, কোই প্ৰ’ব্লেম হোগা ক্যা? বছে ছাগে’ মোকেই কৈছিল। কিন্তু অকনো লৰচৰেই নকৰিলোঁ, মুখেদি কিবা কোৱাতো দূৰৈৰে কথা। বছে ভইচটোন বা বডী মুভমেন্ট আইডেনটিফাই কৰিলে জেং হৈ যাব।\nবাছ চলিবলৈ আৰম্ভ কৰিলে। এৰী চাদৰ আৰু মাৰ্ফলাৰখনৰ মাজেৰে এক মিলিমিটাৰ মান ফাক এটা কৰি চালোঁ। বছে টাচ্চস্ক্ৰীণ মোবাইলটো টিপা-টিপি কৰি আছে। মই সাৰ-সুৰ নকৰি চিটত আউজি দিলোঁ।\nআলবিদা আলবিদা… প্ৰচণ্ড শব্দ কৰি মোৰ মোবাইলটো বাজি উঠিল। এৰী চাদৰখনৰ এক মিলিমিটাৰমান ফাকটোৰে দেখিলোঁ বছে পিছফালে ঘূৰাৰ দৰে কৰিছে। চাল্লা বছে ছাগে’ চাইটৰ খবৰ লবলৈ মোক ফোন কৰিছে। … জেং হৈ গ’ল। হে ভগ্গু, এশ গৰু মাৰিলে বাঘৰো মৰণ। আজি ফচি গ’লোঁ…. গড, আল্লা, যীচু, মহম্মদ, কৃষ্ণ, ৰাম…. চেভ মাই চি.এল।\nসেপ এটা ঢুকি ফোনটো পকেটৰপৰা উলিয়ালোঁ। উফ….. ৰক্ষা, চাণক্যদাৰ ফোন। চাল্লা এই চাণক্যদাডালে সদায় ভুল সময়তে ফোন কৰে। অকনো শান্তি নাই। ফোনটো চুইচ অফ কৰি থ’লোঁ। তাৰ পাছত ভাবিলোঁ, চাণক্যদাক এনেয়ে গালি দিলোঁ। চাণক্যদাৰ সলনি বছৰ ফোন হোৱা হ’লে!! আজি চাণক্যদাই ভুল সময়ত ফোন কৰি বচাই দিলে।\nবাছ গৈ জখলাবন্ধাত ৰখিল। ৰাতি একো খাই অহা নহ’ল। গতিকে ভোক লাগিছে। ইফালে সৰুপানীৰো টেণ্ডেন্সি এটা হৈছে। কিন্তু বছ নামি যোৱাৰ কোনো লক্ষণেই নাই, অৱশ্য এই পৰিস্থিতিত নামি গ’লে জেং হব, সেয়ে মই নানামিলোঁ।\nবাছ গৈ আছে। নগাঁও, ৰহা, জাগীৰোড…. ৰাতি পুৱাও পুৱাও হৈছে। বাছ ৰখিল। কণ্ডাক্টৰে ক’লে.. কাৰোবাৰ পেচাব-চেচাব লাগিছে যদি কৰি লব। বছ নামি গ’ল।\nকৰবাত পাইছিলোঁ, যদি মনটো ডাইভাৰ্ট কৰি দিব পাৰি তেন্তে সৰুপানী-বৰপানীৰ টেণ্ডেন্সি মনলৈ নাহে। বাছৰপৰা আধাসজা বিল্ডিং এটা দেখিলোঁ। তাতে মনটোক খাপ খুৱাই ল’লোঁ। এটা কাহিনী কল্পনা কৰিলোঁ… এজন মানুহ, অৱসৰৰ আগতেই তেওঁ ঘৰটো সজাবলৈ আৰম্ভ কৰিছিল। ভাবিছিল, গ্ৰেচুইটি আৰু চি.পি.এফৰ টকাৰে তেওঁ এই ঘৰটোৰ নিৰ্মাণকাৰ্য্য সমাপ্ত কৰিব। ঘৰটোৰ ফাউণ্ডেচনৰ এমাহৰ পাছত তেওঁ অৱসৰ ল’লে। কিন্তু অৱসৰৰ পাছত পেঞ্চন অফিচৰ এখন টেবুলৰ পৰা আনখন টেবুল চক্কৰ লগাই লগাই তেওঁ ভাগৰি পৰিল।\nবাছ আহি খানাপাৰা পালেহি। সাধাৰণতে মই খানাপাৰাত নামি দিওঁ। খানাপাৰাৰপৰা বেলতলালৈ খোজ কাঢ়ি যাব পৰা দূৰত্ব। কিন্তু, চাল্লা…! বছ তাতো নানামিল। গতিকে মোৰো নমা নহ’ল।\nসৰুপানীৰ টেণ্ডেন্সিটো বাঢ়ি গৈ আছে। মই আধাসজা ঘৰৰ কাহিনীটো পুনাৰম্ভ কৰিলোঁ। মানুহজনৰ এহাল ল’ৰা-ছোৱালী আছিল। মানুহজনে ভনীয়েক কেইজনীক উলিয়াই দিয়াৰ পাছত নিজৰ কথা ভাবিছিল। সেয়ে অৱসৰৰ সময়তো ল’ৰা-ছোৱালীহাল কলেজৰ দেওনা পাৰ হোৱা নাছিল। এফালে এটা আধাসজা ঘৰ, আনফালে কলেজৰ বৰ্ধিত মাচুল। পেঞ্চন অফিচৰ যন্ত্ৰণাতো আছেই। বশিষ্ট চাৰিআলি পালোঁহি। নাই, বছৰ সাৰ-সুৰেই নাই। ইফালে মোৰ অৱস্থা তথৈবচ। কিমান ডাইভাৰ্ট কৰিম আৰু…। মানুহজনৰ ঘৰটো আধাসজা হৈ আছে, পেঞ্চন অফিচৰ কেৰাণীটোৰ লগত তৰ্কাতৰ্কি কৰিছে আৰু ইফালে মোৰ সৰুপানীৰ টেণ্ডেন্সিটো সহ্যসীমাৰ শেষপ্ৰান্ত আহি পাইছেগৈ…।\nঅৱশেষত লখৰাত বছ নামিল। উফ ৰক্ষা।\nলখৰাৰপৰা বাছখন দুশমিটাৰমান গৈছেহে, বেগটো পিঠিত লৈ চিটৰপৰা উঠিলোঁ।\n– ৰখা ভাই, ৰখা ইয়াত। মই ড্ৰাইভাৰক ক’লোঁ।\n– দাদা আই.এছ.বি.টি. পালোৱেই। চবেই ঘৰৰ আগত নামিব খুজিলে কেনেকৈ হ’ব? ড্ৰাইভাৰজনে ক’লে।\n– আব্বে বুজ বে, ঘৰ-চৰ নহয়, পৰিস্থিতিটো বুজ। পিলিজ, জেং হৈ যাব নহ’লে।\nড্ৰাইভাৰে পৰিস্থিতি বুজি হাঁহি এটা মাৰি ব্ৰেক মাৰি দিলে।\nবাছৰপৰা জঁপিয়াই নামি চিধাই কাষৰ জংঘলৰ পিনে দৌৰিলোঁ। উফ ৰক্ষা।\nদুপৰীয়া বছে ফোন কৰিলে-\n– তুম গোহাটী কা হো না?\n– হা ছাৰ। মই মোলায়ম সুৰত ক’লোঁ।\n– এক্সুৱেলি মে গোহাটী আয়া থা। অভী হোটেল ডাইনেষ্টী মে হু। চাম কো নিকল জাউংগা। য়ে গোহাটী মো অচ্চা মিঠাই কহা মিলেগা?\nবছক দল-দোপৰ ঠিকনা দিলোঁ। তাৰ পাছত সুধিলোঁ, ছাৰ য়ে গোহাটী কা মউচম অভী কেইচা হে\n– য়হা কা তো চহী মউচম হে, লেকিন কল বাছ মে অজীব বাত হুৱা। এক আদমী পুৰা কম্বল-ৱম্বল অউৰকে পুৰা ৰাত বিনা হিলে দুলে বইঠা ৰাহা। মে তো চচ মে পৰ গয়া থা কহী মৰ না গয়া হো\n– অৰে নহী চাৰ, কুচ লোগ হোতে হে এইচে। মই মিহিকৈ ক’লোঁ।\n– লেকিন মেৰে উতৰনেকে বাদ মেইনে দেখা, ৱহ বাছ চে কম্বল অউৰকে হি উতৰ গয়া অউৰ জংঘল কী তৰফ এইচা ভাগা, এইচা ভাগা, কে মে হেৰান হো গয়া।\n– ছাৰ ক্যা আপ এইচে লোগো পৰ ভী ধ্যান দেতে হে? গোহাটী কা মিঠাই কা মজা লিজিয়ে…. মই বিষয় সলনি কৰাৰ চেষ্টা কৰিলোঁ।\nভাগ্য ভাল, জংঘলৰপৰা ওলাই অটোত উঠি ঘৰ সোমোৱালৈকে পুল-অভাৰ, মাৰ্ফলাৰ আৰু এৰী চাদৰখন মোৰ গায়ে-মূৰে মেৰ খায়ে হৈ আছিল।\n← ভোজন বিলাস – ১ -(ভাস্কৰ মজুমদাৰ)\nকনফুচিয়াচ, বুদ্ধ আৰু এজাক কুকুৰ -(ৰক্তিম গোস্ৱামী) →\nএটা চাইনা কলম (মণ্টু কুমাৰ ডেকা)\nঐক্য-সংহতি ৰক্ষাত বিহুৰ ভূমিকা (সন্ধ্যা বেজবৰুৱা)\nপদপথত ৰূপান্তৰৰ গদ্য – পাৰ্থ জ্যোতি বৰুৱা


আকাশবাণী - অসমীয়া ৱিকিপিডিয়া\n(অল ইণ্ডিয়া ৰেডিঅ'ৰ পৰা পুনঃনিৰ্দেশিত)\nআকাশবাণী (ইংৰাজী: All India Radio; হিন্দী: आकाशवाणी) ভাৰতৰ এটা অনাতাঁৰ সম্প্ৰচাৰ সেৱা আৰু প্ৰচাৰ ভাৰতীৰ এটা অংশ। ১৯৩০ চনত, প্ৰতিষ্ঠা হোৱা অল ইণ্ডিয়া ৰেডিঅ'ক ১৯৫৬ চনত আধিকাৰিকভাবে আকাশবাণী নামকৰণ কৰা হয়। আকাশবাণী বিশ্বৰ অন্যতম বৃহৎ অনাতাঁৰ সম্প্ৰচাৰক। ইয়াৰ প্ৰধান কাৰ্যালয় নতুন দিল্লীৰ আকাশবাণী ভৱনত অৱস্থিত। এইটো ভৱনত দূৰদৰ্শনৰ কাৰ্যালয়ো আছে।\nনতুন দিল্লী, দিল্লী, ভাৰত,\nনতুন দিল্লীত অৱস্থিত আকাশবাণীৰ মুখ্য কাৰ্যালয়\n১৯২৭ চনত কেইটামান ৰেডিঅ' ক্লাবৰ সহযোগত ব্ৰিটিছ ভাৰতত প্ৰথম অনাতাঁৰ সম্প্ৰচাৰ আৰম্ভ হৈছিল। ১৯২৬ চনত হোৱা এখন চুক্তি মৰ্মে বেচৰকাৰী ইণ্ডিয়ান ব্ৰ'ডকাষ্টিং কোম্পানীক (IBC) দুটা অনাতাঁৰ কেন্দ্ৰ স্থাপন কৰাৰ বাবে কৰ্তৃত্ব প্ৰদান কৰা হৈছিল। সেই অনুসৰি ১৯২৭ চনৰ ২৩ জুলাইত বোম্বাই কেন্দ্ৰ আৰু একে বছৰৰে ২৬ আগষ্টত কলকাতা কেন্দ্ৰৰ কাৰ্যসূচী আৰম্ভ হয়। ১৯৩০ চনৰ ১ মাৰ্চত ইণ্ডিয়ান ব্ৰ'ডকাষ্টিং কোম্পানীৰ কাম-কাজ বন্ধ হৈ যোৱাত চৰকাৰে ১৯৩০ চনৰ ১ এপ্ৰিলত 'ইণ্ডিয়ান ষ্টেট ব্ৰ'ডকাষ্টিং চাৰ্ভিচ' গঠন কৰি অনাতাঁৰ সম্প্ৰচাৰ আৰম্ভ কৰে। দুবছৰ পৰীক্ষামূলকভাৱে কাৰ্যসূচী সম্প্ৰচাৰ কৰাৰ অন্তত ১৯৩২ চনৰ মে মাহৰ পৰা স্থায়ীভাৱে কাৰ্যসূচী সম্প্ৰচাৰ আৰম্ভ হয়। ১৯৩৬ চনৰ ৮ জুনৰ পৰা এই কোম্পানীটো অল ইণ্ডিয়া ৰেডিঅ' বুলি নতুন নামকৰণ হয়।\n১৯৩৯ চনৰ ১ অক্টোবৰৰ পৰা পুষ্টু ভাষাৰ কাৰ্যসূচীৰে অল ইণ্ডিয়া ৰেডিঅ'ই বহিঃসেৱা আৰম্ভ কৰে। প্ৰকৃততে আফগানিস্থান, ইৰান আৰু আৰৱীয় দেশসমূহক উদ্দেশি জাৰ্মানীয়ে কৰা উদ্দেশ্যধৰ্মী (propaganda) অনাতাঁৰ সম্প্ৰচাৰক প্ৰতিহত কৰিবলৈ এই বহিঃসেৱা কাৰ্যসূচী আৰম্ভ কৰা হৈছিল। ভাৰতে স্বাধীনতা লাভ কৰাৰ আগলৈকে দেশখনত মাত্ৰ ৬টাহে অনাতাঁৰ কেন্দ্ৰ আছিল। এই কেইটা হ'ল- দিল্লী, বোম্বাই, মাদ্ৰাজ, লক্ষ্ণৌ, কলকাতা আৰু টিৰুচী। অনাতাঁৰ গ্ৰাহক যন্ত্ৰৰ সংখ্যা আছিল ২,৭৫,০০০। ১৯৫৬ চনত অল ইণ্ডিয়া ৰেডিঅ'ৰ আধিকাৰিক নাম আকাশবাণী কৰা হয়। ১৯৫৭ চনৰ ৩ অক্টোৱৰ তাৰিখে ৰেডিঅ' চিলোনৰ (Radio Ceylon) সৈতে প্ৰতিদ্বন্দ্বিতা কৰিবলৈ বিবিধ ভাৰতী সেৱা উন্মোচন কৰা হয়। ১৯৫৯ চনত আকাশবাণীয়ে দিল্লী মহানগৰত দূৰদৰ্শন সেৱা আৰম্ভ কৰে। ১৯৭৬ চনৰ ১ এপ্ৰিলত দূৰদৰ্শন আকাশবাণীৰ পৰা পৃথক হৈ যায়। প্ৰথম এফ এম সেৱা বৰ্তমানৰ চেন্নাইত আৰম্ভ হয় ১৯৭৭ চনৰ ২৩ জুলাইৰ দিনা।\n১৯৩৬ চনত এম ভি গোপালাস্বামীয়ে তেওঁৰ বাসস্থান "বিত্তাল বিহাৰ"ত (বৰ্তমান মহীশূৰৰ আকাশবাণী চৌহদৰ পৰা ২০০ গজ আঁতৰত ) দেশৰ প্ৰথমটো ব্যক্তিগত অনাতাঁৰ কেন্দ্ৰ স্থাপন কৰা সময়তে "আকাশবাণী" শব্দটোৰ উদ্ভাৱন কৰিছিল। ই এটা সংস্কৃত ভাষাৰ আৰু হিন্দু পৌৰাণিক কথাৰ সৈতে জড়িত শব্দ।\n↑ 2.0 2.1 Milestones Official website. allindiaradio.org. Retrieved:2013-01-13.\n↑ AIR Manual, Chapter 1: History of All India Radio[সংযোগবিহীন উৎস]\n↑ Mysore Akashavani is now 75 years old\n↑ BabLa dictionary Retrieved 2011-10-15.\nৱিকিমিডিয়া কমন্সত আকাশবাণী সম্পৰ্কীয় মিডিয়া ফাইল।\n"https://as.wikipedia.org/w/index.php?title=আকাশবাণী&oldid=281607"ৰ পৰা অনা হৈছে\nশেষ সম্পাদনা কৰা হৈছে 10 June 2021 তাৰিখে 10:48 বজাত\nএই পৃষ্ঠাখন ১০ জুন, ২০২১ তাৰিখে ১৬:১৮ বজাত অন্তিম সংশোধন কৰা হৈছিল।


পুনৰ আতংকময় পৰিৱেশঃ কৰ'নাৰ ভয়ংকৰ স্ট্ৰেইন 'নিওকভ'ৰ সন্ধান - Mahabahu.com\nপুনৰ আতংকময় পৰিৱেশঃ কৰ’নাৰ ভয়ংকৰ স্ট্ৰেইন ‘নিওকভ’ৰ সন্ধান\nin Health, Health, News, Special Report, World\nকৰ’নাৰ প্ৰসৱগৃহত পুনৰ আতংকময় পৰিৱেশ! এইবাৰ এই ভয়াবহ কৰ’নাৰ সবাতোকৈ বিপদজনক স্ট্ৰেইনৰ সন্ধান দিলে চীনৰ উহানৰ গৱেষক – বিজ্ঞানীসকলে। উহানৰ বিজ্ঞানীসকলে দক্ষিণ আফ্ৰিকাত ‘নিওকভ’ নামেৰে কৰ’নাৰ নতুন এক ভয়ংকৰ স্ট্ৰেইনৰ সন্ধান পাইছে। ই অতি ভয়ংকৰ আৰু অত্যাধিক সংক্ৰামক!\nকিন্তু এই নিওকভ ( NeoCov) নতুন ভাইৰাছ নহয়। ই মিডল-ইস্ট ৰেচপিৰেটাৰি চিন্দ্ৰোম বা MERS-CoV ভাইৰাছৰ সৈতে যুক্ত। ২০১২ চনৰ পৰা ২০১৫ চনৰ ভিতৰত মধ্যপ্ৰাচ্যৰ দেশবোৰত এই ভাইৰাছৰ সংক্ৰমণ চকুত পৰিছিল। এই ভাইৰাছে সাধাৰণতে মানুহৰ শৰীৰত সংক্ৰমণ নঘটাইছিল, মূলতঃ পশু-পক্ষীৰ ক্ষেত্ৰত হে ইয়াৰ সংক্ৰমণ হৈছিল। প্ৰথমতে এই ভাইৰাছে বাদুলিৰ শৰীৰত সংক্ৰমণ কৰিছিল। কিন্তু bioRxiv জাৰ্ণালত প্ৰকাশিত লেখাত উহানৰ গৱেষকে দাবী কৰিছে যে এই NeoCov আৰু ইয়াৰ নিকটাত্মীয় PDF-2180-CoV’-এ এতিয়া মানুহৰ শৰীৰত আক্ৰমণ আৰম্ভ কৰিছে। বাদুলিৰ পৰা উটৰ শৰীৰ হৈ এই মাৰাত্মক ভাইৰাছে এতিয়া মানুহৰ শৰীৰত সংক্ৰমণ আৰম্ভ কৰিছে।\nউহান বিশ্ববিদ্যালয় ( Wuhan University) আৰু চাইনিজ একাডেমী অফ চাইন্সৰ গৱেষক সকলে দাবী কৰিছে যে আৰু মাত্ৰ এবাৰ মিউটেশ্যন হ’লেই এই ভাইৰাছে মানুহৰ শৰীৰত বাহ বান্ধিব পাৰে। সমস্যা হ’ল, এই ভাইৰাছে মানুহৰ শৰীৰত সংক্ৰমণ আৰম্ভ কৰিলে কৰ’নাৰ কোনো এন্টিবডি বা কোনো ভেকচিনে তাৰ গতি ৰুদ্ধ কৰিব নোৱাৰিব। চীনৰ বিজ্ঞানীসকলে কৈছে যে এই নতুন ভাইৰাছ স্ট্ৰেইনৰ মাজত থকা ‘MERS- highCoV’ৰ মাৰণ ক্ষমতা আৰু কৰ’নাৰ দৰে সংক্ৰমণ ক্ষমতা থাকিব। ই অতি ভয়ংকৰ হ’ব। বিজ্ঞানীসকলে দাবী কৰিছে যে এই ভাইৰাছৰ সংক্ৰমণৰ ফলত মৃত্যুৰ হাৰ ৩৫% হ’ব। অৰ্থাৎ, প্ৰতি তিনিজনৰ ভিতৰত এজনৰ মৃত্যু হ’ব। ইয়াৰ উপসৰ্গ কৰ’নাৰ দৰেই হ’ব।\nSource: দিলীপ দৈমাৰী


নাগৰিকত্ব সংশোধনী বিধেয়ক আৰু কিছু কথা ৷৷ সৃষ্টি শ্ৰেয়ম৷৷ – বৌদ্ধিক বিচাৰ\nচ’ৰাঘৰ / সমকাল / নাগৰিকত্ব সংশোধনী বিধেয়ক আৰু কিছু কথা ৷৷ সৃষ্টি শ্ৰেয়ম৷৷\nমে 15, 2018\tসমকাল মন্তব্য কৰক 315 দৰ্শন\nনাগৰিকত্ব সংশোধনী বিধেয়ক-২০১৬ খন গৃহীত নহ’লেও ইয়াৰ উত্থাপন অসমীয়াৰ কাৰণে মংগলজনক বিষয় হিচাপেই পৰিগণিত হৈছে। নহ’লে আমি সঁচাকৈ আমাৰ কি আছিল আৰু কি আছে গমকে লোৱা নাছিলোঁ। তেনেকৈয়ে হয়তো এদিন ত্ৰিপুৰীসকলে নিজৰ মাটিত সংখ্যাগৰিষ্ঠতা হেৰুৱাইছিল, বাঙালী আধিপত্যত নিজৰ ভাষা হেৰুৱাইছিল। তেনেকৈয়ে হয়তো এদিন আমাৰ কছাৰী ৰাজ্য কাছাৰকে আদি কৰি সমস্ত বৰাক উপত্যকাত ‘অফিচিয়েল লেংগুৱেজ’ বাংলা হৈ পৰিছিল। আমাৰ বাকী থকা ব্ৰহ্মপুত্র উপত্যকাৰ ভাগ্য অলপ হ’লেও ভাল, আমি অন্ততঃ জুইত সম্পূৰ্ণ জাহ যোৱাৰ আগতেই এই বিধেয়কৰ কৃপাত সাৰ পালোঁ।\nআমি সাহিত্য-সংস্কৃতিৰ লগত জড়িত মানুহ, তাতে আছোঁ অসমৰ বাহিৰত। ইয়াত কৰ্মসূত্রে আৰু ব্যক্তিগতভাৱেও বেছিকৈ হিন্দীভাষী আৰু বাংলাভাষী বন্ধু-বান্ধৱৰ লগতে উঠা-বহা। ৰাজনীতিৰ পৰা সহস্রযোজন দূৰত্বত থাকিবলৈ ভালপোৱা এই মানুহখিনিৰ লগতে আমাৰ সহজ জীৱন যাপন। আনকি ইয়াত আমাৰ যৎকিঞ্চিত যি কিতাপ আছে, তাৰ আধা হিন্দী [ইয়াৰ দোকানত গুলজাৰ-ফৈজৰ হিন্দী কিতাপ পাইছোঁ, অসমত পোৱা নাছিলোঁ], আৰু বাকী ইংৰাজী-বাংলা-অসমীয়া। আমাৰ মোবাইলৰ playlist ত “তুমি রবে নিরবে” বা “আমার’ পরাণ যাহা চাই” যিমান বাজে “বিমূৰ্ত মোৰ” বা “অপৰূপা” সিমান নাবাজে ছাগৈ। চিনেমাও বাংলা-হিন্দীয়ে প্ৰথম পছন্দ। গতিকে অসমৰ মানুহে যাতে মোক হিন্দী বিদ্বেষী বা বাংলা বিদ্বেষী বুলি নাভাবে বা অসমৰ পুৰণি হিন্দী ভাষী বা পুৰণি বাংলাভাষীৰ অসমলৈ অৱদানৰ বিষয়েও সোঁৱৰাই নিদিয়ে। কথাখিনি আমি নিজৰ যৌক্তিক বিশ্লেষণেৰেই চাম।\nআচৰিত আমিবোৰ। ইমান শিক্ষিত, জনাবুজা— অথচ নিজৰ অধিকাৰ- মান খিনি চিনি নাপাওঁ। ‘প্ৰফেট’ত চুবুৰীয়াৰ মাজৰ চকোৱা খনকে ভাঙিবলৈ মানা কৰিছে আৰু আমি পাৰস্পৰিক মৰ্যাদা-দূৰত্ব নুবুজি নিজৰ ঘৰ এৰি দি নঙলাৰ বাহিৰত বহিবলৈ ৰাজী আছোঁ। তাৰ মাজতে আকৌ বহুজনে এতিয়াও প্রশ্ন কৰিছে— বিদেশীক খেদিবলৈ , অসমীয়ানো কোন? এই প্রশ্নটো আমি নিজকে কৰিলেই হ’ল। আৰু সমুখৰ জনক। যিয়ে উত্তৰটো ‘মই নহয়’ বুলি দিয়ে, তাকেই খেদাৰ ব্যৱস্থা কৰিলেই সমস্যাবোৰ সহজ হৈ যায়। অসমত থাকি যি অসমীয়া ক’ব নাজানে, অসমীয়া সংস্কৃতিক নিজৰ বুলি অনুভৱ নকৰে সি অসমীয়া নহয়। আৰু সেইবাবেই, যদি ‘অসমীয়াত্ব’ৰ মাপ নিৰূপক যন্ত্র থাকিলেহেতেন, অসমৰ জনজাতীয় বংশোদ্ভৱ মোৰ নিচিনা মানুহতকৈ জ্যোতিপ্ৰ্সাদ (আগৰৱালা) বহুত বেছি অসমীয়া হ’লহেতেন। As simple as that. ধৰ্ম নাই, উপজাতি নাই- ‘অসমীয়া’ ইমান উদাৰ এটা চিনাকি- তাকে লৈ মানুহৰ বিভ্ৰান্তিৰ অন্ত নাই! একো কৰিব নালাগে৷ ভাষাটো শিক, ইয়াৰ সংস্কৃ্তি নিজৰ কৰি ল- হৈ যাবি অসমীয়া! এইকেইদিনত দেখিছোঁ দুগৰাকীমান জনজাতীয় বন্ধু বান্ধৱী, যাৰ বহুদিনীয়া অভিমান ক্ষোভ এতিয়া পাৰ বাগৰি আহিছে। ‘আমাক হীনচকুৰে চাইছিলি নহয়- পা এতিয়া মজাটো!’, ‘আমাৰ মাটিত আহি আমাক হেয় কৰিছিলি নহয়- এতিয়া নাহিবি আমাক বিচাৰি’— ঠিক এই ক্ষোভ। কিন্তু কাৰ প্রতি? বৰ্ণহিন্দুৰ ওচৰত বঞ্চনাৰ ইতিহাস আমাৰ অসমৰ (কেৱল অসমৰ?) জনজাতীয় লোকৰ আছে। যুগ যুগৰ অন্যায়ৰ পাচত তেওঁলোকৰ বিচ্ছিন্নতাবাদী মনোভাৱ বা ‘তথাকথিত অসমীয়া’ ( বৰ্ণহিন্দু?)ৰ প্ৰতি বিক্ষোভ স্বাভাৱিক। আন্তঃকন্দলৰ দৰে সেই যুঁজ অসমে বহন কৰিয়ে আছে। কিন্তু এইসময় সেই বিষয়ত লাগি থকাৰ নহয়। সেই কথা জনজাতি-বৰ্ণহিন্দু প্ৰমুখ্যে সকলো অসমীয়াই বুজা উচিত।\nজানো, আজি বিদেশী অর্থাৎ বাংলাদেশীসকলেই আমাৰ জাতিৰ ভাবুকি আৰু সেয়ে আমাৰ যুঁজ তেওঁলোকৰ বিৰুদ্ধেহে। কিন্তু এইখিনি বুজি উঠিবলৈ যাওঁতে আমি এইকেইদিনত যি অলপ ইতিহাস-[আমাৰ আৰু আমাৰ চুবুৰীয়া ৰাজ্যৰ] ভ্ৰমণ কৰিলো৷ সেইবোৰ দেখি গমিহে অসমীয়া ভাষাটোৰ বাবে ইমান চিন্তিত হৈ পৰিছোঁ। আৰু আমি স্পষ্টকৈ ক’ম, সেয়া মাথোঁ নতুনকৈ আহিবপৰা বাংলাদেশীৰ শঙ্কাৰে উদ্ভুত নহয়। সিদিনা শ্ৰদ্ধেয় হোমেন বৰগোহাঞিৰ লেখনিৰ পৰা ১৯৭১চনৰ আমি ৬৭% অসমীয়াভাষীৰ পৰা কিদৰে এতিয়া ৪৮% হৈ অসমত ভাষিক সংখ্যালঘূত পৰিণত হ’লো পাইছোঁ। আৰু সাধাৰণ জ্ঞানেৰে আমি সেয়া জনগোষ্ঠীয় বিচ্ছিন্নতাবাদৰ লগতে বৰ্হিৰাজ্যৰ পৰা অহা অসমবাসীৰ সহযোগহীনতাৰ বাবে বুলি মূলত ধৰি লৈছোঁ। তাৰ পিচত আমাৰ কৰণীয় কি?\nঅসম নামৰ ভৌগোলিক অঞ্চলটোৰ ভিতৰৰ স্থায়ী মানুহখিনিকে ‘অসমীয়া’ বুলি কয় আৰু অসম অঞ্চলটোৰ মানুহখিনিয়েহে ‘অসমীয়া’ ভাষাটো কয়। অসমত যিহেতো আমি বড়ো, ডিমাছা, কাৰ্বি, মিছিং, ৰাভা ইত্যাদি নিজৰ একোটা ভাষা থকা বহুতো জনজাতি আছোঁ, সৌ অতীজতে বিভিন্ন প্ৰান্তৰ পৰা অহা টাই-আহোম, ব্ৰাহ্মণ, কলিতাৰ উপৰিও ৰাজস্থান, বিহাৰ, পশ্চিমবংগৰ পৰা নিজ নিজ ভাষালৈ আহি অসমীয়া সমাজত মিলি যোৱা মানুহখিনি আছোঁ, সেই সকলোৰে মাজত ভাৱৰ আদান প্ৰদানৰ বাবে উমৈহতীয়া ভাবে ব্যৱহৃত ভাষাটোহে অসমীয়া। ই কোনোবা এটা বিশেষ শ্ৰেণীৰ/ বিশেষ এটা জাতিৰ পৈতৃক সম্পত্তি নহয়। কোঁচ-কলিতাজন যিমান অসমীয়া, কছাৰী-আহোমজনো সিমান অসমীয়া। অসমীয়া ভাষাটো বামুণ-কায়স্থৰ যিমান, বড়ো-কৈৱৰ্তৰো সিমান। অসমীয়া সংযোগী ভাষা হিচাপে আমি ব্যৱহাৰ কৰিবই লাগিব। আৰু গোটেই অসমখনত আমি এই সংযোগী ভাষাৰে ভাৱৰ আদান প্ৰদান কৰিবলৈ যাওঁতে আমাৰ সৰু বড়ো বা ৰাভা সমাজত নিজ নিজ ভাষাটোৰ চৰ্চা এৰি দিলে নহ’ব; তেতিয়া সি লুপ্তপ্ৰায় হ’ব। এই ভাষাবোৰৰ আদিভূমি অসম। অসমৰ সংস্কৃতি ইহতৰ অবিহনে সম্পূৰ্ণ নহয়। কিন্তু এতিয়া অসমত ভাষাৰ ক্ষেত্ৰত যিটো হৈছে সেয়া হৈছে অসমৰ বাহিৰত চলা ভাষাৰ আমাৰ ইয়াত আধিপত্য। বাংলা হওক হিন্দী হওক— সেই ভাষা ব্যৱহাৰ হ’বলৈ নিজৰ নিজৰ একোটা অঞ্চল আছে। ঠিক অসমীয়াৰ বাবে অসম থকাৰ দৰে। তেনেস্থলত আমি কিয় আমাৰ ঠাই অন্য ভাষাভাষীক এৰি দিম? আমি দিল্লীত অসমীয়া ভাষাৰ বিদ্যালয় পাতিবলৈ নাযাওঁ, নিজৰ মাজত অসমীয়াত কথা পাতিলেও দিল্লীবাসীৰ লগত সংযোগী ভাষা হিন্দীতে পাতিম। সেইদৰে যদি মই কাইলৈ পাঞ্জাৱ বা মহাৰাষ্ট্রত মাটি কিনি থিতাপি লওঁ, মোৰ লগত অসমীয়া কলনি এটা বহাই পঞ্জাৱী বা মাৰাঠীৰ প্রতি ভাবুকি অন্ততঃ হ’বলৈ নাযাওঁ। নিজৰ ঘৰত নিজৰ শিপাডাল জীয়াই ৰখাৰ চেষ্টা কৰিও সেই ঠাইৰ ভাষা সংস্কৃতিত মিলি যাম। এই সন্মান সেই স্থানৰ প্ৰাপ্য। আমিও বহিঃ ৰাজ্যৰ পৰা অহা অসমবাসীৰ পৰা সিমানেই আশা কৰোঁ, আনক তেওঁলোকৰ সাংস্কৃতিক উপাদান, আমি গ্রহণ কৰিম। কিন্তু তেওঁলোকে লগত অনা সংস্কৃতিক আধিপত্য জন্মাবলৈ দিলে নহ’ব। তেওঁলোকে লৈ অহা ভাষা এটাক আমাৰ মাটিত ‘অফিচিয়েল লেংগুৱেজ’ কৰাৰ বাবে আন্দোলন কৰাৰ স্পৰ্ধা কৰিলে নহ’ব। আমাৰ ইয়াত নিগাজিকৈ থাকি ‘অসমীয়া ক’ব নাজানো’ বুলি ক’লে নহ’ব। নিজে নকৰিলেও, আনে কৰিলে সমৰ্থন আগবঢ়ালে নহ’ব; প্ৰতিবাদ নকৰিলে নহ’ব। মই বুজি পোৱা নাই- ব্ৰহ্মপুত্ৰ উপত্যকাৰো বহু অঞ্চলত এতিয়াও হিন্দী বা বাংলা বিদ্যালয় আছে কিয়?এই ভাসাসমুহ অসমীয়া মাধ্যমৰ বিদ্যালয়ত ৰাখক ঐচ্ছিক বিষয় হিচাপে। ইংৰাজী মধ্যমৰ বিদ্যালয়ততো তাকেই কৰা হয়। গুৱাহাটীৰ এখন বাংলা স্কুলত টে’টত আৱেদন কৰোঁতে তেওঁলোকে নিজে মোক অসমীয়া বিষয় পঢ়াবলৈও বাংলা fluency ৰ বাবে বাঙালী প্ৰাৰ্থীক পছন্দ কৰিব বুলি যুক্তিসংগতভাবেই কৈছিল। সেইটো যুক্তি বুজিছিলোঁ; গুৱাহাটীৰ মাজমজিয়াত দুখনকৈ বাংলা বিদ্যালয় কিয় (এখন পল্টন বজাৰ, এখন মালিগাওঁ- আৰু ক’ত আছে নাজানো) সেইটোহে নুবুজিলোঁ।\nআকৌ কৈছোঁ, যদি অসমৰ মাটি বহিঃৰাজ্যৰ লোকক বিক্ৰী কৰাৰ ক্ষেত্ৰত চৰকাৰে এটা সীমা বান্ধি নিদিয়ে, তেনেহ’লে আমি নিজেই এই ক্ষেত্ৰত সচেতনতা বৃ্দ্ধি কৰিব লাগিব। আৰু দ্বিতীয়তে, অসমত থকা প্ৰতিটো ল’ৰা-ছোৱালীয়ে অসমীয়া ভাষাটো লিখিব, পঢ়িব জনা কৰি তুলিব লাগিব।\nককাই সৰুতে ৰজা চলমনৰ সাধু কওঁতে এটা সাধু খুউব কৈছিল— একেটা কেঁচুৱা লৈ দুজনী মানুহে নিজকে মাক বোলে। ৰজাই যেতিয়া কেঁচুৱাটো দুচেও কৰি আধা আধা কৰি দুয়োকে দিব খুজিলে এগৰাকীয়ে মানি ল’লে, এগৰাকীয়ে নামানি আনগৰাকীকে কেঁচুৱাটো দি দিবলৈ ক’লে। ৰজাই কাটিবলৈ মানি নলৈ আনগৰাকীক দিবলৈ কোৱা মানুহগৰাকীক মাক বুলি চিনাক্ত কৰি কেঁচুৱাটো সঁপিলে। এই কেইদিন আমাৰ অস্তিত্বৰ সংকটৰ সময়ত অসমীয়াই কাৰো ওচৰত প্ৰমাণ বিচাৰিবলৈ নাযায়— কিন্তু দেহে-মনে ‘অসমীয়া’ হৈ পৰাজনৰ পৰা সেই প্ৰমাণ স্বতঃস্ফূৰ্ত ভাবেই পোৱা যাব। যাৰ পৰা পোৱা নাযায়, তাক যেন আমাৰ উদাৰ অসমীয়াই বৰপীৰা পাৰি বহুৱাই নথয়।\nপূৰ্বৱৰ্তী লেখা তৃতীয় জগত৷৷ মদাৰজ্যোতি৷৷\nপৰৱৰ্তী লেখা নাগৰিকত্ব সংশোধনী বিধেয়ক-বিৰোধী প্ৰতিবাদ আৰু প্ৰাসংগিক কিছু প্ৰশ্ন ৷৷ জিতেন বেজবৰুৱা৷৷


মাৰিলে ভাল পাইছোঁ, কিন্তু মাকলৈ বেয়া লাগিছে... পুত্ৰক হেৰুৱায়ো মাতৃ মততাৰ অনন্য নিদৰ্শন অনিমেষৰ মাতৃৰ -\nমঙলবাৰ, জানুৱাৰী 25, 2022\nHomeআঞ্চলিকমাৰিলে ভাল পাইছোঁ, কিন্তু মাকলৈ বেয়া লাগিছে... পুত্ৰক হেৰুৱায়ো মাতৃ মততাৰ অনন্য...\nমাৰিলে ভাল পাইছোঁ, কিন্তু মাকলৈ বেয়া লাগিছে… পুত্ৰক হেৰুৱায়ো মাতৃ মততাৰ অনন্য নিদৰ্শন অনিমেষৰ মাতৃৰ\nডিজিটেল ডেস্ক : ‘শুনিছো তাক মাৰিলে। তাক মাৰিলে ভালেই পাইছোঁ। কিন্তু তাৰ মাকলৈও বেয়া লাগিছে। মাকেতো তাক কাৰোবাক মাৰিবলৈ পঠাই দিয়া নাছিল৷’ এয়া আছিল যোৰহাটৰ ঘটনাত কৰুণ মৃত্যুক সাবটি লোৱা ছাত্ৰনেতা অনিমেষ ভূঞাৰ মাতৃয়ে উচুপি উচুপি ৰুদ্ধ হ’ব খোজা কণ্ঠেৰে কৰা মন্তব্য৷ পুত্ৰক হেৰুৱাওৰ বেদনাই মৰ্মাহত কৰা অনিমেষৰ মাতৃৰ এই মমতাভৰা মন্তব্যই চুই গৈছে প্ৰতিগৰাকী মানৱদৰদী ব্যক্তিৰ হৃদয়৷\nপুত্ৰ হত্যাকাৰীৰ মাতৃলৈও সমবেদনা জনাই অনিমেষৰ মাতৃয়ে দেখুৱালে মাতৃত্বৰ এক অতুলনীয় উদাহৰণ৷ এই হত্যাকাণ্ডৰ মূল অভিযুক্ত নীৰজ দাস ওৰফে ক’লা ল’ৰাৰ বুধবাৰে পুৱতি নিশা আৰক্ষীৰ বাহনৰ খুন্দাত মৃত্যু হোৱাৰ পাছতে অনিমেষৰ দুৰ্ভগীয়া মাতৃয়ে এয়া ভগৱানৰ বিচাৰ বুলি কয়৷ পুত্ৰক হেৰুৱাই মাতৃয়ে হত্যাকাৰী ক’লা ল’ৰাই উচিত শাস্তি লাভৰ আশা কৰিছিল কিন্তু এগৰাকী মাতৃ হিচাপে অন্য এগৰাকী মাতৃৰ মৰ্মবেদনাৰ কথা ভাবি তেওঁৰ হৃদয় বিচলিতও কৰিছে৷\nঅনিমেষৰ মাতৃয়ে লগতে কয়, “মোৰ ল’ৰাক যিদৰে মৰিয়াই মৰিয়াই হত্যা কৰিছিল, তেনেকৈ হত্যাকাৰীটোৰো মৃত্যু কামনা কৰিছিলোঁ৷ কিন্তু নিৰ্দোষী মোৰ ল’ৰাটো তাৰ দৰে বেয়া নাছিল কাৰোবাক মাৰি পেলাব পৰাকৈ৷” আনহাতে, অনিমেষ বৰুৱাৰ পৰিয়ালৰ সদস্যই ক’লে আমি এতিয়া সকাহ পাইছোঁ। এটা এটাকৈ বাকীসকলৰো শাস্তি হ’ব লাগে বুলি দাবী কৰে৷\njorhat mob lynching\nPrevious articleআমেৰিকা ক্ৰিকেট দলৰ কেপ্টেইন এজন ভাৰতীয়! কোন এই সৌৰভ নেত্ৰৱালকাৰ?\nNext article‘ভাৰত বৰ সৌন্দৰ্যশালী দেশ’; ভাৰতৰ প্ৰশংসাত পঞ্চমুখ কেভিন পিটাৰছেন\nকাজিৰঙা ৰাষ্ট্ৰীয় উদ্যান কৰ্তৃপক্ষৰ বিৰুদ্ধে গোচৰ ৰুজু\nনগাঁও আৰক্ষীয়ে জামিনবিহীন গোচৰ তৰিছে গুলীবিদ্ধ কীৰ্তিকমলৰ বিৰুদ্ধে\nহেমপ্ৰভা চুতীয়াৰ নতুন অভিলেখ! গামোচাত ব’ব ‘গুণমালা’ৰ ইংৰাজী সংস্কৰণ